(1) ހަމަކަށަވަރުން، އެކަނބުލޭގެ ފިރިމީހާއާމެދު ކަލޭގެފާނާ ޖަދަލުކޮށް، އަދި اللَّهގެ حضرةއަށް شكوىދަންނަވާ ކަނބުލޭގެ ބަސް، اللَّه އައްސަވާވޮޑިގެންފިއެވެ. އަދި ތިޔަ ދެފަރާތުގެ ވާހަކަތައް اللَّه އައްސަވާވޮޑިގަންނަވަތެވެ. ހަމަކަށަވަރުން، اللَّهއީ، މޮޅަށް އައްސަވާވޮޑިގެންވާ، މޮޅަށް ބައްލަވާވޮޑިގެންވާ ރަސްކަލާނގެއެވެ.\n(2) ތިޔަބައިމީހުންކުރެ އަނބިންނަށް ظهارކުރާމީހުން (ދަންނާށެވެ!) އެކަނބަލުންނަކީ، ތިޔަބައިމީހުންގެ މައިންނެއްނޫނެވެ. އެއުރެންވިހޭ ކަނބަލުން މެނުވީ، އެއުރެންގެ މައިންކަމުގައި ނުވެތެވެ. އަދި ހަމަކަށަވަރުން، އެއުރެން\n(3) އަދި އެއުރެންގެ އަނބިންނަށް ظهارކޮށް، ދެން އެއުރެން ބުނި ބަސް އަނބުރައި ގެނައުމަށް އެދޭމީހުން، އެކަނބަލުންގައި ބީހުމުގެ ކުރީގައި (އެބަހީ: އެއްދާންކުރުމުގެ ކުރީގައި) އަޅަކު މިނިވަންކުރާހުށިކަމެވެ! އެއީ ތިޔަބައިމީހުންނަށް އެކަމަށް نصيحةދެއްވާގޮތެވެ. އަދި اللَّهއީ، ތިޔަބައިމީހުންކުރާ عملތައް މޮޅަށް ދެނެވޮޑިގެންވާ ރަސްކަލާނގެއެވެ.\n(4) ފަހެ، އަޅަކު މިނިވަންކުރަން ނުލިބުނުމީހާ، އެ ދެމަފިރިން އެއްދާންކުރުމުގެ ކުރީގައި ވިދިވިދެގެން ދެމަސްދުވަހު ރޯދަހިފާހުށިކަމެވެ! ފަހެ، ރޯދަހިފުމަށް ނުކުޅެދިއްޖެމީހާ ފަސްދޮޅަސް މިސްކީނުންނަށް ކާންދޭހުށިކަމެވެ! އެއީ ތިޔަބައިމީހުން اللَّهއާއި، އެކަލާނގެ رسولއާއަށް إيمانވުމަށްޓަކައެވެ. އަދި އެއީ اللَّه ކަނޑައަޅުއްވާފައިވާ އިންތަކެވެ. އަދި كافرންނަށް ވޭންދެނިވި عذابހުށްޓެވެ.\n(5) ހަމަކަށަވަރުން، اللَّهއާއި، އެކަލާނގެ رسولއާއަށް ދެކޮޅުވެރިވާ މީހުން (ދަންނާށެވެ!) އެއުރެންގެކުރިން އުޅުނު (އެފަދަ) މީހުން ނިކަމެތިކޮށްލެއްވި ފަދައިން، އެއުރެން ނިކަމެތިކޮށްލައްވާ ހުށްޓެވެ. އަދި ހަމަކަށަވަރުން، ބަޔާންވެގެންވާ آيةތައް ތިމަންރަސްކަލާނގެ ބާވައިލެއްވީމެވެ. އަދި كافرންނަށް ހުރީ، އިހާނަތްތެރިކަންދެނިވި عذابއެވެ.\n(6) އެއީ اللَّه، އެއުރެން އެންމެން محشرއަށް ފޮނުއްވާ ދުވަހެވެ. ފަހެ، އެއުރެން ކޮށްއުޅުނު عملތަކުގެ ވާހަކައިން އެކަލާނގެ އެއުރެންނަށް خبرއަންގަވާނެތެވެ.\n(7) އުޑުތަކާއި، ބިމުގައިވާހާ ތަކެއްޗާއި، ވާހާކަމެއް اللَّه ދެނެވޮޑިގެންވާކަން ކަލޭގެފާނު ދެނެވަޑައިނުގަންނަވަމުތޯއެވެ؟ ތިންމީހަކު ސިއްރު ސައްލާއެއް ކުރާހިނދު، އެއުރެންގެ ހަތަރުވަނަޔަށް އެކަލާނގެ ވޮޑިގެންނުވާ އެއްވެސް ސައްލާއެއް ނުވެތެވެ. އަދި ފަސްމީހަކު ސައްލާ ކުރާހިނދު، ހަވަނަޔަށް އެކަލާނގެ ވޮޑިގެންނުވާ އެއްވެސް ސައްލާއެއް ނުވެތެވެ. އަދި އެއަށްވުރެ މަދު، ނުވަތަ ގިނަ عددއަކަށް ކޮންމެ ތަނެއްގައި އެއުރެންވިޔަސް، އެއުރެންނާއެކު اللَّه ވޮޑިގެންނުވާ ތަނެއްނުވެއެވެ. ދެން އެއުރެން ކޮށްއުޅުނު عملތަކުގެ ވާހަކައިން قيامةދުވަހުން އެއުރެންނަށް އެކަލާނގެ خبر އަންގަވާނެތެވެ. ހަމަކަށަވަރުން، اللَّهއީ، ކޮންމެކަމެއް މޮޅަށް ދެނެވޮޑިގެންވާ ރަސްކަލާނގެއެވެ.\n(8) ސިއްރު ސައްލާކޮށް އުޅުން އެއުރެންނަށް ނަހީކުރައްވާފައިވާ މީހުން ކަލޭގެފާނު ދެކެވަޑައިނުގަންނަވަމުތޯއެވެ؟ ދެން އެއުރެންނަށް ނަހީކުރެއްވި ކަންތައް ކުރުމަށް އެއުރެން އެނބުރި އާދެއެވެ. އަދި ފާފަވެރިކަމާއި، عداوةތެރިކަމާއި، رسولއާއަށް ނުކިޔަމަންތެރިވުމަށް އެއުރެން ސިއްރު ސައްލާ ކުރެތެވެ. އަދި އެއުރެން ކަލޭގެފާނުގެ އަރިހަށް އަންނަހިނދު، ކަލޭގެފާނަށް اللَّه سلام وحى ނުކުރައްވާ ބަހަކުން އެއުރެން ކަލޭގެފާނަށް سلامދަންނަވަތެވެ. އަދި އެއުރެންގެ އަމިއްލަ نفسތަކަށް އެއުރެން ބުނެތެވެ. ތިމަންމެން މިކިޔާ އެއްޗަކަށްޓަކައި اللَّه ތިމަންމެންނަށް عذاب ނުދެއްވަނީ ކީއްވެގެންހެއްޔެވެ؟ ނަރަކަ އެއުރެންނަށް ފުދެއެވެ. އެތަނަށް އެއުރެން ވަންނާނެތެވެ. ފަހެ، އެއީ ހާދަހާ ނުބައިވެގެންވާ ނިމިދިޔުމެކެވެ.\n(9) އޭ إيمانވެއްޖެ މީސްތަކުންނޭވެ! ތިޔަބައިމީހުން ސައްލާއެއް ކުރާހިނދު ފަހެ، ފާފަވެރިކަމާއި، عداوةތެރިކަމާއި، رسولއާއަށް ނުކިޔަމަންތެރިވުމަށް ތިޔަބައިމީހުން ސައްލާނުކުރާ ހުށިކަމެވެ! އަދި ހެޔޮކަންތައް ކުރުމާއި، تقوىވެރިވުމަށް ތިޔަބައިމީހުން ސައްލާކުރާށެވެ! އަދި ތިޔަބައިމީހުން اللَّهއަށް تقوىވެރިވާށެވެ! ތިޔަބައިމީހުން محشرކުރައްވާހުށީ، ހަމައެކަލާނގެ حضرةއަށެވެ.\n(10) إيمانވި މީހުންނަށް ހިތާމަ ދިނުމަށްޓަކައި ސިއްރު ސައްލާކޮށް އުޅުމަކީ شيطانއާގެ ކިބައިން ވާކަމެއްކަން ކަށަވަރެވެ. އަދި اللَّهގެ إذنފުޅާލައިގެން މެނުވީ، އެ شيطانއާއަކަށް އެއްވެސްކަމަކުން އެއުރެންނަކަށް ގެއްލުމެއް ނުދެވޭނެތެވެ. ފަހެ، مؤمنތަކުން ހަމައެކަނި اللَّهއަށް وكيلކުރާހުށިކަމެވެ.\n(11) އޭ إيمانވެއްޖެ މީސްތަކުންނޭވެ! مجلسތަކުގައި ތަންދިނުމަށް ތިޔަބައިމީހުންނަށް ބުނެފިނަމަ، ފަހެ، ތިޔަބައިމީހުން ތަންދޭހުށިކަމެވެ! އޭރުން اللَّه ތިޔަބައިމީހުންނަށް ތަނަވަސްކަން ދެއްވާނެތެވެ. އަދި ތިޔަބައިމީހުންގެ ގާތުގައި ތެދުވާށޭ ބުނެފިނަމަ، ފަހެ، ތިޔަބައިމީހުން (مجلسން) ތެދުވާހުށިކަމެވެ! ތިޔަބައިމީހުންގެ ތެރެއިން إيمانވިި މީހުންނާއި، علمލިބިގެންވާމީހުން اللَّه ދަރަޖަތަކަކަށް އުފުއްލަވާނެތެވެ. اللَّهއީ، ތިޔަބައިމީހުންކުރާ ކަންތައް މޮޅަށް ދެނެވޮޑިގެންވާ ރަސްކަލާނގެއެވެ.\n(12) އޭ إيمانވެއްޖެ މީސްތަކުންނޭވެ! ތިޔަބައިމީހުން رسولއާއަށް مناجاةއެއް ދަންނަވާނަމަ، ތިޔަބައިމީހުން مناجاةދެންނެވުމުގެ ކުރީގައި (فقيرންނަށް) صدقاتއެއް ކުރިމަތިކުރާހުށިކަމެވެ! އެގޮތް ތިޔަބައިމީހުންނަށް ހެޔޮކަންބޮޑެވެ. އަދި طاهرކަންބޮޑުމެއެވެ. ފަހެ، ތިޔަބައިމީހުންނަށް صدقاتއެއް ކުރާނޭ އެއްޗެއް ނުލިބުނުނަމަ، ފަހެ، ހަމަކަށަވަރުން، اللَّهއީ، ގިނަގިނައިން ފާފަފުއްސަވާ، رحيمވަންތަ ރަސްކަލާނގެއެވެ.\n(13) ތިޔަބައިމީހުން رسولއާއަށް مناجاةއެއް ދެންނެވުމުގެކުރިން صدقاتއެއް ކުރިމަތިކުރުމަށް ތިޔަބައިމީހުން ބިރުގަތީހެއްޔެވެ؟ ފަހެ، ތިޔަބައިމީހުންނަށް އެކަންތައް ނުކުރެވުނުހިނދު، އަދި اللَّه ތިޔަބައިމީހުންގެ މައްޗަށް توبة ލައްވައިފިހިނދު، ފަހެ، ތިޔަބައިމީހުން ނަމާދު قائمކުރާށެވެ! އަދި زكاةދޭށެވެ! އަދި اللَّهއާއި، އެކަލާނގެ رسولއާއަށް ތިޔަބައިމީހުން ކިޔަމަންވާށެވެ! اللَّهއީ، ތިޔަބައިމީހުން ކުރާކަންތައް މޮޅަށް ދެނެވޮޑިގެންވާ ރަސްކަލާނގެއެވެ.\n(14) اللَّه، އެއުރެންގެ މައްޗަށް ކޯފާލައްވާފައިވާ ބަޔަކު އެކުވެރި رحمةތެރިން ކަމުގައި ހެދިމީހުންނަށް ކަލޭގެފާނު ނުބައްލަވަމުތޯއެވެ؟ އެއީ ތިޔަބައިމީހުންގެ ތެރެއިންވާ ބަޔެއްނޫނެވެ. އަދި އެއުރެންގެ ތެރެއިންވެސް ހިމެނޭ ބަޔެއްނޫނެވެ. އަދި އެއުރެން ދެނެދެނެތިބެ، ދޮގުގެ މައްޗަށް ހުވާކުރެތެވެ.\n(15) اللَّه، އެއުރެންނަށްޓަކައި ގަދަވެގެންވާ عذابއެއް ތައްޔާރުކުރެއްވިއެވެ. ހަމަކަށަވަރުން، އެއުރެން ކޮށްއުޅުނު ކަންތަކުގެ ނުބައިކަމާއެވެ!\n(16) އެއުރެންގެ ހުވާތަކަކީ އައްޑަނަތަކެއްކަމުގައި އެއުރެން ހެދޫއެވެ. ފަހެ، އެއުރެން اللَّهގެ މަގުން (މީސްތަކުން) އެއްކިބާކުރޫއެވެ. ފަހެ، އެއުރެންނަށް އިހާނަތްތެރިކަންދެނިވި عذابހުށްޓެވެ.\n(17) އެއުރެންގެ މުދަލެއްވެސް، އަދި އެއުރެންގެ ދަރިންނެއްވެސް اللَّهގެ حضرةން އެއްވެސްކަމެއް އެއުރެންނަކަށް ފުއްދައެއް ނުދޭނެތެވެ. އެއުރެންނީ، ނަރަކައިގެ أهلވެރިންނެވެ. އެއުރެން އެތާނގައި ދެމިތިބޭނެތެވެ.\n(18) اللََّه، އެއުރެން އެންމެން محشرއަށް ފޮނުއްވާ ދުވަހު، އެއުރެން ތިޔަބައިމީހުންގެ ގާތުގައި (މިއަދު) ހުވާކޮށްއުޅޭ ފަދައިން އެކަލާނގެ حضرةގައިވެސް އެއުރެން ހުވާކުރާނެތެވެ. އަދި (ފައިދާކުރާނޭ) އެއްޗެއްގެ މަތީގައި އެއުރެންވާކަމަށް އެއުރެން ހީކުރެއެވެ. ދަންނާށެވެ! ހަމަކަށަވަރުން އެއުރެންނީ ހަމަ، ދޮގުވެރިންނެވެ.\n(19) شيطانއާވަނީ، އެއުރެންގެ މައްޗަށް ވެރިވެގެންފައެވެ. ފަހެ، އެ شيطانއާ، އެއުރެން اللَّهހަނދުމަކުރުން ހަނދާންނެތިކޮށްލިއެވެ. އެއުރެންނީ، شيطانއާގެ جماعةގެ މީހުންނެވެ. ދަންނާށެވެ! ހަމަކަށަވަރުން، شيطانއާގެ جماعةގެމީހުންނީ ހަމަ ގެއްލެނިވެގެންވާ މީހުންނެވެ.\n(20) ހަމަކަށަވަރުން، اللَّهއާއި، އެކަލާނގެ رسولއާއަށް ދެކޮޅުވެރިވާ މީހުން (ދަންނާށެވެ!) އެއުރެންވަނީ، އެންމެ ދެރަ ނިކަމެތި މީހުންގެ ތެރޭގައެވެ.\n(21) اللَّه ކަނޑައަޅުއްވައި ލިޔުއްވާފައިވެއެވެ. ހަމަކަށަވަރުން، ތިމަންރަސްކަލާނގެއާއި، ތިމަންރަސްކަލާނގެ رسولން (އެއުރެންގެ މައްޗަށް) ގަދަވެގަންނަ ހުށީމުއެވެ. ހަމަކަށަވަރުން، اللَّهއީ، ބާރުވެރިވަންތަ، عزيزވަންތަ ރަސްކަލާނގެއެވެ.\n(22) اللَّهއަށާއި، آخرةދުވަހަށް إيمانވާ މީހުންނީ، اللَّهއާއި، އެކަލާނގެ رسولއާއަށް ދެކޮޅުވެރިވާ މީހުންނަށް ލޯބިކުރާ ބަޔަކުކަމުގައިވާތީ ތިބާ ނުދެކޭނޫއެވެ. އެއުރެންނީ، އެއުރެންގެ މައިންބަފައިން ކަމުގައިވިޔަސް، ނުވަތަ ދަރިން ކަމުގައި، ނުވަތަ أخން ކަމުގައި، ނުވަތަ ގާތްތިމާގެ މީހުންކަމުގައި ވިޔަސްމެއެވެ. އެއުރެންނީ، އެއުރެންގެ ހިތްތަކުގައި އެކަލާނގެ إيمانކަން ލިޔުއްވި މީހުންނެވެ. އަދި އެކަލާނގެ حضرةން ލިބިފައިވާ روحއަކުން، އެއުރެންނަށް ގަދަކަންދެއްވި މީހުންނެވެ. އަދި އެތާނގެދަށުން ފެންކޯރުތައް ހިނގަހިނގާ ހުންނަ ސުވަރުގެތަކަކަށް އެކަލާނގެ އެއުރެން ވައްދަވާނެތެވެ. އެތާނގައި އެއުރެން ދެމިތިބެނިވި ގޮތުގައެވެ. اللَّه އެއުރެންނަށް ރުއްސެވިއެވެ. އަދި އެއުރެން އެކަލާނގެއާމެދު ރުހިގެންވެއެވެ. އެއުރެންނީ اللَّهގެ جماعةއެވެ. ދަންނާށެވެ! ހަމަކަށަވަރުން، اللَّهގެ جماعةގެ މީހުންނީ ހަމަ، ދިންނަވާނޭ މީހުންނެވެ.


ތާރީޚް: 26 ފެބުރުވަރީ 2019\n- ޖުޑީޝަލް އެލަވަންސް: -/2,805 (އަސާސީ މުސާރައިގެ %50 )\nމަޤާމުގެ މައިގަޑު މަސައްކަތްތައް\nޝަރުޢީ ކޯޓުތަކާއި އިދާރާތަކުގެ ކޮމްޕިއުޓަރތައް ޓްރަބްލް ޝޫޓް ކުރުމާއި، ކޮމްޕިއުޓަރ، ޕްރިންޓަރ އަދި ނެޓްވަރކަށް ދިމާވާ މައްސަލަ ޙައްލުކުރުން.\nމެޖިސްޓްރޭޓް ކޯޓުތަކަށް ފޯނުގެ ޒަރިއްޔާއިން އަ.އި.ޓީ އާއިގުޅޭގޮތުން ފަންނީ އެހީތެރިކަން ފޯރުކޮށްދިނުން.\nޝަރުޢީދާއިރާއަށް ބޭނުންވާ އަ.އި.ޓީ އާ ގުޅޭ ސާމާނުގެ ސްޕެސިފިކޭޝަން ތައްޔާރުކުރުން.\nސްޕީރިއަރ ކޯޓުތަކުން ބޭނުންވާ އަ.އި.ޓީ އާ ގުޅޭ ފަންނީ އެހީތެރިކަން ފޯރުކޮށްދިނުން.\nޝަރުޢީ ކޯޓުތަކުގެ މުވައްޒަފުންގެ ރަސްމީ އީމެއިލް އެޑްރެސް ބޭނުންކުރެވޭނެގޮތް ހަދައިދިނުމާއި ބޭނުންކުރުމުގައި ދިމާވާ މައްސަލަތައް ޙައްލުކޮށްނުން.\nވިންޑޯސް ސަރވަރ އިންސްޓޯލްކޮށް އެ މެނޭޖްކޮށް ބެލެހެއްޓުން.\nޑިޕާޓްމަންޓްގައި ބޭނުންކުރާ ސޮފްޓްވެއަރ،ވެބްސައިޓް އަދި އެޕްލިކޭޝަންސްތައް ބޭނުންކުރާއިރު، ސެކިއުރިޓީ މައްސަލަ ދިމާވޭތޯ ބަލައި މޮނިޓަރ ކުރުން.\nނެޓްވަރކްގައި ރައްކާކުރެވިފައިވާ މަޢުލޫމާތުގެ ބެކަޕް ޤަވާޢިދުން ނެގޭނެ އިންތިޒާމް ހަމަޖައްސައި ބެކަޕް ނެގޭތޯ ބަލައި، ނެގޭ ބެކަޕް ރައްކާތެރިކާމާއިއެކު ބެލެހެއްޓުން.\nޑިޕާޓްމަންޓުގެ ނެޓްވަރކަށް ދިމާވާ މައްސަލަތައް ދުވަހުން ދުވަހަށް ހައްލުކޮށް ނެޓްވަރކްގެ ޚިދުމަތް މެދުނުކެނޑި ލިބެންހުންނާނެ ގޮތަކަށް އިންތިޒާމް ހަމަޖެއްސުން.\n2019 މާރިޗު7ވާ ބުރާސްފަތި ދުވަހުގެ 13:30 ގެ ކުރިން ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނަށް ހުށަހެޅުއްވުން އެދެމެވެ.\nމަޢުލޫމާތު ސާފުކުރުމަށް ގުޅޭނެ ނަންބަރު:3006281\nކޮމްޕިއުޓަރ ޕްރޮގްރަމަރ މަޤާމަށް އެންމެ ޤާބިލް ފަރާތެއް ހޮވާނީ ލިބިފައިވާ ތަޢުލީމާއި، ތަޖުރިބާއާއި، މަސައްކަތަށް ބޭނުންވާ ހުނަރާއި، މަސައްކަތުގެ ދާއިރާއިން ލިބިފައިވާ ތަޖުރިބާއަށާއި ޤާބިލްކަން ކަށަވަރު ކުރުމަށްޓަކައި ކުރެވޭ އިންޓަރވިއު އަށް ބަލައެވެ. މިގޮތުން މިބައިތަކަށް މާކްސް ކަނޑައެޅިފައިވަނީ:\nއިންޓަރވިއު އާއި މަސައްކަތަށް ބޭނުންވާ ހުނަރަށް 40 ޕަސެންޓް\nޝަރުޢީދާއިރާގައި މަސައްކަތްކުރާ މުވައްޒަފެއްނަމަ އެފަރާތެއްގެ މަސައްކަތު އަޚްލާޤާއި، ޕަރފޯމެންސަށް:12 ޕަސެންޓް\nASP.NET އާއި MVC framework ގައި މަސައްކަތްކުރަން އެނގޭ، CCNA ހާސިލްކޮށްފައިވާ ފަރާތްތަކަށްވުން.\nމަސައްކަތާއި ގުޅޭގޮތުން ޝަރުޢީކޯޓުތަކާއި އިދާރާތަކުގައި ހިންގޭ ކުރު ތަމްރީނު ޕްރޮގްރާމްތައް ރަވާ ހިންގުމުގެ ގާބިލުކަން ލިބިފައިވާ ފަރާތެއް ކަމުގައިވުން.\nޕަބްލިޝްކުރި ގަޑި: 1215\nސުންގަޑި: 07 މާރިޗު 2019 1330


Kuree furolhu nethi emergency gai boat jassaifi | Mihaaru\nކުރީ ފުރޮޅު ނެތި ޖެއްސި މިއަންމާގެ ބޯޓުން ކުއްލި ހާލަތުގައި މީހުން ބާލަނީ.\nކުރީ ފުރޮޅު ނެތި އިމަޖެންސީގައި ބޯޓު ޖައްސައިފި\n13 މެއި 2019 - 12:034comments\nޔަންގޮން (މެއި 13) - ލޭންޑިން ގިއަރު ފެއިލްވި މިއަންމާގެ ގައުމީ އެއާލައިނުގެ މަތިންދާ ބޯޓެއްގެ ކުރީ ފުރޮޅު ނެތި އިމަޖެންސީގައި ޖައްސައިފި އެވެ.\nމި ހާދިސާގައި، ބޯޓުން ދަތުރު ކުރި އެއްވެސް މީހަކަށް ގެއްލުމެއް ނުލިބެ އެވެ. ބޯޓުގައި 89 ޕަސިންޖަރުން ތިއްބެވެ.\nމިއަންމާގެ މަންޑަލޭ އެއާޕޯޓުގައި ބޯޓު ޖައްސައި، ރައްކާތެރިކަމާ އެކު އެންމެން ބޯޓުން ބާލާފައިވާތީ ޕައިލެޓަށް ވަނީ އެތައް ބަޔަކު ތައުރީފްކޮށްފަ އެވެ. މިއަންމާ ނޭޝަނަލް އެއާލައިންސްގެ ބޯޓުގެ ކެޕްޓަން މިއަޓް މޮއެ އައުންގް ވަނީ ލޭންޑިން ގިއަރު ހުރީ ރަނގަޅަށްތޯ އެއާ ޓްރެފިކް ކޮންޓްރޯލަށް ޔަގީން ކުރުމަށް ޓަކައި އެއާޕޯޓް ވަށާ ދެ ބުރު ޖަހައިފަ އެވެ. ޔަންގޮން އިން ފުރި ބޯޓުގެ ލޭންޑިން ގިއަރަށް މައްސަލަ ދިމާވީ މަންޑަލޭ އެއާޕޯޓުގައި ޖައްސަން އުޅެނިކޮށެވެ.\nއިމަޖެންސީގައި ބޯޓު ޖައްސަނީ.\nލޭންޑިން ގިއަރު މަސައްކަތް ނުކުރުމުން ޕައިލެޓް ވަނީ އިމަޖެންސީ އުސޫލްތައް ފޮލޯކޮށްފަ އެވެ. ބޯޓުގެ ބަރު ލުއިކުރުމުގެ ގޮތުން ތެޔޮ ވަނީ އަންދައިފަ އެވެ.\nވީޑިއޯތަކުން ފެންނަ ގޮތުގައި ބޯޓުގެ ފަހަތު ފުރޮޅުތައް ޖެއްސުމަށް ފަހު ކުރީކޮޅު ރަންވޭގައި ޖެހި، ރަންވޭ މަތިން 25 ސިކުންތަށް ބޯޓު ކުރިއަށް ދިޔަ އެވެ. އޭގެ ފަހުން ބޯޓު ވަނީ ހުއްޓިފަ އެވެ. ބޯޓުގައި ތިބި މީހުން ބޭލީ ކުއްލި ހާލަތުގައި އަމަލު ކުރާ އުސޫލުންނެވެ.\n"ބޯޓުގެ ޕައިލެޓް ވަރަށް ކުޅަދާނަ،" މިއަންމާގެ ޓްރާންސްޕޯޓް މިނިސްޓަރު ވިން ކާންޓް ވިދާޅުވި އެވެ.\nމިއީ މިއަންމާގައި ހަފުތާއެއްގެ ތެރޭގައި ހިނގި އޭވިއޭޝަން ދެ ވަނަ ހާދިސާ އެވެ. މިދިޔަ ބުދަ ދުވަހު ވަނީ ބަންގްލަދޭޝްގެ ބިމާން އެއާލައިންސްގެ ބޯޓެއް، މޫސުން ގޯސްކޮށް އޮއްވައި، ޔަންގޮން އިންޓަނޭޝަނަލް އެއާޕޯޓުގައި ޖެއްސުމާ އެކު ކަހާލައިގެން ގޮސްފަ އެވެ. އެ ހާދިސާގައި 17 މީހުން ޒަޚަމްވި އެވެ.\nއިތުރު ލިޔުންތައް މިއަންމާ


Gaumah enburi dhaan nan note kuran kamah bune ehvvi bidheyseenthakeh fuluhun fonuvaalaifi | Mihaaru\nގައުމަށް އެނބުރި ދާން ނަންނޯޓުކުރަން ވެގެން ގައުމީ ދަނޑު ކައިރިއަށް އެއްވެފައި ތިބި ބިދޭސީންތަކެއް -- ފޮޓޯ: އަހުމަދު އަވްޝަން އިލްޔާސް/ މިހާރު\n09 އޯގަސްޓް 2020 - 12:34\nގައުމަށް ދާން ބޭނުންވާ މީހުން ނަން ނޯޓު ކުރަން ދާން ބަޔަކު އެންގި ކަމަށް ބުނެ ގަލޮޅު ދަނޑު ކައިރިއަށް މިއަދު ހެނދުނު އެއްވި ބިދޭސީންތަކެއް ފުލުހުން ގޮސް ފޮނުވާލައިފި އެވެ.\nހެނދުނު ނުވައެއް ޖަހާކަންހާއިރު، ގަލޮޅު ދަނޑުކައިރި އަށް ސަތޭކައެއްހާ ބިދޭސީން އެއްވިއިރު، އޭގެ ތެރޭގައި ގިނައީ އިމާރާތް ކުރުމުގެ މަސައްކަތް ކުރާ ކުންފުނިތަކުގައި މަސައްކަތް ކުރާ ބަންގްލަދޭޝްގެ މީހުންނެވެ.\n"މިހާރު" އާ ވާހަކަ ދެއްކި ގިނަ މީހުން ބުނީ އެ މީހުން އެއްވީ މުޒާހަރާ ކުރުމަށް ނޫން ކަމަށެވެ. އެ މީހުންގެ ބޭނުމަކީ ކޮވިޑް-19 އާ ގުޅިގެން އިގްތިސޯދު ހުއްޓިފައިވާ މި ދަނޑިވަޅުގައި އެއްވެސް މަސައްކަތެއް ނެތުމުން، ގައުމަށް އެނބުރި ދާން ނަން ނޯޓު ކުރުން ކަމަށް ބުންޏެވެ.\nމިދިޔަ ބުރާސްފަތި ދުވަހު ވެސް އެ މީހުން އެ ތަނަށް އެއްވި އެވެ. އެ ދުވަހު އެ މީހުންނަށް އެންގީ، ނަން ނޯޓު ކުރުމުގެ މަސައްކަތް މިއަދު ކުރިއަށް ގެންދާނެ ކަމަށެވެ.\nގަލޮޅު ދަނޑު ކައިރިއަށް އެއްވި ބިދޭސީން އެ ސަރަހައްދުން ފޮނުވާލުމުގެ މަސައްކަތް ފުލުހުން ކުރަނީ -- ފޮޓޯ: އަހުމަދު އަވްޝަން އިލްޔާސް/ މިހާރު\nގަލޮޅު ދަނޑު ކައިރިއަށް ދާން އެ މީހުންނަށް އެންގީ ކޮން ބައެއް ކަމެއް ނޭނގެ އެވެ. ފުލުހުންނާއި އިކޮނޮމިކް މިނިސްޓްރީން ވެސް ބުނީ، ނަން ނޯޓު ކުރުމުގެ އެއްވެސް ޕްރޮގްރާމެއް ނުހިންގާ ކަމަށެވެ.\nދަނޑު ކައިރިއަށް އެއްވި ބިދޭސީން، އެ ސަރަހައްދުން ދުރަށް ދާން ތަކުރާރުކޮށް އެންގުމުން ވެސް ނުދިޔުމުން ފުލުހުން ވަނީ އޭގެ ތެރެއިން ހަތަރު މީހަކު ހައްޔަރު ކޮށްފަ އެވެ.\nދަނޑު ކައިރިއަށް އެއްވި ބިދޭސީން އެ ސަރަހައްދުން ނުދިއުމުން، އެ ސަރަހައްދުން ގެންދިޔަ ބައެއް ބިދޭސީން -- ފޮޓޯ: އަހުމަދު އަވްޝަން އިލްޔާސް/ މިހާރު\nއޭގެ ތެރެއިން ބައެއް މީހުން ބުނިގޮތުގައި، މަސައްކަތެއް ނެތުމުން މުސާރަ ނުލިބޭތާ ހައެއްކަ މަސް ވެއްޖެ އެވެ . ބަންގްލަދޭޝް އަށް އަނބުރާ ދާން ބޭނުން މީހުން ނަން ނޯޓު ކުރަން އެންގުމުން، މީގެ ކުރިން ވެސް ނަން ނޯޓު ކުރި ކަމަށާއި ނަމަވެސް އޭގެ ފަހުން ޖަވާބެއް ނުލިބޭ ކަމަށް ބުންޏެވެ. މުސާރަ ނުލިބޭތީ އެ މީހުންގެ އާއިލާ އަށް ފޮނުވާނެ ފައިސާއެއް ނެތް ކަމަށް ވެސް ބުންޏެވެ.\n"ކުއްޔަށް ދައްކާނެ ފައިސާ އެއް ނެތް، ކާނެ ފައިސާ އެއް ނެތް. އަހަރުމެން ބޭނުމީ އަނބުރާ ދާން ގައުމަށް،" މީގެ ފަސް އަހަރު ކުރިން ރާއްޖެ އައި ބިދޭސީއަކު ބުންޏެވެ.\nGaumah fonuvaidheyn edhi bidheyseenthakeh evvejje\nގައުމަށް އަނބުރާ ފޮނުވައިދޭން އެދި މިދިޔަ މަހު ވެސް ބިދޭސީންތަކެއް ވަނީ ހީނާމާގޭ ޕާކިން ސަރަހައްދަށް އެއްވެފަ އެވެ. އެ ފަހަރު ވެސް އެ މީހުން އެދުނީ މަސައްކަތެއް ނެތް މި ދުވަސްވަރުގައި، ރާއްޖޭގައި ބޭތިއްބުމުގެ ބަދަލުގައި އެ މީހުންގެ ގައުމަށް ފޮނުވައި ދިނުމަށެވެ.\nގައުމަށް ދާން ބޭނުންވާ ބިދޭސީން ފޮނުވައިލުމުގެ މަސައްކަތްތައް ސަރުކާރުން ވަނީ މީގެ ތިން މަހެއްހާ ދުވަސް ކުރިން ފަށައިފަ އެވެ.\nފުލުހުން ބިދޭސީން ރާއްޖެ-ބަންގްލަދޭޝް ބަންގްލަދޭޝް\n15 ކޮމެންޓް, 29 ރިއެކްޝަންސް\nތި ފޮޓޯތަކުން ތި ފެންނަނީ ނުރައްކާތެރި މަންޒަރުތައް.\nދިވެހި ދައުލަތުގެ ސަލާމަތާއި ރައްކާތެރިކަމަށްޓަކާ ޔޯރަޕިއަން ޔޫނިއަންގެ ޤައުމުތަކާއި، އިޤިރޭސިވިލާތް، ސްވިޓްޒަލެންޑް، ޖެޕާން، ކޮރެއާ، ސައުދީ، ޤަޓަރ، ކްވެއިތު، ޔޫއޭއީ، ރަޝިޔާ، ސިންގަޕޯރ، ތައިލެންޑް، މެލޭޝިޔާ، އޮސްޓްރޭލިއާ، ނިއުޒީލަންޑް، ކެނަޑާ، އެމަރިކާ، ސައުތުއެފްރިކާ ޗައިނާ، އަދި އަވައްޓެރި އިންޑިޔާ، އާއި ލަންކާ ނޫން ޤައުމުތަކުގެ އޯޑިނެރީ ޕާސްޕޯޓް ހޮލްޑަރުންނަށް އެޑްވާންސް ވީސާ ނެތި ރާއްޖެ ނާދެވޭގޮތް ހެދުމަށް ޤައުމީ ސަލާމަތާއިބެހޭ ކޮމަޓީން ނިންމާކަށްނުވޭތޯ؟؟!!\nވިސާނެތި އުޅޭނެގޮތަކަށްެުއުޅެފަ ރަށަށް ދާންށޯ. ލަދެއް ބިރެއްނެތް. ފައްކާކަމެއްމީ. މިމީހުންގެ ދަށުވިވަރަކަށް މިމީހުން ބާރުގަދަކުރާނެ. 10 އަހަރަށް ބަންގާޅުން މީހުން ގެނައުން މަނާކުރޭ. ޜިސޯޓްތައް ހަދަނީ މުއްސަދިކުންފުނިތަކުން. އެމީހުންނަށް ލޭބަރުން އެހެންގައުމުތަކުން ހޯދޭނެ.\nކީއްވެތަ ބަންގާޅު އެންބަސީ ކައިރިއަށް ގޮސް މުޒާހަރާ ނުކުރަނީ؟\nމިމީހުން ގެ ސަރުކާރުން އަޅެ ބަލާ އަންނަންވެސް ވެއްޖޭނު. ގައުމު ތަކުން ބޭރުގަ ދިރިއުޅޭ މީހުންތައް ގެންދާއިރު ބަންގްލަދޭޝް ސަރުކާރުން ކީއްތަ ކުރަނީމި. އެންބަސީވެސް ނެތީތާ މިހާރު. ދިވެހި ސަރުކާރުން ނުވާނެ ފައިސާ ތަޅައިގެން މިކަމަކަށް.\nބަންގާޅަށްދާ ދިވެހިންވެސް ގައުމަށް އެނބުރިއަންނަންވީމަ ބަންގުބަންދު ސްޓޭޑިއަމަށްތަދަނީ.\nސަރުކާރުން ވެއްޖެ އެއްނުން ބަންގްލަދޭޝް ސަރުކާރާ ގުޅިގެން ރާއްޖޭގައި ޤަވާއިދާ ހިލާފަށް އުޅޭ ބޭރުމީހުންނާ އެޤައުމަށް ދާން ބޭނުންވެފަ ތިބި މީހުން ބާރު ސްޕީޑެއްގަ ފޮނުވަން. އެމީހުން މި ޤައުމުގަ އުޅޭ ހާލު މި މީހުންނަށް ނުފެންނަނީބާ!!\nއެމީހުން ދާންބޭނުންވިޔަސް ފޮނުވާލެވޭކަށްނެތް ގައުމުގެ އިގްތިސާދު ގެންގޮސްފާނެތީ. އިގްތިސާދީ ވަޒީރު ވިދާޅުވީ އެމީހުންނަކީ ގައުމުގެ އިގްތިސާދޭ. އޭނާގެ އިގްތިސާދުގެ ބައެއްކަމަށްވެސް ވެދާނެ.\nކޮބާ އެމީހުންގެ ޑިޕޮސިޓް ފައިސާ. އެހުރިއްޔާ އެމީހުން ނުފޮނުވެންވީ ސަބަބެއްނެތް. ަަަަަަަަަަަަަަަަަަަަަަަަަަަަަަައެފައިސާކޮޅު ތަޅާ ބުރުވީމައި އެމީހުން ނުފޮނުވިގެން ތިއުޅެނީ. ބިދޭސީންގެ ޑިޕޮސިޓް ފައިސާ ކޮބާތޯ؟؟؟؟؟ ހިސާބު ނަންބަރު ކޮޅެއްހުރީ ފައިސާއެއްނެތް. ރައްޔިތުންގެ ޕެންސަން ފަންޑުގައިވެސް ހުރީ އަދަދުތަކެއް. ބޭންކުން ބޮޑެތި ހައެއްކަ ވިޔަފާރިވެރިން ޑިޕޮސިޓް ފައިސާކޮޅު ނެގިޔަސް ބޭންކް ބަގުރޫޓްވާނެ.\nތިމެން ފޮނުވާލާ އަވަހަށް ފުލޭޓް ބަގުލާދޭސްއިން މަނަވަރެއް ގެނެސް.\nބަގުލާދޭސް މީހުން މިގައުމް ހިސޯރު ކޮށްފި.5މީހުންނަށް ވުރެ ގިނައިން އެއްނުވާށޭ އެޗްފީއޭ ގައިޑްލައިނުގަ އޮށްނަނި. އެތަށްހާސް ބަޔަކު އެއްވި އިރުވެސް އެޅުނި ފިޔަވަޅެއް ނެތް.


ކުރުނބާ ފެން: މޫނުގައި ބިހި ނެގުމަށް ހައްލެއް! | Jazeera\tކުރުނބާ ފެން: މޫނުގައި ބިހި ނެގުމަށް ހައްލެއް! - Jazeera\nކުރުނބާ ފެން: މޫނުގައި ބިހި ނެގުމަށް ހައްލެއް!\nހުސައިން ނަޒީފް August 7, 2019 40 views0\nކުރުނބަލަކީ މަޝްހޫރު ބައިނަލްއަޤްވާމީ ތަރިން ކަމުގައިވާ މެޑޯނާ އާއި ޑެމީ މޯރފަދަ ފަރާތްތަކުގެ މެދުގައިވެސް ވަރަށް މަޤްބޫލް، ފިނި ބުއިމެކެވެ. ކުރުނބަލަކީ ރާއްޖޭގައިވެސް ވަރަށް އާންމު، ޚާއްސަ ގޮތެއްގައި މެހުމާނުންނަށް މަރުޙަބާ ކިޔުމަށްވެސް ބޭނުންކޮށް އުޅޭ ބުއިމެކެވެ. ތިރީގައި މިވަނީ ޤަވާއިދުން ކުރުނބާ ފެން ބުއިމުން ހަށިގަނޑަށް ލިބޭ ބައެއް ފައިދާތަކެވެ.\n1. ބްލަޑް ޕްރެޝަރ ކޮންޓްރޯލްކޮށްދޭ\nދިރާސާތަކުން ދައްކާފައިވާ ގޮތުގައި ކުރުނބާ ފެނަކީ ލޭދައުރުވުން ރަނގަޅުކޮށްދީ، ބްލަޑް ޕްރެޝަރ ދަށްކޮށްދޭ އެއްޗެކެވެ. އޭގެ ސަބަބުން ހާޓް އެޓޭކާއި އެހެނިހެން ހިތުގެ ބަލިތައް ޖެހުމުގެ ނުރައްކާވެސް ކުޑަވެގެންދެއެވެ. މީގެ އިތުރުން ކުރުނބާ ފެނުން ހަކުރު ލެވެލްވެސް ކޮންޓްރޯލްކޮށްދެ އެވެ.\n2. ބަރުދަން ލުއިކޮށްދޭ\nބަރުދަން ލުއިކުރަން ބޭނުންނަމަ، ކެއުމުގައި ކުރުނބާ ފެން ހިމަނަން ހަނދާން ކުރާށެވެ. ކުރުނބާ ފެނަކީ ފެޓްސް މަދު، އަވަހަށް ބަނޑު ފުރާލަދީ ބަނޑުހައިވާ މިންވަރު ކުޑަކޮށްދޭ މީރު ބުއިމެކެވެ.\n3. ދިފާޢީ ބާރު އިތުރުކޮށްދޭ\nކުރުނބާ ފެނަކީ ރައިބޮފްލޭވިން އާއި ނައިސިން އާއި ތައިމިންގެ އިތުރުން ޕައިރިޑޮކްސިން އަދި ފޯލޭޓްސްފަދަ ނިއުޓްރިއެންޓްސް އާއި ވިޓަމިންސް އިން ފުރިގެންވާ އެއްޗެކެވެ. އެހެންކަމުން ކުރުނބާ ފެނަކީ ހަށިގަނޑުގެ ދިފާޢީ ނިޒާމް ވަރުގަދަކޮށްދީ، ފްލޫފަދަ ވައިރަލް އިންފެކްޝަންތަކާއި ހަނގުރާމަކުރުމުގައި އެހީތެރިވެދޭ އެއްޗެކެވެ.\n4. މާބަނޑު އަންހެނުންނަށް ރަނގަޅު\nކުރުނބާ ފެނަކީ ބަނޑުހަރުވުމާއި، މެއިން ދިލަނެގުމާއި ހަޖަމުގެ ނިޒާމް ރަނގަޅުކޮށްދޭ އެއްޗެކެވެ. އެހެންކަމުން މާބަނޑު ދުވަސްވަރު ގިނަގިނައިން ކުރުނބާ ފެން ބުއިމަށް ގިނަ ޑޮކްޓަރުން ލަފާދެއެވެ.\n5. ކިޑްނީގެ ސިއްޙަތު ރަނގަޅުކޮށްދޭ\nކުރުނބާ ފެނުގައި ހިމެނޭ ޕޮޓޭސިއަމް އާއި މެގްނީސިއަމްފަދަ މިނަރަލްތަކަކީ ކިޑްނީގެ ބަލިތައް ޖެހިފައިވާ ފަރާތްތަކަށް ވަރަށް ރަނގަޅު، ފައިދާހުރި ބުއިމެކެވެ. މީގެ އިތުރުން ކުރުނބާ ފެނަކީ ޑައިޔުރެޓިކްއެއްގެ ގޮތުގައި މަސައްކަތްކޮށް، ޔޫރިން އުފައްދައި ބޭރުކޮށްދޭ މިންވަރުވެސް އިތުރުކޮށްދޭ އެއްޗެކެވެ.\n6. ހަންގަނޑަށް ރަނގަޅު\nއެކްނޭ ނުވަތަ މޫނުގައި މާގިނައިން ބިހި ނަގާނަމަ އާއި، ހަންގަނޑުގެ ޒުވާންކަން ދަހަމަހައްޓަން ބޭނުންވާނަމަ، ރޭގަނޑު ނިދުމުގެ ކުރިން މޫނުގައި ކުރުނބާ ފެން ހާކާށެވެ. އަދި ބޭނުންނަމަ އަތާއި ނިޔަފަތީގައި ކުރުނބާ ފެން އުނގުޅުމަކީ ރަނގަޅު ކަމެކެވެ.


މަޤާމް ނަމްބަރ: J-275888\nމުސާރަ: -/3875 ރުފިޔާ\nދާއިރާ: އިންފޮމޭޝަން ޓެކްނޮލޮޖީ\nމަގާމަށް ބޭނުންވާ ތަމްރީނެއް/ލައިސަންސެއް/ ހުއްދައެއް/ސަނަދެއް ހާސިލްކޮށްފައި ވުމާއެކު، އިންފޮމޭޝަން ޓެކްނޮލޮޖީ ދާއިރާއެއްގައި2އަހަރު ދުވަހުގެ މަސައްކަތު ތަޖުރިބާ ލިބިފައިވުން\nމަގާމުގެ މަސައްކަތުގެ ދާއިރާއަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް 1 ގެ ސަނަދެއް ހާސިލްކޮށްފައިވުން.\nވަޒީފާއަށް އެދޭ ފޯރމް މިމަރުކަޒުގެ ކައުންޓަރުން ލިބެން ހުންނާނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 22 އޭޕްރީލް 2019 ވާ ހޯމަ ދުވަހުގެ މެންދުރުފަހު 14:00 ގެ ކުރިން، ޅ.އަތޮޅު ތަޢުލީމީ މަރުކަޒަށެވެ. ވަޒީފާއަށް އެދޭ ފޯރމާއި ލިޔުންތައް އީމެއިލް މެދުވެރިކޮށްވެސް ބަލައި ގަނެވޭނެއެވެ. އީމެއިލް އެޑްރެހަކީ، hr@lhaec.edu.mv އެވެ.\nމިމަޤާމަށް މުވައްޒަފަކު ހޮވުމަށް ބޭއްވޭ އިންޓަވިއު އޮންނާނީ 23 އޭޕްރީލް 2019 އާއި 28 އޭޕްރީލް 2019 އާ ދެމެދު، ޅ.އަތޮޅު ތަޢުލީމީ މަރުކަޒުގައެވެ. ވުމާއި އެކު މިވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.


ދިވެހި - Sorah An-Najm ( The Star )\nNoble Quran » ދިވެހި » Sorah An-Najm ( The Star )\nއޮއްސިގެންދާހިނދު، ތަރި ގަންދެއްވައި وحى ކުރައްވަމެވެ.\nތިޔަބައިމީހުންގެ އެކުވެރިޔާ (އެބަހީ: محمد ގެފާނު) حق ގެމަގުން އެއްކިބާވެވަޑައެއް ނުގަންނަވައެވެ. އަދި باطل اعتقاد އެއް ނުކުރައްވައެވެ.\nއަދި އެކަލޭގެފާނު އަމިއްލަ އެދުންފުޅަކަށް ވާހަކަފުޅެއް ނުމެދައްކަވާމެއެވެ.\nއެއީ އެކަލޭގެފާނަށް އިއްވަވާ وحى އެއްކަމުގައި ނޫނީ ނުވެތެވެ.\nބާރުގަދަ ملائكة އަކު، އެކަލޭގެފާނަށް އެ (وحى) އުނގަންނައިދެއްވިއެވެ.\n(އެ ملائكة އަކީ) ވިސްނުންތެރިކަމުގެ ވެރިޔެކެވެ. ފަހެ، އެ ملائكة އާ އެކަލޭގެފާނުގެ أصل صورة ގައި قائم ވެވަޑައިގެން ހުންނެވިއެވެ.\n(އެހިނދު) އެ ملائكة އާ ވަނީ، އެންމެމަތީ އުދަރެހުގައެވެ.\nދެން އެ ملائكة އާ (رسول އާއާ) އަރިސްވެވަޑައިގަތެވެ. ދެން އެއަށްވުރެވެސް އަރިސްވެވަޑައިގަތެވެ.\nއެ އަރިސްވުންވީ، ދެ قوس ގެ މިންވަރަށެވެ. (އެބަހީ: ދެ ދުނިދަނޑީގެ މިންވަރަށެވެ.) ނުވަތަ އެއަށްވުރެވެސް އަރިހަށެވެ.\nދެން (اللَّه) އެކަލާނގެ އަޅާއަށް وحى ކުރެއްވި އެއްޗެއް وحى ކުރެއްވިއެވެ. (އެބަހީ: މަތިވެރިވެގެންވާ وحى ބަސްފުޅުތަކެއް އެކަލޭގެފާނަށް އިއްވެވިއެވެ.)\nއެކަލޭގެފާނު ދެކެވަޑައިގެންނެވި ކަންތަކާމެދު (އެކަލޭގެފާނުންގެ) ހިތްޕުޅު إنكار އެއް ނުކުރައްވަތެވެ.\nއެކަލޭގެފާނު ދެކެވަޑައިގަންނަވާ ކަންތަކާމެދު، ތިޔަބައިމީހުން އެކަލޭގެފާނާ ޖަދަލުކުރަނީ ހެއްޔެވެ؟\nހަމަކަށަވަރުން، އެކަލޭގެފާނު (އެބަހީ: محمد ގެފާނު) އެހެންފަހަރަކުވެސް އެ ملائكة އާ ދެކެވަޑައިގަތްކަން ކަށަވަރެވެ.\nسدرة المنتهى ގެ ކައިރިންނެވެ.\nއެތާނގެ ކައިރީގައި جنة المأوى ވެއެވެ. (އެއީ مؤمن ތަކުންގެ ފުރާނަތަކުގެ مركز އެވެ.)\nسدرة المنتهى ފޮރުވައިލި (ފުރިހަމަ) ކަމެއްއައިސް ފޮރުވައިލި ހިނދުގައެވެ.\nއެކަލޭގެފާނުގެ ލޯފުޅު އެކިފަރާތްފަރާތަކަށް ނުދެއެވެ. އަދި ދެކެވަޑައިގަތުމަށް ކަނޑައަޅުއްވާފައިވާތަން ފަހަނަޅައިވެސް ނުމެދޭމެއެވެ.\nހަމަކަށަވަރުން، އެކަލޭގެފާނުގެ ވެރިރަސްކަލާނގެ ކުޅަދުންވަންތަކަމުގެ ބޮޑެތި ހެކިތައް، އެކަލޭގެފާނު ދެކެވަޑައިގަތްކަން ކަށަވަރެވެ.\nފަހެ، لات އާއި، عزّى އާމެދު ތިޔަބައިމީހުން ވިސްނައި ބެލީމުހެއްޔެވެ؟\nއަދި مناة އެވެ ކިއުނު އަނެއް ތިންވަނަ ބުދާ މެދުވެސްމެއެވެ.\nތިޔަބައިމީހުންނަށް ފިރިހެންދަރިންވެފައި، އެކަލާނގެއަށް އަންހެންދަރިން ވަނީ ހެއްޔެވެ؟\n(އެހެންވަނީނަމަ) އެއީ حق މަގުން އެއްކިބާވެގެންވާ ބައިކުރުމެކެވެ.\nއެއީ ތިޔަބައިމީހުންނާއި، ތިޔަބައިމީހުންގެ ކާބަފައިން ކިޔައިގެންއުޅޭ ހުސް ނަންތަކެއް ކަމުގައިނޫނީ ނުވެތެވެ. އެތަކެއްޗަށް اللَّه އެއްވެސްބާރެއް ދެއްވައިފައެއް ނުވެތެވެ. ހީއަކަށާއި، هوىنفس ގެ އެދުންތަކަކަށް މެނުވީ އެއުރެން تبع ވާކަމުގައި ނުވެތެވެ. ހަމަކަށަވަރުން، އެއުރެންނާ ހަމަޔަށް އެއުރެންގެ ވެރިރަސްކަލާނގެ حضرة ން ތެދުމަގު އައިސްފައިވާކަން ކަށަވަރެވެ.\nއަދި ކިއެއްތަ! އިންސާނާއަށް އޭނާ އެދޭހާކަމެއް ލިބޭހެއްޔެވެ؟\nފަހެ، ދުނިޔެއާއި، آخرة ގެ ކަންތައް މިލްކުވެ خاص ވެގެންވަނީ اللَّه އަށެވެ.\nއަދި اللّه އިރާދަކުރައްވާ މީހަކަށް އެކަލާނގެ إذن ދެއްވައި ރުހިވޮޑިގަތުމަށްފަހުގައި މެނުވީ، އެއުރެންގެ شفاعة ން އެއްވެސްކަމެއް ފުއްދައިނުދޭ ކިތައްކިތައް ملائكة ން އުޑުތަކުގައި ވޭހެއްޔެވެ؟\nހަމަކަށަވަރުން، آخرة އަށް إيمان ނުވާމީހުން ملائكة ންނަށް، އަންހެނުންގެ ނަމުން ނަންދޭކަން ކަށަވަރެވެ.\nއެއުރެންނަށް އެކަމުގެ އެއްވެސް علم އެއް ލިބިގެންނުވާ حال ގައެވެ. ހީއަކަށް މެނުވީ އެއުރެން تبع ވާކަމުގައެއް ނުވެތެވެ. އަދި ހަމަކަށަވަރުން، ހީއަކީ حق ގެ ބަދަލުގައި އެއްވެސްކަމެއް ފުއްދައިދޭނެ އެއްޗެއްނޫނެވެ.\nފަހެ، ތިމަންރަސްކަލާނގެ ހަނދާންކުރުމުން އެއްކިބާވެ، ފުރަގަސްދީ، އަދި ދުނިޔޭގެ ދިރިއުޅުން ނޫންކަމެއް ނޭދޭމީހާ، ކަލޭގެފާނު ދޫކޮށްލައްވާށެވެ!\nعلم ގެ ތެރެއިން އެއުރެންނަށް ލިބިފައިވާ މިންވަރަކީ އެއީއެވެ. ހަމަކަށަވަރުން، ކަލޭގެފާނުގެ ވެރިރަސްކަލާނގެ، އެކަލާނގެ މަގުން ފުރެދިގެންދިޔަމީހާ ދެނެވޮޑިގަތުން ބޮޑެވެ. އަދި އެކަލާނގެ، ތެދުމަގު ލިބިގަތްމީހާ ދެނެވޮޑިގަތުންވެސް ބޮޑުމެއެވެ.\nއަދި އުޑުތަކާއި، ބިމުގައިވާހާ އެއްޗެއް މިލްކުވެގެންވަނީ اللَّه އަށެވެ. އެއީ ނުބައި عمل ކުޅަމީހުންނަށް އެއުރެންކުޅަ ނުބައި عمل އަށް ޖަޒާދެއްވުމަށެވެ. އަދި ހެޔޮ عمل ކުޅަމީހުންނަށް ހެޔޮ ޖަޒާ ދެއްވުމަށެވެ.\nއެއުރެންނީ، ކުދި ފާފަތައް ފިޔަވައި، ބޮޑު ފާފަތަކާއި، فاحش ކަންތަކުން ދުރުވެގަންނަ މީހުންނެވެ. ހަމަކަށަވަރުން، ކަލޭގެފާނުގެ ވެރިރަސްކަލާނގެއީ، ފާފަފުއްސެވުން ތަނަވަސް ރަސްކަލާނގެއެވެ. ތިޔަބައިމީހުން ބިމުން ހެއްދެވި ހިނދުގައްޔާއި، ތިޔަބައިމީހުންގެ މައިންގެ ބަނޑުތަކުގައި ޅަދަރިންގެ ގޮތުގައި ތިޔަބައިމީހުން ތިބިހިނދުގައިވެސް، އެކަލާނގެ ތިޔަބައިމީހުންގެ ކަންތައް ދެނެވޮޑިގަތުން ބޮޑެވެ. ފަހެ، ތިޔަބައިމީހުންގެ އަމިއްލަ نفس ތަކަށް ތާރީފުކޮށް فخر ވެރިނުވާށެވެ! تقوى ވެރިވީމީހުންގެ ކަންތައް އެކަލާނގެ ދެނެވޮޑިގަތުން ބޮޑެވެ.\nإيمان ކަމުން އެއްކިބާވެ (މުދަލުން) ކުޑަ އެތިކޮޅެއްދީ (އަނެއްބައި) ހިފެހެއްޓިމީހާ ފަހެ، ކަލޭގެފާނު ދެކެވަޑައިގަތީމުތޯއެވެ؟\nފަހެ، އޭނާޔަށް (އެކަން) އެނގުމަށް އޭނާޔަށް غيب ގެ علم ލިބިފައިވަނީ ހެއްޔެވެ؟\nއަދި ކީއްހެއްޔެވެ؟ موسى ގެފާނުގެ ފަތްފުށްތަކުގައިވާ ތަކެތީގެ خبر އޭނާޔަށް ނުލިބެނީހެއްޔެވެ؟\nއަދި (ހުރިހާ ކަންތައްތަކެއް) ފުރިހަމަގޮތުގައި ފުއްދެވި، إبراهيم ގެފާނު (ގެ ފަތްފުށްތައް) ވެސްމެއެވެ.\nއަދި ފާފަވެރި އެއްވެސް نفس އެއް، އެހެން نفس އެއްގެ ފާފަޔެއް ނުއުފުލާނެތެވެ.\nއަދި އިންސާނާޔަށް އޭނާ ކުޅަ عمل އެއް (ގެ ޖަޒާ) މެނުވީ ނުވެއެވެ.\nއަދި ހަމަކަށަވަރުން، އޭނާ ކުޅަ عمل އެއް ނިކަންހުރެ އޭނާ ދެކޭނެތެވެ.\nދެން އޭނާ ކުޅަ عمل އަށް އެންމެފުރިހަމަ ޖަޒާ ދެއްވާނެއެވެ.\nއަދި އެނބުރި ދިއުންވަނީ، ކަލޭގެފާނުގެ ވެރިރަސްކަލާނގެ حضرة އަށެވެ.\nއަދި ހެއްވަވަނީވެސް، އަދި ރޮއްވަވަނީވެސް ހަމައެކަލާނގެއެވެ.\nއަދި މަރުގަންނަވަނީވެސް، އަދި ދިރުއްވަނީވެސް ހަމައެކަލާނގެއެވެ.\nއަދި رحم ގެ ތެރެޔަށް މަނިފޮދެއް އެޅޭހިނދު އެއިން، ފިރިހެން އަންހެން ދެބާވަތް ހެއްދެވީވެސް އެކަލާނގެއެވެ.\nއަދި (މަރުވުމަށްފަހު) އަލުން ދިރުއްވުންވަނީވެސް އެކަލާނގެއަށެވެ.\nއަދި މުއްސަނދިކުރައްވަނީވެސް، އަދި فقير ކުރައްވަނީވެސް އެކަލާނގެއެވެ.\nއެކަލާނގެއީ، الشعرى އޭ ކިއުނު ތަރީގެ ވެރިރަސްކަލާނގެއެވެ.\nއަދި ކުރީގެ عاد ބާގައިމީހުން ހަލާކުކުރައްވައި ނެތިކުރެއްވީވެސް އެކަލާނގެއެވެ.\nއަދި ثمود ބާގައިމީހުންގެ އެކަކުވެސް ނުބަހައްޓަވައި ހަލާކުކުރެއްވިއެވެ.\nއަދި އޭގެކުރިން نوح ގެފާނުގެ قوم ގެމީހުން ހަލާކުކުރެއްވިއެވެ. ހަމަކަށަވަރުން، އެއުރެންވީ އަނިޔާވެރިކަންބޮޑު، އަދި އުރެދުންބޮޑު ބަޔަކު ކަމުގައެވެ.\nއަދި لوط ބާގައިމީހުންގެ ރަށް ބަންޑުންޖައްސަވައި ވައްޓަވައިލެއްވިއެވެ.\nފަހެ، އެރަށަށް ޖެއްސެވި عذاب އެއް ޖެއްސެވިއެވެ.\nފަހެ، ތިބާ شك ކުރަނީ ތިބާގެ ވެރިރަސްކަލާނގެ نعمة ތަކުގެ ތެރެއިން ކޮންކޮން نعمة އަކަށް ހެއްޔެވެ؟\nމިއީ (އެބަހީ: محمد ގެފާނީ) އިސްވެދިޔަ نذير ންފަދަ نذير އެކެވެ.\nقيامة ދުވަސް ގާތްވެއްޖެއެވެ.\nاللَّه މެނުވީ އެދުވަސް ހާމަކުރާނޭ އެއްވެސްފަރާތެއް ނުވެއެވެ.\nފަހެ، ތިޔަބައިމީހުން عجائب ވަނީ އަދި ނުރޮއި ހެނީ މިވާހަކަތަކާމެދުގައި (އެބަހީ: قرآن އާމެދުގައި) ހެއްޔެވެ؟\nއަދި ތިޔަބައިމީހުންވަނީ، ބޮޑާވެ غافل ވެގެންނެވެ.\nފަހެ، ތިޔަބައިމީހުން اللَّه އަށް سجدة ކުރާށެވެ! (އަދި ހަމައެކަނި) އެކަލާނގެއަށް އަޅުކަންކުރާށެވެ!


ބްރޯޑްކޮމް އަށް ކުރިމަތިލި ތިން ބޭފުޅުންގެ ނަން ކޮމިޓީ އަށް | Sandhaanu\nބްރޯޑްކޮމް އަށް ކުރިމަތިލި ތިން ބޭފުޅުންގެ ނަން ކޮމިޓީ އަށް\nމޯލްޑިވްސް ބްރޯޑްކާސްޓިން ކޮމިޝަންގެ މެމްބަރު ކަމަށް ކުރިމަތިލި ތިން ބޭފުޅެއްގެ ނަން ރައްޔިތުންގެ މަޖިލިހުގެ ކޮމިޓީ އަށް ފޮނުވައިފިއެވެ.\nބްރޯޑްކޮމް އަށް ކުރިމަތިލުމުގެ ފުރުސަތު ހުޅުވާލީ އެ ކޮމިޝަންގެހުންނެވި އައިމިނަތު ސަހާރަތު އިއްޒަތުގެ މެމްބަރު ކަމުގެ މުއްދަތު ހަމަވާތީއެވެ.\nރައީސް އިބްރާހިމް މުހައްމަދު ސޯލިހް ރައްޔިތުންގެ މަޖިލިހަށް ފޮނުއްވި ސިޓީފުޅުގައި ވަނީ ޝިފްލާ ހިމެނޭ ހެން ތިން ބޭފުޅެއްގެ ނަން މަޖިލިހަށް ހުށަހަޅުއްވައިފައެވެ. އެކަމަކު، ޝިފްލާގެ ނަން އޮތީ ރައީސް ސޯލިހް ފޮނުއްވި ލިސްޓްގެ ދެ ވަނައިގައެވެ.\nމަޖިލިހަށް ރައީސް ފޮނުއްވި ނަންތައް:\n1- ފާތުމަތު ސައުޝަން، މ. ވެމްގޯ\n2- ޝިފްލާ އިބްރާހިމް، ގ. މަސްއޮޑިގެ\n3- ޑރ. މުހައްމަދު އިބްރާހިމް، ޖަވާހިރުއައްސޭރި، އދ. މާމިގިލި\nމި ތިން ނަމާ މެދުގައި ގޮތެއް ނިންމަވައި ދެއްވުމަށް ރައީސް ސޯލިހް އެދިވަޑައިގެންނެވި އިރު، މަޖިލިހުގެ ރިޔާސަތުން މައްސަލަ ދިރާސާ ކުރަން ފޮނުވާފައި ވަނީ ރައްޔިތުންގެ މަޖިލިހުގެ މިނިވަން މުއައްސަސާތަކުގެ ކޮމިޓީއަށެވެ.\nމިއީ، ޝިފްލާގެ ނަން މަޖިލިހަށް އައި ފުރަތަމަ ފަހަރެއް ނޫނެވެ. މީގެކުރިން ރައީސް ސޯލިހް ފޮނުއްވި ލިސްޓްގައި ޝިފްލާގެ ނަން ހިމެނުނެވެ. އެކަމަކު، ރައްޔިތުންގެ މަޖިލިހުން ޝިފްލާގެ ނަން ފާސްކޮށްފައެއް ނުވެއެވެ.\nޝިފްލާ އިބްރާހީމް ވަނީ ބްރޯޑްކާސްޓިން ޖާނަލިޒަމްގެ ދާއިރާގައި 20 އަހަރަށް ވުރެ ގިނަ ދުވަސް ހޭދަކޮށްފައެވެ. އެންމެ ފުރަތަމަ ނިއުސް ޕްރެޒެންޓަރެއްގެ ގޮތުގައި އަދި ފަހުން ނޫސްވެރިއެއްގެ ގޮތުގައި ޓީވީއެމްގައި ގިނަ ދުވަސްތަކެއް ވަންދެއް މަސައްކަތްކޮށް މިހާރު މަސައްކަތްކުރަނީ ސަންގު ޓީވީގައެވެ. އޭނާ ވަނީ ނޫސްވެރިކަމުގެ ދާއިރާ އިން ރާއްޖޭގެ ގައުމީ ޔުނިވާސިޓީން ބެޗެލާސް ޑިގްރީއެއް އަދި އިސްލާމީ ޔުނިވާސިޓީން މާސްޓާސް ޑިގްރީއެއް ހާސިލްކޮށްފައެވެ.\nބްރޯޑްކާސްޓިން ކޮމިޝަން އެކުލެވިގެން ވަނީ ހަތް މެމްބަރުންގެ މައްޗަށެވެ. އެ ކޮމިޝަންގައި މިހާރު ތިއްބަވަނީ ސަހާރަތުގެ އިތުރުން ކޮމިޝަންގެ ރައީސް މަރިޔަމް ވަހީދާއި އާއި ކޮމިޝަންގެ ނައިބު ރައީސް އަހުމަދު ގައިސް އާއި ކޮމިޝަންގެ މެމްބަރުން ކަމަށްވާ އަމްޖަދު ވަހީދާއި އަލީ ޔޫސުފާއި އައިމިނަތު އަމީނާ އާއި މުހައްމަދު ފަޒީނެވެ. މި މެމްބަރުންގެ ތެރެއިން ފަޒީން އެ ކޮމިޝަނަށް އައްޔަން ކުރީ ދާދި ފަހުންނެވެ.


Maduvvari Rape Ge Massalaige Thahugeegah Majileehun Faaraverivanee - Vaguthu\nފާއިތުވި މާޗު މަހުގެ ތެރޭގައި ރ. މަޑުއްވަރީގައި ތިން މީހަކު ވެގެން ކުޑަ ކުއްޖަކު ރޭޕްކުރި ކަމަށް ތުހުމަތު ކުރެވޭ މައްސަލައިގެ ތަހުގީގަށް ފާރަވެރިވުމަށް ރައްޔިތުންގެ މަޖިލީހުގެ ދާއިމީ ކޮމިޓީއަކުން މައްސަލައިގެ ތަހުގީގު ހިނގަމުންދާ ގޮތް ދިރާސާ ކުރަން ފަށައިފިއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި ވާހަކަ ދައްކަވަމުން މަޖިލިސް ރައީސް ނަޝީދު ވިދާޅުވި ގޮތުގައި އެ މައްސަލަ ދިރާސާ ކުރަމުން ދަނީ މަޖިލީހުގެ ހިއުމަން ރައިޓްސް ކޮމިޓީއާއި މަޖިލީހުގެ ސަލާމަތީ ޚިދުމަތްތަކާ ބެހޭ ކޮމިޓީ (241 ކޮމިޓީ) އިން ކަމަށެވެ.\n"މި ކޮމިޓީން މައްސަލަ ބަލަމުންދާއިރު، މައްސަލައާ ގުޅިގެން ފުލުހުން ވަނީ 241 ކޮމިޓީއަށް، ޖެންޑާ މިނިސްޓްރީއާއި، ހިއުމަން ރައިޓްސް ކޮމިޝަން ވަނީ ހިއުމަން ރައިޓްސް ކޮމިޓީއަށް ހާޒިރުކޮށް ސުވާލު ވެސް ކޮށްފައި، ކުއްޖާގެ އާއިލާއާއި އާއިލާއިން ކަނޑައަޅާފައިވާ ޤާނޫނީ ވަކީލާ ވެސް ކޮމިޓީއިން ވަނީ ބައްދަލުކޮށްފައި،" ރައީސް ނަޝީދު ވިދާޅުވިއެވެ.\nރައީސް ނަޝީދު ވިދާޅުވި ގޮތުގައި ޖިންސީ ގޯނާއާއި ރޭޕްގެ މައްސަލަތައް ދައިލަތުގެ އިދާރާތަކުން ވަރަށް ފުންކޮށް ބަލަމުންދާ ކަމަށެވެ. މި މައްސަލާގައި ފުލުހަކު ވެސް ހިމެނޭތީ ނޭޝަނަލް އިންޓެގްރިޓީ ކޮމިޝަން (އެންއައިސީ) އިން ވެސް އެ ކަން ބަލަމުންދާ ކަމަށެވެ. މި ހުރިހާ ކަމަކަށް ފާރަވެރިވުމަކީ މަޖިލީހުގެ ޒިންމާއެއް ކަމަށް އެމަނިކުފާނު ވިދާޅުވިއެވެ.\nކުޑަކުއްޖަކު ރޭޕް ކުރި މައްސަލައިގައި ތުހުމަތު ކުރާ ފަރާތްތަކުގެ ތެރެއިން އެއްވެސް މީހަކު ހައްޔަރު ކޮށްފައި ނުވާތީ ފުލުހުންނަށް ވަނީ ފާޑުކިޔުން އަމާޒުވެފައެވެ. ފުލުހުން ވިދާޅުވެފައިވާ ގޮތުގައި މިމައްސަލައިގައި އެއްވެސް މީހަކު ހައްޔަރު ކޮށްފައި ނުވަނީ ހައްޔަރު ކުރަން ޖެހޭ ވަރުގެ ހެއްކެއް ނެތުމުންނެވެ.\nއޭޕްރީލް 19, 2021 12:48\nމިކަމުގައި ޓީޗަރަކާއި، ފުލުހަކާއި، ނަރުހަކު ވާކަމަށް ބޮޑުވަޒީރުކަމަށް ދައުވާކުރާ ހާމުދުރު ވިދާޅުވީ ޤާނޫނީ ކޮން އަސާސެއްގެ މައްޗަށް ބިނާކޮށްތޯ؟ ނޭނގޭ ކަންކަމަށް ބޯ ނުކޮށްޕާ މަޑުން ހުރޭ.\nއޭޕްރީލް 19, 2021 14:15\nދުވަހަކުވެސް ތި ފުލުހުންނަކަށް ހެކި ނުލިބޭނެ.ލޮލު ކުރިމަތީގަ ހިނގާކަންތަކުގެހެކި ނުލިބޭބަޔަކަށް ތިކަހަލަ ކަމެއްގެ ހެކި ލިބޭނެތޯ؟މިގައުމުގެ ކަނަތައް ހައލު ނުވެގެން އުޅެނީ ވފުލުހުންނާއި ވަކީލުންނާއި ފަނޑިޔާރުންގެ ސަބަބުން.އެމީހުންގެ ޒިންމާ ފުރިހަމަ ގޮތުގައި ނުނަގާތީ.


Chelsea in Neuer gendhan mashakih kuranee\nބަޔާން މިޔުނިކްގެ ކެޕްޓަން އަދި ގޯލްކީޕަރު މެނައުލް ނޯޔާ ގެންދަން ޗެލްސީން މަސައްކަތް ކުރަމުންދާ ކަމަށް ޖަރުމަންގެ މީޑިއާތަކުން ރިޕޯޓް ކޮށްފި އެވެ.\nޖަރުމަންގެ ކުޅިވަރު ނޫސް "ސްޕޯޓްސް ބިލްޑް" އިން ބުނެފައި ވަނީ، އަންނަ ސީޒަންގައި ނޯޔާ ޗެލްސީއަށް ގެންދިއުމަށް، އެ ޓީމުގެ ކޯޗް ފްރޭންކް ލަމްޕާޑް ޝައުގުވެރިކަން ފާޅު ކޮށްފަ އިވާ ކަމަށެވެ. ޗެލްސީން ވަނީ 2018 ވަނަ އަހަރު ދުނިޔޭގެ އެންމެ އަގުބޮޑު ކީޕަރުގެ ގޮތުގައި އެތުލެޓިކް ބިލްބާއޯއަށް އޭރު ކުޅެމުން ދިޔަ ކީޕަރު ކެޕާ އަރައިޒަބަލަގާ ގެންގޮސްފަ އެވެ.\nމި ސީޒަންގައި ޗެލްސީގެ ކޯޗް ކަމާ ހަވާލުވި ލަމްޕާޑްގެ އެއް ވަނަ ކީޕަރުގެ ގޮތުގައި ކެޕާ އެއް ނުހިމެނެ އެވެ. ޗެލްސީގެ ފުރަތަމަ 11 އިން ލީގް މެޗުތަކުގައި ލަމްޕާޑް ފުރުސަތު ދެނީ ކުރިން އެ ޓީމުގެ ދެ ވަނަ ކީޕަރެއްގެ ގޮތުގައި އާޖެންޓީނާގެ ވިލީ ކަބެޔޭރޯ އަށެވެ. އެހެންވެ ޗެލްސީގައި ކެޕާގެ ކުރިމަގާ މެދު ވަނީ ސުވާލު އުފެދިފަ އެވެ.\nބަޔާން މިޔުނިކާއެކު އޮތް ނޯޔާ،34 ގެ އެއް ބަސްވުން ހަމަވާނީ އަންނަ ސީޒަންގަ އެވެ. އެއްބަސް ވުން އާ ކުރުމާ ބެހޭގޮތުން މިހާތަނަށް އޭނާ ވާހަކަ ދައްކާފަ އެއް ނުވެ އެވެ. ދުނިޔޭގެ އެއް ވަނަ ކީޕަރުގެ މަގާމު ހޯދާފައިވާ ނޯޔާއަށް މީގެ ދެ އަހަރު ކުރިން ކުރިމތިވި އަނިޔާ އާ ގުޅިގެން އޭނާ ފޯމު ގެއްލުނެވެ. އެހެން ނަމަވެސް މި ސީޒަންގައި އަލުން އޭނާ ދަނީ މޮޅު ކުޅުމެއް ދައްކަމުންނެވެ.\nބަޔާންއިން، ނޯޔާ ދޫކޮށްލާނެ ކަމަށް ވަނީ ބެލެވިފަ އެވެ. އެއީ އަންނަ ސީޒަންގައި ޝާލެކޭގެ މިހާރުގެ ކީޕަރު އެލެގްޒެންޑާ ނުބެލް ބަޔާންއަށް ބަދަލު ވާނެ ތީއެވެ. ޖަނަވަރީ މަހު ނުބެލް ވަނީ ބަޔާން އާއެކު ފަސް އަހަރުގެ އެއްބަސްވުމެއް ހަދާފަ އެވެ.\nޗެލްސީ ބަޔާން މިއުނިކް ޓްރާންސްފާ މާކެޓް


Havaasaa | Vaahaka\nމަރިޔަމް June 12, 2019\t1 Comment\nކޮންމެ ކަމެއްގައިވެސް ހައްދެއް އޮންނާނެެއެވެ. ހެވާއި ނުބަޔާއި، އަސްލާއި ވަހުމާއި، މިފަދަ ކޮންމެ ކަމެއްގައިވެސް ހައްދުތަކާއި ޚަވާސާތަކެއްވާނެއެވެ. ބައެއް މީހުންނަކީ މި ބުނެވޭ 'ޚަވާސާ'ތައް ދަންނަ ބަޔެކެވެ. ގިނަ މުޖުތަމަޢުތައް ހިފަހައްޓައިދޭ ތަނބުތަކަކީ މިފަދަ މީހުންނެވެ. ބައެއް ފަހަރު އަހަރެންނަށް ހީވެއެވެ. އަހަރެންނަށް މިހުންނަނީ ފާޑެއްގެ ވަބާއަކާއި ލައިގަނެފައެވެ. މިބުނެވޭ ހަވާސާތައް އަަހަރެންނަށް އެހެން މީހުންނަށްވުރެ ސާފުކޮށް ފާހަގަވަނީއެވެ. ބައެއްފަހަރު ވަރަށް ރަނގަޅު ސިފައެކެވެ. އަނެއްބައިފަހަރު އިންސާނިއްޔަތުގެ މައްޗަށް އަހަރެންގެ ހިތުގައި އޮންނަ އިތުބާރު ކަނޑުވާލައެވެ.\nބާޒާރު މައްޗަށާއި، ޕާޓީތަކަށާއި، މީހުން އެއްވެ އުޅޭ މިފަދަ ތަންތަނަކީ އަހަރެންގެ ހަތުރުންނެވެ. ބަޔަކު އެއްވެ އުޅެންޏާ ކޮންމެ ގޮތެއް ހަދާފައިވިޔަސް އަހަރެން އެތަނަކާ ދުރަށްގޮސް ރެކިގަންނަމެވެ. ގެއިން އޮފީހަށް، އޮފީހުން ގެއަށް އައުން އާދައަކަށް ހެދިއްޖެއެވެ. އެއީ އަހަރެންގެ ހަވާސާއެވެ. އަހަރެންގެ ވަށައިގެން އެޅިފައިވާ ފާރެވެ. ވަޒީފާގެ ގޮތުން އަހަރެން އުޅެނީ ވަރަށް ހިތްހަމަޖެހިގެންނެވެ. ކޮންމެއަކަސް، ދުވަސްތައް ދައުރުވަމުންގޮސް ކޮންމެވެސް ހަފްތާއެއްގެ ހޯމަދުވަހެއްގައި އަހަރެންނަށް ހުޅުވެނީ އަހަރެންގެ އީމެއިލް އެވެ.\nލިޔެވިފައިވަނީ ވަރަށް މަދު ބަސްކޮޅަކުން ދަޢުވަތެކެވެ. ސުކޫލު ދުވަސްވަރު އުޅުނު ކުލާހުގެ އެކުވެރިން ކޮޅެއް ހުކުރު ހޮނިހިރު ބަންދުގައި ކައިރި ރަށަކަށް ދަނީޔޯލައެވެ. އަހަރެންނަށްވެސް އެ އޮތީ ދަޢުވަތު ލިބިފައެވެ. މިއީ އަހަރެންނާއި މާ ގާތް ބައެއް ނޫނެވެ. އަހަރެންނަކީ ކުލާހުގައި ނިކަން މަޑުން އިން ކުއްޖަކީމެވެ. މުދައްރިސް ދެއްވާ ފިލާވަޅުތައް އެންމެ ފަރުވާތެރިކަމާއެކު ނިންމި އެއް ދަރިވަރަކީމެވެ. މިކަމުގެ ފައިދާ ނެގީ އަހަރެންގެ މިބުނާ ރަހުމަތްތެރިންނެވެ. އަހަރެން އެމީހުންގެ ފަރާތުން ބޭނުންވީ ހަމައެކަނި ދެކެފަރިތަކަމެވެ. ގާތް ރަހުމަތްތެރިއަކު ބޭނުންވި ދުވަހެއް ހަނދާނެއް ނުވެއެވެ. އެހެންކަމުން ދެފަރާތުގެ ބޭނުންވެސް ވަރަށް ހަމަހަމަ ގޮތުގައި ދިޔައީ ފުރިހަމަވަމުންނެވެ. އެމީހުންނަށް ލިބުނީ އެމީހުންގެ ފިލާވަޅުތައް ހަދައިދޭނޭ ބާންދީ އެކެވެ. އަހަރެންނަށް ލިބުނީ ދަންނަ މޫނުތަކެވެ. އެވަރުން އަހަރެން ހުރީ ވަރަށް ފުދިގެންނެވެ.\nވަރަށް ވިސްނާލީމެވެ. ހަމަ ދާންވީހެއްޔެވެ؟ އެމީހުންނާއެކު އަހަރެންގޮސް ވަކި ދައްކާނީ ކޮން ވާހަކައެއް ހެއްޔެވެ؟ މި ކުޑަ އަރާރުންގަނޑުން މޮޅުވީ އަހަރެންގެ ބޮޑާކަމެވެ. ދިރިއުޅުމުގައި ކުރިއަރާދިޔައީ ކިހާވަރަކަށްތޯ ބަލާލަން އަހަރެން ބޭނުންވިއެވެ. އުޅުން ހަމަ އަދިވެސް އެއްގޮތްވާނެބާވައެވެ؟ މަދަރުސާގައި އުޅުނު އިރު އެއީ އަހަރެން މާ ގަޔާވާ ގޮތަކަށް އުޅުނު ބައެއް ނޫންވިއްޔާއެވެ. ކޮންމެއަކަސް އަހަރެންގެ ހިތުގައި މިއުފެދުނު ސުވާލުތަކުގެ ޖަވާބުތައް ހޯދުމުގެ ނިޔަތުގައި އީމެއިލް އަށް ރިޕްލައި އެއް ކޮށްލީމެވެ. އަހަރެންވެސް މި ދަތުރުގައި ބައިވެރިވާނެ ކަމުގައި ބުނެލީއެވެ.\nހުކުރު ދުވަހުގެ ހެނދުނު 8 ޖެހި އިރު އަހަރެން ހުރީ ކ. މާފުށީ ބީޗްހައުސްގައެވެ. އެއީ މި ގެސްޓްހައުސްއަށް ކިޔާ ނަމެވެ. ވެބްސައިޓްގައި އިން ގޮތުންނަމަ މޫދާ ހަމަ ޖެހިގެންނެވެ. ނަމަވެސް މޫދު ކީއްކުރަން، ފެންގަނޑެއްހާ ހިސާބުވެސް މިއިން މަގަކުމަތިން ނުފެނެއެވެ. މޫދު އަދި އޮތީ އެތައް ރާސްތާއަކަށްފަހުއެވެ. ހުކުރުން ފޭބުމަށްފަހު މެންދުރުގެ ބޮޑު ނާސްތާއެއް އޮތުމާއެކު އަހަރެން ހުރީ އެކަމަށް ވަރަށް ސިކުނޑި ހުސްކޮށްލައިގެންނެވެ. އާންމުގޮތެއްގައި އަހަރެންގެ ޚިޔާލުތަކުގެ އުނދަގުލަކާހުރެ މީހުން ދައްކާ ވާހަކައަށް އެހާ ޝައުގުވެރިކަމެއް ފާޅެއް ނުކުރެވެއެވެ. ނަމަވެސް މިފަހަރު ތަންކޮޅެއް ޖާނާއި ވަރު ދައްކައިގެން ނޫނީ މި މީހުންތެރޭ ބަސްވިކޭ ވަރެއް ނުވާނެޔޭ އަހަރެންގެ ހިތަށް އަރަމުންދިޔައެވެ.\nހުކުރުން ފައިބެގެން އެންމެ އެއްވީ މެންދުރުގެ ކެއުމަށެވެ. ސުފުރާމަތި ތައްޔާރުކުރަން ބޭރު ދެމީހަކު އުޅެމުންދިޔައެވެ. ހަމަ އެތާނގައި އިތުރު ދެމީހަކު ކަންތައް ވަމުންދާގޮތް ބަލަހައްޓަން ތިއްބެވެ. އަހަރެމެންގެ ތިބީ ދިހި ވަަރަކަށް ބޮލެވެ. ތަށިތައް އަތުރަމުންދިޔަ ބަންގްލަދޭޝްގެ މީހުންތަކުގެ ތެރެއިން އެކެއްގެ ހަރަކާތްތައް ލަސްވެފައި ތުރުތުރު އެޅުމެއް ހުރިކަން އަހަރެންނަށް ފާހަގަވިއެވެ. ތަންކޮޅެއް ޝައުގާއެކު ބެލުމުން އަތުގައި އިން ބޭސްމަލަންގަނޑެއް ލޮލުގައި އަޅައިގަތެވެ. ބަލާބެލުމުން ދާދި ދެންމެއަކު ކަހަލަ ގޮތަކަށް ލިބުނު އަނިޔާއެކެވެ. އަހަރެން އަހާލީމެވެ. އަދިވެސް ތަދުވޭހެއްޔެވެ؟ މި ސުވާލާއެކު އަހަރެންނާއެކު އައިސް ދެންތިބި މީހުންގެ ޝައުގުވެރިކަން އަހަރެމެންނަށް އަމާޒުވިއެވެ. އަހަރެންގެ "ރަހުމަތްތެރިން" މި މަސައްކަތު މީހުންނާއި ދޭތެރޭ ދެކޭގޮތް ވަރަށް ތަފާތެވެ. އެމީއަހަށް ޖަވާބު ނުދެވުނީސް އެކަކު ނިކަން ބާރަކަށް ބުނެފިއެވެ. ތަދުވިޔަސް ނުވިޔަސް އަހަރެމެންނާ ކޮން ކަމެއް ހެއްޔެވެ؟ ޖެހިގެން އިންމީހާގެ ވާހަކައިން އަދި މާ އަސަރުކުރިއެވެ. އެހެން މީހެއް ތަށިތަކާއެކު ފޮނުވާށެވެ. އަހަރެމެންގެ ކާއެއްޗެއްސަށް ޖަރާސީމް އެތެރެވާގޮތެއް ބޭނުމެއް ނޫނެވެ.\nއިތުރަށް އެ ބަންގްލަދޭޝް މީހާއެއް އަހަރެންނެއް ނުދެކެމެވެ.\nއަހަރެންގެ "ރަހުމަތްތެރިން" ގެ ވާހަކަތައް ފޫހިވެފައި ބޮޑާވެރިއެވެ. އެކެއްގެ މޮޅުކަމަށްވުރެ އަނެކާގެ މޮޅުކަމުގެ ވާހަކައެވެ. ދުނިޔެ ދެކޭނީ ކިހިނެއް ހެއްޔޭ އަބަދުވެސް ހިތަށް އަރާ ކަހަލައެވެ. ބަޔަކު ބުނެފާނެ އެއްޗަކަށް ބިރުން އުޅޭ ބަޔެކެވެ. ފޫހިގޮތަކަށް އެމީހުންގެ ވާހަކަތައް އަޑު އަހަން އިނދެފައި އަަހަރެން ކޮޓަރިއާ ދިމާަލަށް ހިނގައިގަތީމެވެ. ދިޔަ މަގުމަތީ އަހަރެންނާ ދިމާވީ އެއްކަލަ ބަންގްލަދޭޝް މީހާއާއެވެ.\nއޭނާ އައި އެދުމަކާއިގެންނެވެ. ސްޕަވައިޒަރު އަރިހު މި ވާހަކަ ނުދެއްކުމަށް އެދިއެވެ. އޭނާގެ ވަޒީފާ އަތުން ދޫވެދާނެތީއެވެ. އޭރުން އަނބިދަރިންނަށް ލާރި ފޮނުވޭނޭ އެއްވެސް ގޮތެއް ނޯންނާނެތީއެވެ. އަހަރެން ބުނީމެވެ. ހާސްނުވާށެވެ. އެއީ ދެން އެހާބޮޑު ކަމެއް ނޫންތާއެވެ. ރަނގަޅަށް ބޭސްއަޅައިގެން އަވަސް ޝިފާއެއް ހޯދާށެވެ. ވަރަށް ޝުކުރު އަދާކުރުމަށްފަހު އޭނާ ގޮއްސިއެވެ. އަހަރެންވެސް ވަނީ ކޮޓަރިއަށެވެ.\nއެނދުގައި އޮވެ ވަރަށް ވިސްނާލީމެވެ. އަހަރެންގެ ރަހުމަތްތެރިންގެ ހަވާސާއާއި އަހަރެންގެ ހަވާސާ ތަފާތުވަނީ އެހެންވެއެވެ. އެއީ ދެއްކުންތެރިންނެވެ. އެމީހުންގެ އެއްވެސް ބަހެއް އަހަރެންނަށް މަޖަލެއް ނޫނެވެ. އެމީހުންގެ އެއްވެސް ކަމަކުން އަހަރެން އެދޭކަހަލަ ނިމުމެއް ނުފެނެއެވެ. ދެން މިފަދަ ބަޔަކާއެކު އަހަރެންނަށް އެއް ދުވަސް ކީއްކުރަން، އެއް ގަޑި އިރުވެސް ހޭދަކުރެވޭނެ ބާވައެވެ.\nވިސްނާކަށް ނޯވެ އަހަރެން ތެދުވީމެވެ. ކުރިން ހަދާފައިވާ ރިޒަވޭޝަން ބަދަލުކޮށް ފުރަން ތައްޔާރުވީމެވެ. އެއްޗެހި ހަމަކޮށްލައިގެން ނިކުމެެ ރަހުމަތްތެރިންނާއި އަލްވަދާއު ކިޔަން ދާން މިސްރާބު ޖަހާލީމެވެ. ނަމަވެސް އަހަރެންގެ ހަވާސާގެ މަތިން ހަނދާންވެ ބަނދަރާއި ދިމާލަށް އަނބުރާލީމެވެ. ޤަދަރު ހައްގީ ޤަދަރުކުރަން ދަންނަ މީހުންނަށެވެ. އެއީ އަހަރެންގެ ހައްދުތަކެކެވެ. އަހަރެންގެ ހަވާސާއެވެ.\nކ. މާފުޝީ ???????


Assad ge sifain Ghouta ah vadhejje\nއަސަދުގެ ސިފައިން ޣޫތާއަށް ވަދެއްޖެ\nސޫރިޔާގެ ރައީސް ބައްޝާރުލް އަސަދަށް ވާގިވެރިވާ މީހުން އިރުމަޔީ ޣޫތާ ވީރާނާކޮށްލާފައި. އެރަށުގައި ތިން ލައްކައަށް ވުރެ ގިނަ މީހުން ހާލުގައި ޖެހިފައި އެބަތިބި. ފޮޓޯ: ގެޓީ އިމޭޖަސް\nސީރިޔާގެ ވެރިރަށް ދިމިޝްގުގެ ކައިރީގައިވާ އިރުމަތީ ޣޫތާއަށް އެ ގައުމުގެ ރައީސް ބައްޝާރުލް އަސަދަށް ވަފާތެރި ބާރުތަކުން ވަދެފިއެވެ.\nއިރުމަތީ ޣޫތާއަށް ސީރިޔާ ސިފައިންނާއި އެމީހުންނަށް ވާގިވެރިވާ އީރާނު ސިފައިންނާއި އީރާނުން މަދަދުދޭ ޓެރަރިސްޓް ޖަމާއަތެއް ކަމަށްވާ ހިޒްބުﷲ އިން ވަދެފައި މިވަނީ ގިނަ ދުވަސްތަކެއް ވަންދެން އެރަށަށް ބޮން އެޅުމަށް ފަހުގައެވެ. ސީރިޔާގެ ހަތް އަހަރަށް ވުރެ ދިގުލީ ހަނގުރާމައިގެ ކުރީކޮޅުގައި އެގައުމުގެ އިދިކޮޅު ހަނގުރާމަވެރިންގެ ބާރުގެ ދަށަށް ދިޔަ އެރަށް 2013 ވަނަ އަހަރުން ފެށިގެން މިހައިތަނަށް އޮތީ ވަރުގަދައަށް ހިސާރުކޮށްފަ އެވެ. އެގޮތުން ކާނާއާއި ބޭސް ފަރުވާގެ ވަސީލަތްތައް ލިބުނަނުދީ ހިސާރުކޮށްފައި އޮތް އެރަށުގެ 393000 އަށް ވުރެ ގިނަ މީހުންނަށް އޮތީ ވަރަށް ބޮޑު އިންްސާނީ ކާރިސާއެއް ކުރިމަތިވެފަ އެވެ.\nސީރިޔާ ހަނގުރާމައިގެ ހާލަތު ބަލާ ސީރިއަން އޮބްޒަވޭޓްރީ ފޯ ހިއުމަން ރައިޓްސް އިން ބުނީ އަސަދަށް ވަފާތެރި ބާރުތަކުން އިރުމަތީ ޣޫތާއަށް ވަންނަން ފެށުމުން އިދިކޮޅު ހަނގުރާމަވެރިން މިހާރު ހަމަލާ ދެމުން ދަނީ ދިމިޝްގަށް ކަމަށެވެ.\nސީރިޔާ ސަރުކާރާ ހަވާލާދީ ނޫސްތަކުން ބުނީ އިރުމަތީ ޣޫތާގެ 10 ޕަސެންޓް މިހާރު އޮތީ އެމީހުންގެ ބާރުގެ ދަށުގައި ކަމަށެވެ.\nސީރިޔާއާއި އީރާނާއި ރަޝިޔާގެ ވައިގެ ސިފައިން މިދިޔަ ފެބްރުއަރީ މަހުގެ 18 ވަނަ ދުވަހުން ފެށިގެން އިރުމަތީ ޣޫތާއަށް ދިން ހަމަލާތަކުގައި އެކަނިވެސް 640 އަށް ވުރެ ގިނަ މީހުން މަރުވިއެވެ. އޭގެ ތެރޭގައި 150 ކުޑަކުދިން ހިމެނޭ ކަމަށް އޭއެފްޕީ ބުންޏެވެ. އެ ހާލަތަށް ދިއުމުން މުޅި ސީރިޔާގައި ހަމަލާ ދިނުން ހުއްޓާލަން ގޮވާލާ ގަރާރެއް އދ. ގެ ސަލާމަތީ މަޖިލީހުން ވަނީ ފާސްކޮށްފަ އެވެ. އެ ގަރާރު ފާސްކުރި ފަހުން މިވީ އެއް ހަފުތާގެ ތެރޭގައި ވެސް 100 މީހުން ވަނީ މަރާލާފަ އެވެ.\nއިރުމަތީ ޣޫތާގައި ހާލުގައި ޖެހިފައި ތިބި އާއްމުން އެރަށުން ނުކުންނަން މަގެއް ހުޅުވާލާފައިވާ ކަމަށް ރަޝިޔާ ސިފައިން އިއްޔެ ބުންޏެވެ. ނަމަވެސް އެ މަގުން ލާފައި އާއްމުންގެ އެއްވެސް މީހަކު ނުކުމެފައެއް ނުވެއެވެ.\nކޮވިޑް-19 އަށް ވުރެ ސީރިޔާ ހަނގުރާމަ ބިރުވެރި\nސީރިޔާ ސިފައިންނަށް އުރުދުޣާންގެ ވަރުގަދަ އިންޒާރެއް\nއެމެރިކާ ސިފައިން ސީރިއާއިން ނުގެންދަން ނިންމައިފި\nތުރުކީ ސިފައިން ބަޣުދާދީގެ ދައްތަ ހައްޔަރުކޮށްފި


މަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން ލ. މާމެންދޫ ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން ހިންގި އޮޕަރޭޝަނެއްގައި، މާމެންދުއަށް މަސްތުވާތަކެތި އެތެރެކުރަން އުޅުނު ދެ މީހަކު ހައްޔަރުކޮށްފިއެވެ.\nމާލެއިން ފުރައިގެން މާމެންދުއަށް ދަތުރުކުރަމުންދާ ކަނޑު ބޯޓަކުން މަސްތުވާތަކެތި ގެންދާކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާ ގުޅިގެން ހިންގި އެ އޮޕަރޭޝަނުގައި ހައްޔަރުކޮށްފައިވަނީ 18 އަހަރުގެ މީހަކާއި 21 އަހަރުގެ މީހެކެވެ. މި ދެ މީހުންނަކީވެސް ދިވެހި ފިރިހެނުންނެވެ.\nމި ހިނގާ މާރިޗު މަހުގެ 26 ވަނަ ދުވަހު ހިންގި އެ އޮޕަރޭޝަނުގައި، އެ މީހުން ދަތުރުކުރި ބޯޓު މާމެންދުއަށް އައުމުން އެމީހުންނަށް ފުލުހުން ފެނުމާއެކު، އެމީހުންގެ އަތުގައި އޮތް މަސްތުވާތަކެތި ކަމަށް ބެލެވޭ އެއްޗެއް އަޅާފައިހުރި ޖޫސްޕެޓީ ކޮތަޅު ފަޅާލައި އެ ކޮތަޅު ހިފައިގެން މޫދަށް ފުންމާލާފައިވެއެވެ. އެހެންކަމުން ފުލުހުންވަނީ އެ ދެ މީހުން ހައްޔަރުކޮށްފައެވެ. އަދި އެ ދެ މީހުން ބޯޓުގައި ތިބި ސަރަހައްދު ބަލައި ފާސްކުރިއިރު މަސްތުވާތަކެތި ކަމަށް ބެލެވޭ އެއްޗެއް ފެނިފައިވެއެވެ.\nމި މައްސަލައިގައި ހައްޔަރުކުރި ދެ މީހުންގެ ބަންދާމެދު ގޮތެއް ނިންމުމަށް ލ. މާމެންދޫ މެޖިސްޓްރޭޓް ކޯޓަށް ހާޒިރުކުރުމުން، މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބޭތިއްބުމަށް 15 ދުވަހުގެ މުއްދަތު ދީފައިވެއެވެ.\nމި މައްސަލަ މާމެންދޫ ޕޮލިސް ސްޓޭޝަނުން ދަނީ ތަހުގީގު ކުރަމުންނެވެ.


ނަޗްބަލިޔޭގެ ދިވަންކާ ތްރްޕަތީއަށް ރިހާސަލްތެރެއިން އަނިޔާވެއްޖެ\nދިވަންކާ އަށް އަނިޔާވެފައިވަނީ ނަޗްބަލިޔޭގެ ރިހާސަލް ތެރެއިން އޭނާ ވެއްޓި ބުރަކަށީގައި ރިއްސުމުން\n19 އޭޕްރިލް 2017 | ބުދަ 16:33\nދިވަންކާ އާއި އޭނާގެ ފިރިމީހާ ވިވެކް\nދަ ނިއު އިންޑިއަން އެކްސްޕްރެސް\nމިހާރު ސްޓާ ޕްލަސްއިން ދައްކަމުންގެންދާ ނަޗްބަލިޔޭގެ 8 ވަނަ ސީޒަނުގައި ޕާފޯމްކުރާ ދިވަންކާ ތްރިޕަތީއަށް އަނިޔާވެ, އެ ޝޯއާ ދުރަށް ދާންޖެހިއްޖެއެވެ.\nދިވަންކާ އަކީ ސްޓާ ޕްލަސްގެ ޑްރާމާ ސީރީޒް "ޔޭ ހޭ މުހައްބަތެއިން" ގެ އިޝީތާ ގެ ބައިކުޅޭ ތަރިއެވެ. ދިވަންކާ އަށް އަނިޔާވެފައިވަނީ ނަޗްބަލިޔޭގެ ރިހާސަލް ތެރެއިން އޭނާ ވެއްޓި ބުރަކަށީގައި ރިއްސުމުންނެވެ. އޭނާއަކީ ކުރިންވެސް ބުރަކަށީގެ މައްސަލަތައް ހުންނަ މީހެއްކަމަށްވެއެވެ. އޭނާގެ މައިބަދައިގެ ޑިސްކެއް މީގެ ކުރިން ދުރުވެފައިވާކަމަށްވެއެވެ.\nމި ޝޯގައި ބައިވެރިވުމުގެ ކުރިން ދިވަންކާގެ ފިރިމީހާ ވިވެކް ބުނެފައިވަނީ ނަޗްބަލިޔޭ 8ގައި ބައިވެރިވާން ނިންމީ ދެމީހުން އެކުގައި އުފާވެރި ވަގުތު ކޮޅެއް ހޭދަކޮށްލުމުގެ ގޮތުންކަމަށެވެ. އަދި އޭނާއާއި ދިވަންކާ ބުރަކޮށް މަސައްކަތްކުރާތީ އަދި ހަމައެހެންމެ ސްޓްރެސް އާއި ޕްރެޝަރ ވަރަށް ބޮޑުވެފައިވުމާއެކު މިކަހަލަ ޝޯއެއްގައި ބައިވެރިވުމުން މިކަމަށް ރަނގަޅު ހައްލެއް ލިބިގެން ދާނެތީ ކަމަށް ވިވެކް ބުނެފައިވެއެވެ.\nމިދިޔަ ޖުލައި މަހުގައި ކައިވެނިކޮށްފައިވާ ދިވްޔަންކާ އާއި ވިވެކް ބައްދަލުވެ ގުޅުން އުފެދިފައވަނީ ދިވަންކާ ކުލޭ ޑްރާމާ ކަމުގައިވާ "ޔޭ ހޭ މުހައްބަތޭން" އިން ނެވެ. ކައިވެނި ކުރުމަށްފަހު ޓީވީ ޝޯތަކުގެ އެންމެ ލޯބި ޖޯޑުގެ ގޮތުގައި ފާހަގަ ކުރެވިފައި ވެއެވެ.\nނަޗްބަލިޔޭ 8 ގައި ބައިވެރިވެފައިވަނީ 01 ޖޯޑެވެ. އޭގެ ތެރޭގައި ޓީވީ ޑްރާމާތަކުގެ ލީޑް ރޯލް އަދާކުރާ މަޝްހޫރު ތަރިން ތަކެއް ހިމެނެއެވެ. އޭގެ ތެރޭގައި ރޯޝަން މެހެރާ- ކާންޗީ ސިންގ އަދި މޮނާލިސާ –ވިކްރާންތް ސިންގ ގެ ޖޯޑުވެސް ހިމެނެއެވެ.\nބެލުންތެރިންގެ ބޮޑު ތަރުހީބެއް ލިބެމުންދާ ންޗްބަލިޔޭޣެ8 ގެ ޝޯ ސްޓާޕްލަސްއިން ދައްކަން ފަށާފައިވަނީ މިމަހުގެ2ވަނަ ދުވަހު ގައެވެ. މި ޝޯގައި ޖަޖުންގެ ގޮތުގައި ފެނިގެން ދަނީ ބޮލީވުޑް އެކްޓްރެސް ސޯނާކްޝީ ސިންހާ އާއި ކޮރިއޯގްރާފަރ ޓެރެންސް ލެވިސް އަދި ޑައިރެކްޓަރ މޮހިތް ސޫރީއެވެ.


Liverpool leadu fulhaakuri iru, Manchester City ah magaamu gellijje | Mihaaru\n27 ޑިސެމްބަރ 2018 - 09:30 1 comment\nލިވަޕޫލް ދަނޑުގައި ކުޅުނު މެޗުގައި އެ ޓީމުގެ ލަނޑުތައް ޖަހައިދިނީ ޑޭޔާން ލޮވްރެން، މުހައްމަދު ސަލާހު، ޒެރްޑަން ޝަގީރީ އަދި ފަބީނިއޯ އެވެ. މި މެޗުން ލިވަޕޫލް ހޯދި މޮޅާ އެކު އެ ޓީމުން ވަނީ 2018 ވަނަ އަހަރު ލީގުގައި 26 މޮޅު ހަމަކޮށްފަ އެވެ. މިއީ އެ ކްލަބްގެ ރެކޯޑެކެވެ.\nރޭގެ މެޗަށް ފަހު ލިވަޕޫލްގެ ކޯޗު ޔާގެން ކްލޮޕް ބުނީ ހަ ޕޮއިންޓުގެ ލީޑެއް ލިބުނަސް އަދި އުފާކުރެވެން ނެތް ކަމަށާއި އަދި އެއް ފަހަރު ހުރިހާ ޓީމަކާ ދެކޮޅަށް ކުޅެން ޖެހުމުން އަބަދުވެސް ވިސްނަނީ ލިބިފައި އޮތް ލީޑަކަށް ވުރެ ބޮޑަށް ކުރިއަށް ކުޅެން ޖެހިފައި އޮތް މެޗަށް ކަމަށެވެ.\nސިޓީ ރޭގެ މެޗުގައި ބަލިވިއިރު މިއީ 2016 ވަނަ އަހަރުގެ ޑިސެމްބަރު މަހަށް ފަހު ލީގުގައި އެ ޓީމު ޖެހިޖެހިގެން ދެ މެޗުން ބަލިވި ފުރަތަމަ ފަހަރެވެ. އަދި ސިޓީގެ ކޯޗުކަމާ ޕެޕް ގާޑިއޯލާ ހަވާލުވި ފަހުން 11 މެޗުން މިހާތަނަށް ބަލިވިއިރު، އޭގެ ތެެރެއިން ހަ މެޗު ކުޅުނީ ޑިސެމްބަރު މަހުގަ އެވެ.\nމިދިޔަ ހޮނިހިރު ދުވަހު އަމިއްލަ ދަނޑުގައި ކްރިސްޓަލް ޕެލަސް އަތުން ބަލިވުމުން ސިޓީން ރޭގެ މެޗު ފަށައިގެން ލެސްޓާ އަށް ޕްރެޝަރުކޮށް ލީޑުނެގި އެވެ. ސާޖިއޯ އަގުއޭރޯ ދިން ބޯޅައަކުން އެ ލަނޑު ޖެހީ ބެނާޑޯ ސިލްވާ އެވެ. ފުރަތަމަ ހާފު ނިމުމުގެ ކުރިން ލެސްޓާ އަށް އެއްވަރުކޮށްދިނީ މާކް އޮލްބްރައިޓަން އެވެ. ދެ ވަނަ ހާފުގައި ލެސްޓާ މޮޅުކޮށްދިން ލަނޑު ޖެހީ މެޗުގެ މޮޅު ކުޅުންތެރިއާ ރިކާޑޯ އެވެ. ސިޓީން މެޗު ނިންމާލީ އެއް ކުޅުންތެރިއަކު މަދުކޮށެވެ. އެއީ ފަބިއަން ޑެލްފަށް ރަތް ކާޑު ދެއްކުމުންނެވެ.\nސިޓީގެ ސާނޭ (ވ) ކައިރިން ލެސްޓާގެ އޮލްބްރައިޓަން ބޯޅަ ހިފައިގެންދަނީ. -- ފޮޓޯ: އޭއެފްޕީ\nޓޮޓެންހަމްގެ ސޮން ހެއުން މިން ދެ ގޯލް ޖެހިއިރު އެހެން ގޯލްތައް ޖެހީ ކްރިސްޓިއަން އެރިކްސެން، ލޫކަސް މޯރާ އަދި ހެރީ ކޭން އެވެ. މި މޮޅާ އެކު ދެ ވަނަ އަށް އެރި ނަމަވެސް ޓޮޓެންހަމްގެ ކޯޗު މައުރީސިއޯ ޕޮޗެޓީނޯ ވަނީ އެ ޓީމަށް ލީގަށް ވާދަކުރެވޭ ވާހަކަތައް އެހާ ބޮޑަށް ދައްކަން ޖެހޭ ކަމަށް އަދި ގަބޫލުނުކުރާ ކަމަށެވެ.\nރޭ ވަޓްފޯޑް އަތުން 2-1 އިން މޮޅުވެ ޗެލްސީ ވަނީ ހަތަރު ވަނައިގައި މަގާމު ދަމަހައްޓައިފަ އެވެ. އެޑެން ހަޒާޑް ރޭގެ މެޗުގައި ދެ ގޯލު ޖެހިއިރު، އޭނާ ވަނީ ޗެލްސީ އަށް 100 ލަނޑު ހަަމަކޮށްފަ އެވެ. ވަޓްފޯޑްގެ ލަނޑު ޖެހީ ރޮބާޓޯ ޕެރޭރާ އެވެ.\nހަތަރު ވަނައިގައި އޮތް ޗެލްސީ އަށް 19 މެޗުން 40 ޕޮއިންޓް ލިބިފައިވާއިރު، ފަސް ވަނައިގައި އޮތް އާސެނަލް ވަނީ ރަށުންބޭރުގައި 1-1 އިން ބްރައިޓަންއާ އެއްވަރުވެފަ އެވެ. އާސެނަލްގެ އޮތީ 19 މެޗުން 38 ޕޮއިންޓެވެ. ޕިއޭ އެމެރިކް އޮބާމަޔަންގެ ލަނޑުން އާސެނަލް ލީޑުނަގާފައިވަނިކޮށް ބްރައިޓަން އަށް އެއްވަރުކޮށްދިނީ ޔާގަން ލޮކާޑިއާ އެވެ.\nލީގުގެ ހަ ވަަނައިގައި އޮތް މެންޗެސްޓާ ޔުނައިޓެޑް ރޭ ވަނީ އަމިއްލަ ދަނޑުގައި ހަޑްސްފީލްޑް ޓައުން އަތުން 3-1 އިން މޮޅުވެފަ އެވެ. ކޯޗު އޮލެ ގުނާ ސޯލްޝެއާގެ އިރުޝާދުގެ ދަށުން އަމިއްލަ ދަނޑުގައި ކުޅުނު ފުރަތަމަ މެޗުގައި ޔުނައިޓެޑަށް މޮޅު ކުޅުމެއް ދެއްކީ ޕައުލް ޕޮގްބާ އެވެ. އޭނާ ދެ ލަނޑު ޖެހިއިރު، އަނެއް ލަނޑު ކާމިޔާބުކުރީ މަޓިޗް އެވެ.\nއިތުރު ލިޔުންތައް މެންޗެސްޓާ ޔުނައިޓެޑް މެންޗެސްޓާ ސިޓީ އާސެނަލް ޗެލްސީ ޓޮޓެންހަމް އިންގްލިޝް ޕްރިމިއާ ލީގް ލިވަޕޫލް


Dhariaku Hoadhan 45 Aharu Vandhen Kuri Ummeedhu Haasilvee 64 Aharugai - Vaguthu\nކައިވެނީގެ ހަޔާތަކީ ދިރިއުޅުމުގައި އަންނަ އެންމެ މުޙިންމު އެއް މަރުޙަލާއެވެ. މި މަރުޙަލާގައި ދަރިން ލިބި ރަނގަޅުގޮތުގައ ތަރުބިއްޔަތުކޮށް ކާމިޔާބު ބަޔަކަށް ހަދައި ބޮޑު ކުރުމަކީ ކޮންމެ ދެމަފިރިއެއްގެ ވެސް އެންމެ ބޮޑު އެއް އުންމީދަށް ވާނެއެވެ. ނަމަވެސް މި އުންމީދު ފުރިހަމަ ނުވެ، ހަޔާތުގެ ބޮޑު ބައި ނާއުންމީދުވެ ހޭދަކުރަން ޖެހޭ މީހުންވެސް މަދެއް ނޫނެވެ.\nމިއީ އުގާންޑާގެ އަންހެނަކު، ކައިވެނީގެ ހަޔާތަށްފަހު ކުރަމުން އައި ދިގު އިންތިޒާރަށް އައި ފޮނި ނިމުމުގެ ވާހަކައެވެ. ދަރިޔަކު ހޯދުމަށް ސަފީނާ ނަމުކްވަޔާ 45 އަހަރުވަންދެން ދެކެމުން އައި ހުވަފެން، އުމުރުން 64 އަހަރުގައި ހަޤީޤަތަކަށް ވެގެންދިޔަ ގޮތުގެ ވާހަކަ، އޭނާ ވަނީ އެންމެންނާއި ޙިއްސާކޮށްފައެވެ.\nމިހާތަނަށް ދެ ކައިވެންޏެއް ކޮށްފައިވާ ސަފީނާ އެންމެ ފުރަތަމަ ޒަވާޖީ ހަޔާތެއް ފެށީ 1973 ވަނަ އަހަރުގައެވެ. އެ ކައިވެންޏަށް ދިރުން ގެނުވައިދިން އުންމީދު ނިމުމަކަށް އައީ، ބަލިވެ އިންތާ ގިނަ ދުވަސްތަކެއް ނުވަނީސް ދަރިފުޅު ބައިގެން ދިއުމުންނެވެ. އޭގެފަހުން ކައިވެނި ނިމުމަކަށް އައީ ދަރިޔަކު ހޯދަން ކުރި އުންމީދު ހާސިލްވާގޮތް ނުވެ އެތައް އަހަރެއް ހޭދަކުރުމަށް ފަހުއެވެ.\nއާ އުންމީދަކާއެކު ސަފީނާ ދެވަނަ ކައިވެންޏެއް ކޮށްފައި ވަނީ 1996 ވަނަ އަހަރު އެވެ. އޭގެ ފަހުން ވެސް ދަރިޔަކު ނުލިބި، ދަރިމައިވާ އުމުރު ފަހަނައަޅައި ދިއުމުން އޭނާ ހުރީ ދެން އެ ނަސީބު ލިބެން ނެތް ކަމަށް ނިންމައިގެންނެވެ. ނަމަވެސް މި އުންމީދު އޭނާއަށް އަލުން އާވެގެން ދިޔައީ އޭނާ ނިސްބަތްވާ އަވަށުގައި ހިންގަން ފެށި އަންހެނުންނަށް ޚާއްސަ ހޮސްޕިޓަލެއްގެ ޑޮކްޓަރުންގެ ފަރާތުން ލިބުނު ހިއްވަރާއެކު އެވެ.\nސަފީނާ ބުނެފައިވާ ގޮތުން އެ ހޮސްޕިޓަލުގެ ޑޮކްޓަރުން ވަނީ، އައިވީއެފްގެ ޒަރިއްޔާއިން އޭނާއަށް ދަރިޔަކު ލިބިދާނެ ކަމަށް ބުނެ، އެކަމަށް ބާރު އަޅާފައެވެ. އައިވީއެފް އަކީ ދަރިން ލިބޭނެ އެހެން ހުރިހާ މަގެއް ބަންދުވުމުން ދަރިން ހޯދޭނެ އެންމެ ފަހު ގޮތްކަމަށް ދެކި، އަންހެން މީހާގެ ރަހިމުގެ ފާރުގައި މުޑުވައްވެފައިވާ ބިސް އިންދައި ދަރިން ހޯދުމުގެ ސިއްޙީ ނިޒާމެކެވެ.\nމި ނިޒާމުގެ ދަށުން ސަފީނާ ފަރުވާ ހޯދަން ފެށީ މިދިޔަ އަހަރުގ މާރިޗު މަހުގެ ތެރޭގައެވެ. އޭގެފަހުން މާގިނަ ދުވަސްތަކެއް ނުވަނީސް އޭނާ ބަލިވެ އިން ޚަބަރު ޑޮކްޓަރުންގެ ފަރާތުން ލިބުނެވެ. ނަމަވެސް ސަފީނާ އޭރުވެސް ހުރީ، އެންމެ ފުރަތަމަ ބަލިވެ އިނުމަށްފަހު ދަރިފުޅު ބައިގެން ދިޔަފަދަ ހާލަތެއް މެދުވެރިވެދާނެ ކަމަށްޓަކައި ކަންބޮޑުވެފައެވެ.\nސާފީނާ ބުނިގޮތުގައި އެ ކަންބޮޑުވުންތަކާއެކު އޭނާ ދިޔައީ ބަލިވެ އިންފަހުންވެސް އާދަކޮށް ކޮންމެ ހަފްތާއެއްގައި ޑޮކްޓަރުންނަށް ދައްކައި އިރުޝާދު ހޯދަމުންނެވެ. އެގޮތުގައި އަށްމަސް ވީފަހުން ބަނޑަށް ތަދުވާތީ ސަފީނާ މިދިޔަ ހަފްތާގެ ބުރާސްފަތި ދުވަހު ހޮސްޕިޓަލަށް ގެންދިޔަތާ މާގިނައިރެއް ނުވަނީސް އޭނާ ވަނީ ވިހާފައެވެ. ދުވަސް ނުފުރާ ސަފީނާގެ ދަރިފުޅު ނަގަން ޖެހުނީ، ދިމާވި ހާލަތެއްގެ ސަބަބުން ކުއްޖާގެ ވިންދު ދަށްވެ ނޭވާލާން އުނދަގޫވުންފަދަ މައްސަލަތަކެއް ދިމާވުމާއި ގުޅިގެންނެވެ. ނަމަވެސް ވިހެއުމަށްފަހު ކުއްޖާއާއި ސަފީނާގެ ހާލުވެސް މިހާރު ރަނގަޅެވެ.\nއެތައް އަހަރެއްވީ މި އުފާވެރި ދުވަސް ހަނދާނަށް ގެންނަމުން، އުފަލުން ފޮޅިފައި ހުރެގެން ސަފީނާ ބުނެފައިވަނީ އޭނާގެ "ދަރިފުޅަށް ކިޔަނީ ސާރާ" ކަމަށެވެ.\nޖޫން 30, 2020 09:21


އާސެނަލުން މޮޅަކާ އެކު ސީޒަން ފަށައިފި\nއިނގިރޭސި ޕްރިމިއާ ލީގުގައި މިއަދު ރަށުން ބޭރުގައި ނިއުކާސަލް ޔުނައިޓެޑް ބަލިކޮށް އާސެނަލުން އާ ސީޒަނުގެ ފެށުން ރަނގަޅުކޮށްފި އެވެ. 1-0 އިން އާސެނަލް މޮޅުވި މެޗުގެ ހަމައެކަނި ގޯލު ދެ ވަނަ ހާފުގައި ޖަހައިދިނީ ޕިއޭ އެމެރިކް-އޮބާމިޔަން އެވެ.\nއާ ސީޒަނަށް އާސެނަލަށް އަލަށް ގެނައި އެއްވެސް ކުޅުންތެރިއަކަށް މެޗުގެ ފުރަތަމަ އެގާރައިން ކޯޗު އުނާއި އެމެރީ ފުރުސަތު ދީފައެއްނުވެ އެވެ. އެޓީމުން މެޗު ފެށީ އިނިގިރޭސި 19 އަހަރުގެ ދެ ކުޅުންތެރިން ފުރަތަމަ އެގާރައިގައި ހިމަނައިގެންނެވެ. އެމެރީ ފުރުސަތު ދިން ދެ ކުޅުންތެރިންނަކީ ޖޯ ވިލޮކް އާއި މިދިޔަ ސީޒަނުގައި ލޯނެއްގެ ދަށުން ޖަރުމަނުގެ ހޮފެންހެއިމް އަށް ކުޅުމަށްފަހު އެނބުރި އައި ރެއިސް ނެލްސަން އެވެ. މިއީ 1998 ވަނަ އަހަރަށް ފަހު އާސެނަލްގެ ފުރަތަމަ އެގާރައިގައި އިނގިރޭސި ޓީނޭޖް ދެ ކުޅުންތެރިން ހިމެނުނު ފުރަތަމަ ފަހަރެވެ. ޒުވާން މި ދެކުޅުންތެރިންނާއެކު ކުރި ބެލެހެއްޓީ އާސެނަލް މޮޅުކޮށްދިން ފޯވާޑް އޮބާމިޔަން އެވެ.\nމިއަދުގެ މެޗަކީ ލީގުގައި އޮބާމިޔަން އާސެނަލަށް ކުޅެދިން 50 ވަނަ މެޗެވެ. މި 50 މެޗުގައި އޮބާމިޔަން ވަނީ 33 ގޯލް އެ ކްލަބަށް ކާމިޔާބުކޮށްދީފަ އެވެ. އާސެނަލްގެ ތާރީހުގައި އެޓީމަށް ކުޅުނު އެންމެ މޮޅު ފޯވާޑް ތިއެރީ އޮންރީ އަށް 50 ލީގު މެޗުން ޖެހުނީ 30 ގޯލެވެ.\nމެޗުގައި ދެޓީމަށް ވެސް މާ ނުރައްކާތެރި ހަމަލާއެއް ފޮނުވާލެވިފައެއްނުވެ އެވެ. ނިއުކާސަލްގެ ޑިފެންސަށް ހެދުނު ގޯހެއްގެ ފައިދާ ނަގައި ޑިފެންޑަރު އައިންސްލީ މެއިޓްލަންޑް-ނައިލްސް ނަގައިދިން ހުރަސް ކޮންޓްރޯލް ކުރުމަށް ފަހު އޮބާމިޔަން މެޗުގެ 58 ވަނަ މިނެޓުގައި ބޯޅަ ގޯލުގެ ތެރެއަށް ފޮނުވާލީ ހަމަޖެހިލާފަ އެވެ.\nލިބުނު މޮޅާއެކު އާސެނަލަށް ލިބުނު އަނެއް އުފަލަކީ ގޯލެއް ނުވަދެ މެޗު ނިންމާލުމެވެ. މިދިޔަ ސީޒަނުގައި އާސެނަލް އެންމެ ބޮޑަށް ފޯމު ދަށްވީ ރަށުން ބޭރުގައި ކުޅުނު މެޗުތަކުގަ އެވެ. މުޅި ސީޒަނުގެ ލީގުގައި ގޯލެއް ނުވަދެ ރަށުން ބޭރުގައި އެޓީމަށް ނިންމާލެވުނީ އެންމެ މެޗެކެވެ. އެއީ ވެޓްފޯޑާއި ދެކޮޅަށް ކުޅެ މޮޅުވި މެޗެވެ.\nމެޗުގެ ދެ ވަނަ ހާފުގައި ކޯޗު އުނާއި އެމެރީ ވަނީ އާ ސީޒަނަށް އެޓީމާ ގުޅުނު ތިން ކުޅުންތެރިއަކަށް ފުރުސަތު ދީފަ އެވެ. އެއީ ފްރާންސްގެ ލިލް އިން އާސެނަލަށް ބަދަލުވި ހުނަރުވެރި ކުޅުންތެރިޔާ ނިކޮލަސް ޕެޕޭ އާއި ރެއާލް މެޑްރިޑްގެ ލޯނެއްގެ ދަށުން އާސެނަލަށް ބަދަލުވި ސްޕެއިންގެ ޒުވާން މިޑްފީލްޑަރު ޑެނީ ސަބަޔޯސް އާއި ބްރެޒިލްގެ ޒުވާން ފޯވާޑް ގެބްރިއެލް މާޓިނެލީ އެވެ.\nލީގުގައި މިރޭ ވުލްވްސް އާއި ލެސްޓާ ސިޓީ ބައްދަލުކުރި މެޗު ނިމުނީ 0-0 އިން އެއްވަރުވެގެންނެވެ. ލެސްޓާގެ ދަނޑުގައި ކުޅުނު މި މެޗުގެ ދެ ވަނަ ހާފުގައި ވުލްވްސްގެ މިޑްފީލްޑަރު ލިއާންޑެ ޑޮންޑެންކާ ވަނީ ގޯލެއް ޖަހައިފަ އެވެ. އެކަމަކު ވީޑިއޯ އެސިސްޓެންޓް ރެފްރީ (ވީއޭއާރު) ގެ އެހީގައި ރެފްރީ ވަނީ ނިންމުން ބަދަލުކޮށްފަ އެވެ. ވީއޭއާރުން ގޯލު ކެންސަލް ކޮށްލީ އެވަގުތު ޑެންޑޮންކާގެ އަތުގައި ބޯޅަ ޖެހުމުންނެވެ. ލީގުގެ އާ ގަވައިދު ބުނާގޮތުން އެއްވެސް ގޮތަކަށް އަތުގައި ޖެހިފައި އުފައްދާ ހަމަލާއަކުން ގޯލެއް ޖެހި ނަމަވެސް އެއީ ގޯލެއް ކަމަށް ނުބެލެވޭނެ އެވެ.\nލީގުގެ ފުރަތަމަ ހަފްތާގެ ފަހު މެޗުގައި މިރޭ ކުޅޭނީ މެންޗެސްޓަރ ޔުނައިޓެޑާއި ޗެލްސީ އެވެ. ޔުނައިޓެޑް ދަނޑުގައި މި މެޗު ފަށާނީ ރާއްޖެ ގަޑިން 20:30 ގަ އެވެ.\nލިވަޕޫލަށް މުހިއްމު މޮޅެއް، ޗެލްސީ ބަލިވުމުގެ ފައިދާ ޓޮޓެންހަމުން ނަގައިފި ސިޓީ އާއި ޗެލްސީ ބަލިވެއްޖެ، އުފާވެރިކަން ލިވަޕޫލަށް މިކިތާރްޔަން ހަ ހަފްތާއަށް ކުޅުމާ ދުރަށް


France baliviru, Ronaldo Portugal molhukohdheefi | Mihaaru\n10 ޖޫން 2017 - 12:10\nސްވިޑަންގެ ސްޓޮކްހޯލްމްގައި ކުޅުނު މެޗުގައި ފްރާންސަށް ލީޑުނަގައިދިނީ އޮލިވިއޭ ޖިރޫގެ ހިތްގައިމު ލަނޑުންނެވެ. ފުރަތަމަ ހާފް ނިމުމުގެ ކުރިން ސްވިޑަނަށް އެއްވަރުކޮށްދިނީ ޖިމީ ޑާމަޒް އެވެ. ސްވިޑަން މޮޅުވި ލަނޑަކީ މެޗުގެ އިތުރު ވަގުތުގައި ފްރާންސްގެ ކީޕަރު ހޫގޯ ލޮރިސް އަތުން ހެދުނު ގޯހަކުން ސްވިޑަންގެ އޮލާ ޓޮއިވޮނަން ޖެހި ލަނޑެކެވެ.\nމި މޮޅާ އެކު ސްވިޑަން ކޮލިފައިން ގްރޫޕް އޭގެ އެއް ވަނައިގައި އޮތީ ދެ ވަނައިގައި އޮތް ފްރާންސާ އެއްވަރަށް ހަ މެޗުން 13 ޕޮއިންޓާ އެކު އެވެ. ސްވިޑަން ކުރީގައި އޮތީ ފައިދާ ލަނޑުންނެވެ. ތިން ވަނައިގައި އޮތީ ރޭ ލަގްޒެމްބާގް އަތުން 5-0 އިން މޮޅުވި ނެދަލެންޑްސް އެވެ. ޑިކް އެޑްވޮކާޓްގެ އިރުޝާދުގެ ދަށުން ކުޅުނު ފުރަތަމަ މެޗުން ހޯދި ތިން ޕޮއިންޓާ އެކު ނެދަލެންޑްސް އިން ވަނީ ހަ މެޗުން 10 ޕޮއިންޓް ހަމަކޮށްފަ އެވެ.\nކޮލިފައިންގައި ދެން ނެދަލެންޑްސް ކުޅެން ޖެހޭ މެޗު އޮންނާނީ އަންނަ އޮގަސްޓް މަހު 31 ވަނަ ދުވަހު ޕެރިހުގައި ފްރާންސާ ދެކޮޅަށެވެ. އެޑްވޮކާޓް ބުނީ އެ މެޗުން ނެދަލެންޑްސް އަށް މޮޅުވެވޭނެ ކަމަށެވެ.\n"ޕެރިހުގައި ކުޅުނަސް ނެދަލެންޑްސްގައި ތިބި ކުޅުންތެރިންގެ ފެންވަރަށް ބަލާއިރު މޮޅުނުވެވޭނެ ސަބަބެއް ނެތް. އަހަރެން ދެކޭ ގޮތުގައި ފްރާންސްގެ މައްޗަށް ނެދަލެންޑްސް އަށް ކުރިހޯދޭނެ،" އެޑްވޮކާޓް ބުންޏެވެ.\nރޮނާލްޑޯގެ ދެ ލަނޑާއި އަންޑްރޭ ސިލްވާގެ ލަނޑުން ލެޓްވިއާ އަތުން ޕޯޗުގަލް މޮޅުވި ނަމަވެސް އެ ޓީމު އޮތީ ކޮލިފައިން ގްރޫޕް ބީގެ ދެ ވަނައިގަ އެވެ. އެއް ވަނައިގައި އޮތީ ފެރޯ އައިލެންޑް އަތުން 2-0 އިން މޮޅުވި ސްވިޒަލެންޑެވެ. ސްވިޒަލެންޑަށް ހަ މެޗުން 18 ޕޮއިންޓް ލިބިފައިވާއިރު، ޕޯޗުގަލް އަތުގައި އޮތީ ހަ މެޗުން 15 ޕޮއިންޓެވެ.\nމި މެޗުގެ ލަނޑުތަކާ އެކު ރޮނާލްޑޯ ގައުމީ ޓީމަށް ޖަހައިދިން ލަނޑުގެ އަދަދު ވަނީ 73 އަށް އަރައިފަ އެވެ.\nއިތުރު ލިޔުންތައް ފްރާންސް ނެޝަނަލް ޓީމް ކްރިސްޓިއާނޯ ރޮނާލްޑޯ ވޯލްޑް ކަޕް ކޮލިފައިން


އެއީ ލޯތަކުން ކަރުނަ ހިލުވައިލި ހިތްދަތި ދުވަހެއް – Haftha\nMon, 18 January, 2021, 2:26 am\nއެއީ ލޯތަކުން ކަރުނަ ހިލުވައިލި ހިތްދަތި ދުވަހެއް\nމިއީ ދިވެހިންގެ ވިސްނުމާއި ބުރަ މަސައްކަތުން އާރާސްތު ކޮށްފައިވާ ދިވެހިންގެ ދިރިއުޅުން އެފުށް މިފުށަށް ޖަހާލި ސުނާމީ ކާރިސާ އަށް 16 އަހަރުފުރޭ ދުވަހެވެ.\n26 ޑިސެމްބަރު 2004 ވީ ދުވަހު އޭޝިޔާ ބައްރު ސިއްސުވާލި ބާރުގަދަ ބިންހެލުމަކީ 1900 ވަނަ އަހަރުން ސުރެ މިހާތަނަށް ފަސް ވަނައަށް އެންމެ ބާރުގަދަ ބިންހެލުމެވެ.\nއިންޑޮނޭޝިޔާގެ ސޫމަތުރާ ޖަޒީރާ ކައިރިން ކަނޑު އަޑީގައި ހިނގި މި ބާރުގަދަ ބިންހެލުމުގެ ބާރު ރެކްޓަރު މިންގަޑުން ނުވަ ވަނަ ދަރަޖައިގައި ރެކޯޑް ކުރެވިފައިވާއިރު މި ބިހެލުންތައް ވަނީ އިންޑިއާ ކަނޑުގައި އޮންނަ އަންޑަމަން ޖަޒީރާތަކަށް ފޯރާފައިވެ އެވެ. އަދި އޭގެ ސަބަބުން ބިޔަ ރާޅުތަކެއް އުފެދި އޭޝިއާގެ ގިނަ ގައުމުތަކެއްގެ އައްސޭރި ސަރަޙައްދުތަކަށް އަރާ ބޮޑެތި ގެއްލުންތަކަކާ ވަނީ ކުރިމަތި ކުރުވާފަ އެވެ.\nއަޅުގަނޑުމެންގެ މި ކުޑަ ދިވެހި ރާއްޖެވެސް ވަނީ އެބިރުވެރި ރާޅުގެ ޝިކާރައަކަށްވެ އެދުވަހުގެ ހަދާންތަށް ދިވެހީންގެ ހިތްތަކުގައި އާވެ އާލާވެފައެވެ. ހަނދާން ނުނެތޭނެ ހިތްދަތި ދުވަހެއްގެ ގޮތުގައި ބިންވަޅު ނެގިފަ އެވެ.\nއެއީ އަހަރުތަކެއްގެ މަސައްކަތުން އާރާސްތު ކުރި ދިރިއުޅުން ކުދިކުދި ކޮށްލި ދުވަހެއްގެ ގޮތުގަ އެވެ. ބުރަ މަސައްކަތުން ހޯދައިފައިވާ މުދަލާއި ގެދޮރު ބިޔަ ރާޅެއްގެ ދަށުވެ މުޅި ދިރިއުޅުން ކުޑަހިދުކޮޅެއްގެ ތެރޭގައި އޮޔާ ދިޔަ ހިތާމަވެރި ހިތްދަތި ދުވަހެއްގެ ގޮތުގަ އެވެ.\nއެދުވަހު މަރުވެގެން ދިޔަ މީހުންގެ ހަނދާންތައް އަޅުގަނޑުމެންގެ ހިތުގައި މިއަދު ވެސް އާވެ އާލާވަމުން ދާއިރު ގެއްލުނު މީހުންގެ ޒިކުރާ ތަށްކަށް މިއަދު ވެސް ނިމުމެއް ނެތެވެ. އެބިޔަ ރާޅުތަކުގެ ޝިކާރަ އަކަށްވެ އަޅުގަނޑުމެންގެ 82 ދިވެހިން ވަނީ މަރުވެފަ އެވެ. އަދި 26 މީހުން ވީނުވީއެއް ނޭނގި ގެއްލިފައިވާއިރު ލޯތަކުން އެދުވަހު ހިލުވައިލި ކަރުނައިގެ އަގުގެ ހިސާބެއް، ކިތާބެއް ނެތެވެ.\nސުނާމީ ކާރިސާގައި ރާއްޖެއިން ފަނަރަ ހާސް މީހުންގެ ގެދޮރު ގެއްލުނުއިރު، ރާއްޖޭގެ މި ޖަޒީރާ ތޭރަ ރަށެއްގެ މީހުން އެހެން ރަށްރަށަށް ބަދަލު ކުރަން ޖެހުނެވެ. މިއީ ރާއްޖޭގައި އޭރު އޮތް އާބާދީގެ ތިންބައިކުޅަ އެއްބައި މީހުންނަށް ސީދާ އަސަރު ކުރުވި ކާރިސާއެކެވެ.\nމި ހިތާމަވެރި މަންޒަރާއި އަޑު އިވުނު ހިސާބުން އެ ބަޔަކަށް ވެވުނު އެހީއެއް ވުމަށްޓަކައި ރާއްޖޭގެ އެކި ހިސާބުތަކުން ހޭލަމޭލަވެ އެކުވެރިކަމާއި އެއްބައިވަންތަކަމުގެ ނަމޫނާ ދައްކަން ފެށި އެވެ. އޯގާތެރިކަމާއި ހަމްދަރުދީ އިންތިހާއަށް އިސްކުރުމާއި އެކުއެވެ. ހަމައެއާއެކު އަވަށްޓެރި ގައުމުތަކުން ވެސް ރާއްޖެއަށް އެހީވުމަށް ފަސްޖެހިފައެއް ނުވެއެވެ.\nދިވެހިން އެދުވަހު އެދެއްކި އެއްބައިވަންތަކަން މިއަދު އާކުރަމުންދާއިރު އެދުވަހުގެ ފިލާވަޅުތަކުން އިބްރަތް ހާސިލްކުރަންޖެހެ އެވެ. އެއީ އެއްބައިވަންތަ ކަމުގެ މަތިވެރި ފިލާވަޅުތަކެވެ.\nމީގެ 16 އަހަރުކުރީގެ މިދުވަސް މިއަދު ފާހަގަ މިކުރަނީ އެދުވަހު ދެއްކި އެއްބައި ވަންތަ ކަމުގެ ނަމޫނާއަށް ބަލައިގެންނެވެ. މިއަދަކީ ހަނދާންތައް އާކުރުމުގެ ދުވަހެވެ. އަޅުގަނޑުމެންގެ ތެރޭގައި އެއްބައިވަންތަކަން އޮތް މިންވަރު ދެނެގަތުމުގެ މުހިންމު ދުވަހެވެ.\nފާހަގަ: ހަފްތާ, ސުނާމީ 2004


އަމީރުލްމުއުމިނީން ޢުމަރު ބިން ޢަބުދުލްޢަޒީޒް – Ilm\nއަމީރުލްމުއުމިނީން ޢުމަރު ބިން ޢަބުދުލްޢަޒީޒް\nއަމީރުލްމުއުމިނީން ޢުމަރު ބިން ޚައްޠާބް އެއްދުވަހަކު މަދީނާގެ މަގުތަކުން ހިންގަވާފައިވަޑައިގަތެވެ. ރައްޔިތުންގެ ޙާލްއަހްވާލް ބައްލަވާ، ރަށުތެރޭގެ ކަންތައްތައް ބައްލަވާލެއްވުމަށް މިގޮތަށް ވަޑައިގަތުމަކީ އެކަލޭގެފާނުގެ އާދަފުޅެކެވެ. އެދުވަހުގައި ހިނގިކަންތަކުގެ ސަބަބުން ﷲ ސުބުޙާނަހޫ ވަތަޢާލާ މިންވަރުފުޅުން ރޭވިފައިވަނީ ކޮންކަމެއްކަން ދެނެވަޑައިގެންނުވާ ހާލުކޮޅެއްގައެވެ.\nޢުމަރުގެފާނު ފާރެއްގެ ކައިރިން ވަޑައިގަންނަވަނިކޮށް މަންމައަކާއި އަންހެންދަރިއެއްގެ ދެމެދުގައި ދެކެވުނު ވާހަކަތަކެއް އިވިވަޑައިގަތެވެ. އެދެމައިންގެ އާމްދަނީ ބިނާވެފައިވަނީ ނަޢަމް ސޫފީގެ ކިރު ވިއްކައިގެންނެވެ. އެދުވަހު ފެލުނުކިރު މަދުވުމުގެ ސަބަބުން އެކިރަށް ފެން އެއްކުރުމަށް މަންމަ ބުނަމުންދަނީއެވެ. ކިރަށް ފެން އަޅާ ގަޑުބަޑުކޮށްގެން ބާޒާރުގައި ނުވިއްކުމަށް ޢުމަރުގެފާނު އަންގަވާފައިވާކަން އެއަންހެންކުއްޖާ އޭނާގެ މަންމައަށް ހަނދާންކޮށްދީ އެކަންކުރުމަށް އިންކާރުކުރަނީއެވެ. ޖަވާބުގައި “މިތާކު ޢުމަރެއް ނެތެއްނޫންހޭ. ކާކަށްހޭ އެނގޭނީ” މަންމަ ބުނެއެވެ. އެކަމަކުވެސް ޢުމަރުގެފާނު ބައްލަވަން ނެތްކަމަށްވިޔަސް ﷲ ބައްލަވާވޮޑިގެންވާކަން އެކުއްޖާ އޭނާގެ މަންމައަށް ހަނދާކޮށްދީ އިންޒާރުކުރަނީއެވެ. “ފެންނަތަނުގައި ﷲ އަށް ކިޔަމަންގަނެފައި ވަންހަނާގައި ﷲ ނުއުރެދޭނަމެވެ” އެކުއްޖާ ބުންޏެވެ.\nޢުމަރުގެފާނު މިއަޑު އައްސަވާފައި އެއަންހެންކުއްޖާގެ މަޢުލޫމާތު ހޯއްދެވިއެވެ. އަދި އެކުއްޖާއަކީ މީހަކާއިނުއިނދެ ހުރި ކުއްޖެއްކަން އެނގުމުން އެކުއްޖާއާއި އެކަލޭގެފާނުގެ ދަރިކަލަކު ކައިވެނިކުރުވަން ނިންމެވިއެވެ. އަދި އެކަލޭގެފާނުގެ ބޭފުޅުންނަށް އެކުއްޖާގެ މަތިވެރި އަޚްލާޤާއި ޢީމާންތެރިކަން ކިޔައިދެއްވާ އެކަލޭގެފާނު ބޭނުފުޅުވާގޮތް ހާމަކުރެއްވިއެވެ. އެވަގުތު އެކަލޭގެފާނުގެ ދަރިކަލުން ޢާސިމް ބިން ޢުމަރު އެކައިވެނި ކުރައްވަން އެއްބަސްވެވަޑައިގަތެވެ. މިދެމަފިރިކަނބަލުންނަށް ލިބިލެއްވި އަންހެން ދަރިފުޅު ލައިލާ ބިންތު ޢާސިމް އާ ކައިވެނިބައްލަވައިގަތީ ޢުމަވީ ޚަލީފާ މަރްވާންގެ ދަރިކަލުން ޢަބުދުލް ޢަޒީޒް އެވެ. މިދެކަނބަލުންނަށް ލިބިލެއްވި ދަރިކަލަކީ ޢުމަރު ބިން ޢަބުދުލްޢަޒީޒް އެވެ.\nޢުމަރު ބިން ޢަބުދުލްޢަޒީޒް ދުނިޔޭގެ އަލިކަން ދެކެވަޑައިގަތީ ހިޖުރައިން 63 ވަނަ އަހަރުއެވެ. އެކަލޭގެފާނުގެ ބައްޕާފުޅު ޢަބުދުލްޢަޒީޒަކީ މިސްރުގެ ޤަވަރުނަރެވެ. އިސްލާމީ މާހައުލެއްގައި ބޮޑުކުރެއްވުމުގެ ބޭނުންފުޅުގައި ޢުމަރު ބިން ޢަބުދުލްޢަޒީޒްގެ ވަރަށް ޅަފަތުގައި މަދީނާއަށް ފޮނުއްވިއެވެ. މަދީނާގައި ކީރިތި ޤުރުއާން ހިތުދަސްކުރައްވައި، އިސްލާމީ އުއްމަތުގެ މޮޅެތި ދަންނަބޭކަލުންގެ އަރިހުންނާއި ޞަހާބީންނަށްފަހު އައި ޖީލުގެ ބޭފުޅުން އަރިހުން ޢިލްމާއި އިސްލާމީ ތަރުބިއްޔަތު ލިބިވަޑައިގަތެވެ.\nއެކަލޭގެފާނުގެ ބައްޕާފުޅު އަވަހާރަވުމުން ޢުމަވީ ޚަލީފާ ޢަބުދުލްމަލިކް ބިން މަރުވާން ޢުމަރު ބިން ޢަބުދުލްއަޒީޒް ދިމިޝްޤަށް ގެންނަވައި ޚަލީފާގެ ދަރިކަނބަލުން ފާތިމަތު ބިންތު ޢަބުދުލްމަލިކް އާއި ޢުމަރު ބިން ޢަބުދުލްޢަޒީޒްގެ ކައިވެނިފުޅުކުރެއްވެވިއެވެ.\nހިޖުރައިން 86 ވަނަ އަހަރު ޚަލީފާ ވަލީދު ބިން ޢަބުދުލްމަލިކުގެ ވެރިކަމުގައި މަދީނާގެ ގަވަރުނަރުކަމަށް ޢުމަރު ބިން ޢަބުދުލްޢަޒީޒް އިސްކުރެއްވުމާއިގުޅިގެން ހިޖުރައިން 93 ވަނައަހަރާއި ހަމައަށް އެމަޤާމުގައި ދެމިހުންނެވިއެވެ. އެކަލޭގެފާނު މަޝްހޫރުވެފައިވަނީ ޢަދުލުވެރި ވެރިއެއްގެ ގޮތުގައެވެ. އެކަލޭގެ ފާނާއި ބެހޭގޮތުން ޒައިދު ބިން އަސްލަމް ވިދާޅުވެފައިވަނީ “ރަސޫލުﷲ (ޞ)އަށް ފަހު މިޒުވާނާއަށްވުރެ ރަސޫލުﷲ (ޞ) ނަމާދުފުޅުކުރެއްވިގޮތާއި ވަކިން އެއްގޮތަށް ނަމާދުކުރެއްވި ޢިމާމެއްގެ ފަހަތުގައި ތިމަންނައަށް ނަމާދު ނުކުރެވެއެވެ. (އަލްބައިޙަޤީ)”\nބުނެވޭގޮތުގައި ޢުމަރު ބިން ޢަބުދުލްޢަޒީޒް މަދީނާގެ ވެރިކަމުން ދުރުކުރެވުނީ، އެކަލޭގެފާނުގެ ޢަދުލުވެރިކަމާއި އިންޞާފުވެރިކަމާއި ހަމަހަމަކަމުގެ ސަބަބުން، އެދުވަސްވަރު ގޮށްމުށުގެ ބާރުގައި އަނިޔާވެރިކަމާއެކު ވެރިކަން ކުރައްވަމުން ގެންދެވި ޙައްޖާޖް ބިން ޔޫސުފް ފަދަ ބޭފުޅުންގެ ނޭއްގާނީކަން ހާމަވަމުން ދިޔުމާއިގުޅިގެންނެވެ. ތާރީޚް ލިޔުންތެރިން ޚަލީފާ ވަލީދު ސިފަކުރަނީ ބާރުގެ ބޭނުން ނުޙައްޤުގޮތުގައި ހިއްޕަވަމުންގެންދެވި ކުރިންދެންނެވި ފަދަ ބޭފުޅެއްގެގޮތުގައެވެ. ނަމަވެސް ޚަލީފާ ވަލީދުގެ ދައުރަކީ އިސްލާމީ ފުޠޫހާތުގެ ވަރަށް ކާމިޔާބު ދުވަސްވަރެއްވެސް މެއެވެ. އެގޮތުން ޠޯރިޤް ބިން ޒިޔާދުގެ ޤިޔާދަތުގެ ދަށުގައި މުސްލިމުން ސްޕޭން ފަޠަހަކުރުމާއި ޒުވާން ޤާއިދު މުޙައްމަދު ބިން ޤާސިމްގެ ލީޑަރޝިޕްގެ ދަށުގައި މުސްލިމުން ސިންދު (އިންޑިޔާ) ފަޠަހަކުރުން ޚާއްޞަގޮތެއްގައި ފާހަގަކުރަންޖެހެއެވެ.\nޚަލީފާ ވަލީދު އަށް ފަހު ޚަލީފާކަމަށް އިސްވެވަޑައިގަތީ ސުލައިމާން ބިން ޢަބްދުލްމަލިކް އެވެ. ޚިލާފަތުގެ3އަހަރަށްފަހު ވަރަށް ބޮޑު އާލާސްކަންފުޅެއް ޖެހިވަޑައިގަތެވެ. އެދުވަސްވަރު ވަޒީރުގެ ލަފަޔާއެކު ޚަލީފާ ސުލައިމާން ނިންމެވީ، އެކަލޭގެފާނަށްފަހު އެކަލޭގެފާނުގެ ދަރިކޮޅުނޫން ބޭފުޅަކަށް ޚަލީފާކަން ދެއްވުމަށެވެ. ޝަރުޠަކީ އެގޮތުން ހަވާލުކުރެވޭ ބޭފުޅަކަށްފަހު ޚަލީފާ ސުލެއިމާންގެ އާއިލާއަށް އަލުން ޚަލީފާކަން ދެއްވުމެވެ. އެގޮތުން ޢުމަރު ބިން ޢަބުދުލްޢަޒީޒްއަށް ޚަލީފާކަން ދެއްވުމަށް ނިންމަވައި މިކަން ވަންހަނާގައި ބާއްވަވާ މިނިންމެވުމަށް އެއާއިލާގެ ނުފޫޒުގަދަ ބޭފުޅުން އެއްބަސްކުރުވިއެވެ. އެހެންކަމުން ޚަލީފާ ސުލައިމާން އަވަހާރަވުމާއިގުޅިގެން ދެން ޚަލީފާއެއްކަމުގައި ހުންނަވާނީ ޢުމަރު ބިން ޢަބުދުލްޢަޒީޒްކަމުގައި އިޢުލާންކުރެވުނެވެ.\nމިނިންމެވުން ވެގެންދިޔައީ އުމަވީންގެ ތެރެއަށް ވަރަށް ސިހުންކުރުވި ނިންމެވުމަކަށެވެ. ނަމަވެސް މިނިންމެވުމުގެ ސަބަބުން އަމީރުލްމުއުމިނީން އަށް ޢުމަރު ބިން ޢަބުދުލްޢަޒީޒް ވެވަޑައިގެންނެވުނީއެވެ. އިސްލާމުންގެ2ވަނަ ޚަލީފާ ޢުމަރުބިން ޚައްޠާބްއަށް ހުވަފެންފުޅެއްގައި އެކަލޭގެފާނުގެ ދަރިކޮޅުން އަންނަ މޫނުފުޅުގައި ލަކުނެއް ހުންނަ ބޭކަލަކު ވެރިއަކަށްވެ، އިންސާފުން ބިން ފުރާލާނެތީ (ޔަޢުނީ: އިންސާފުވެރި ވެރިކަމެއް ކުރައްވާނެކަން) ފެނިވަޑައިގަންނަވާކަމުގައި އައްތިރިމިޒީ ރިވާކުރައްވައެވެ. މިހުވަފެންފުޅުގެ ތެދުކަން ނިކަން ދެކިބަލާށެވެ. ތުއްޕުޅުއިރު ސަވާރީއެއްގެ މޮއްގަނޑުން ނިތްކުރިފުޅަށް ލިބިވަޑައިގަތް ޒަޚަމްގެ ނިޝާންހުރި، އެކަލޭގެފާނުގެ މުނިކާފަ ދަރިކަލުން މުސްލިމުންގެ ޚަލީފާއަށް ވެވަޑައިގަތީއެވެ. ޢުމަރު ބިން ޢަބުދުލް ޢަޒީޒްގެ ޚިލާފަތުގައި ބިމުގައި ހަމައާއި އިންސާފް ޤާއިމްކުރެއްވިކަމަކީ ދެބަސްވެވެން ނެތް ޙަޤީޤަތެކެވެ.


Covid-19: Aamunnah Dhinumah China In Brazil Ah 120000 Dose Vaccine Gengosfi - Vaguthu\nކޮވިޑް-19: އާމުންނަށް ދިނުމަށް ޗައިނާ އިން ބްރެޒިލްއަށް 120000 ޑޯޒް ވެކްސިން ގެންގޮސްފި\n1 ހަފްތާ ކުރިން ( ނޮވެމްބަރު 20, 2020 )\nޗައިނާގެ ސިނޮވެކް އިން ކޮވިޑް-19 އަށް އުފައްދާފައިވާ ވެކްސިންގެ 120000 ޑޯޒް ބްރެޒިލް އަށް ގެންގޮސްފިއެވެ.\nމީޑިއާ ރިޕޯޓްތައް ބުނާ ގޮތުގައި ޗައިނާގެ ސިނޮވެކް ބަޔޮޓެކުން އުފައްދައި ބްރެޒިލްގައިވެސް ތަހްލީލްތައް ކާމިޔާބުކޮށްފައިވާ ވެކްސިންގެ ފުރަތަމަ 120000 ޑޯޒް، ވެކްސިން ދޭން ފެށުމަށްޓަކައި ބްރެޒިލްގެ ސައޮޕޯލޯއަށް ބުރާސްފަތި ދުވަހު ވަނީ ގެންގޮސްފައެވެ.\nކާގޯ ފްލައިޓެއްގައި ގެންދިޔަ ވެކްސިންތަކާއި ބްރެޒިލް އިން ހަވާލުވީ ސައޮޕޯލޯ ސްޓޭޓް ހެލްތު ސެކްރެޓަރީ ޖިއާން ގޮރިންޗެޓޭން އާއި ސްޓޭޓް ގަވަރުނަރު ޖޮއާއޯ ޑޯރިއާ އަދި ބުޓަންޓަން އިންސްޓިއުޓްގެ ޑިރެކްޓަރ ޑިމަސް ޓެޑޭއުއެވެ.\nބްރެޒިލްގެ ކަމާބެހޭ ފަރާތްތަކުން ބުނާ ގޮތުގައި މިވެކްސިންތައް އާއްމުންނަށް ދޭން ފަށާނީ ބްރެޒިލްގެ ނޭޝަނަލް ހެލްތު ރެގިއުލޭޓާ "އަންވިސާ" އިން މިވެކްސިން ބޭނުން ކުރުމުގެ ހުއްދަ ދިނުމުންނެވެ. އަންވިސާ އިން މި ވެކްސިން ބޭނުން ކުރުމުގެ ހުއްދަ ދޭނެ ކަމަށް ބެލެވެނީ ޑިސެމްބަރ މަހު ކަމަށް ވެސް އޮފިޝަލުން ވިދާޅުވެއެވެ.\nއަންވިސާ އިން ވެކްސިންއަށް ހުއްދަ ދިނުމުގެ ކުރިން ބަލަން ޖެހޭ ކަންކަން ބެލުމަށް އެއިދާރާގެ އޮފިޝަލުންތަކެއް މިހާރު ވަނީ ޗައިނާ އަށް ވަޑައިގެންފައެވެ. ޗައިނާ އަށް ވަޑައިގެންނެވި އޮފިޝަލުން މިހާރު ތިއްބެވީ ބެއިޖިންގައި ކަރަންޓީން ވެގެންނެވެ. އެބޭފުޅުން ވެކްސިންގެ މައުލޫމާތުތައް ސާފުކުރުމުގެ މަސައްކަތް ފައްޓަވާނީ ކަރަންޓީންގެ ދެހަފްތާ ފުރިހަމަ ކުރެއްވުމަށް ފަހުއެވެ.\nޗައިނާ އިން ވަނީ ޖަނަވަރީ މަސް ނިމުމުގެ ކުރިން ބްރެޒިލް އަށް ހަމިލިއަން ޑޯޒްގެ ވެކްސިން ފޯރުކޮށްދިނުމަށް ނިންމާފައެވެ.\nމިވެކްސިންގެ ތިންވަނަ މަރުހަލާގެ ތަހްލީލްތައް އަދިވެސް ބްރެޒިލްގެ އިތުރުން އިންޑޮނޭޝިއާ އާއި ތުރުކީގައި ކުރިއަށް އެބަދެއެވެ.\nޗައިނާ އިން މިހާރު ވެސް ވަނީ ސިނޯވެކްގެ ވެކްސިން މިލިއަނަކަށް ވުރެ ގިނަ މީހުންނަށް ދީފައެވެ. އެއިން އެއްވެސް މީހަކަށް ވެކްސިން ދިނުމުގެ ސަބަބުން ސީރިއަސް ސިއްހީ މައްސަލައެއް ދިމައެއް ނުވެއެވެ.\nނޮވެމްބަރު 20, 2020 22:13\nމިހުރިހާކަމެއް ދުނިޔޭގައި ހިނގާއިރު ހުޅަނގުގެ މާކެޓިން ޕުރޮޕެގެންޑާ ނޫސްތައް ތަރުޖަމާކޮށްގެން ދުވާލު ދެދަޅައަށް ފާއިޒާއަކާއި އޮކްސްފޯޑެއްގެ ވާހަކަ ނޫސްތަކުގަ ޖަހަނީ. ތިޔައީ ހުޅަނގު ބަޔަކު ކުރިކަމެއްނަމަ ރާއްޖޭގެ ނޫސްތަކުގަ ތިނޫން ވާހަކައެއް ނޯންނާނެ ހަފްތާއެއްވަންދެން.\nނޮވެމްބަރު 21, 2020 07:03\nޗައިނާގެ ވެކްސިން ރާއްޖެއަށް ކަމުނުދަނީތޯ؟ އިންޑިޔާއިން ގެރިގޮރުން ހަދާ ވެކްސިނަކަށްތޯ އިންތިޒާރު މިކުރަނީ؟


Kulhudhuffushi Online - Minivan Championship: Kulhudhuffushi football teamah miaharu council dhey badget kuda kohffi\nޒޯން އެކެއް ޝީލްޑް ކުޅުދުއްފުށީ ޓީމު އުފުލާލަނީ--\nމިނިވަން ޗެމްޕިއަންޝިޕްޓީމް ކުޅުދުއްފުށި\nމިނިވަން ޗެމްޕިއަންޝިޕްގައި ކުޅުދުއްފުށިން ނެރޭ ޓީމަށް ކައުންސިލުން ދޭ ފައިސާގެ އެހީ ކުޑަކޮށްފި އެވެ. މިއަހަރު ނެރޭ ޓީމަށް ދިނުމަށް ކައުންސިލުން ހަރަދުކުރަން ކަނޑައަޅާފައިވަނީ 150،000ރ ބަޖެޓެކެވެ.\nމިދިޔަ އަހަރު ކުޅުދުއްފުށީ ޓީމަށާއި މުބާރާތް ހޯސްޓްކުރުމަށް ކައުންސިލްގެ މާލިއްޔާއިން6ލައްކައަށްވުރެ ގިނަ ރުފިޔާ ހަރަދުކޮށްފައިވެ އެވެ. ނިމި ދިޔަ އަހަރު ކުޅުދުއްފުށީ ޓީމަށް ކުރެވުނު ހަރަދުތަކުގެ ތަފްސީލްތައް އޮޅުންބޮޅުވެ ގިނަ ބަޔަކު ޝަކުވާވެސް ކޮށްފަވެ އެވެ. އަދި ފުޓްބޯޅައަށް އެކަނި ކައުންސިލްގެ މާލިއްޔާއިން ބޮޑެތި ހަރަދުތައް ކުރާތީ ގިނަ ބައެއްގެ ފާޑުކިޔުންވެސް ނިމިދިޔަ ކައުންސިލަށް ވަނީ އަމާޒުވެފަ އެވެ.\nކުޅުދުއްފުށީ ކައުންސިލްގެ ރައީސް އަބުދުލް ލަތީފް ހަސަން މިއަދު ކޭއޯއަށް ވިދާޅުވީ، މިއަހަރު އިޖުތިމާއީ ގިނަ މަސައްކަތްތަކެއް ކުރަން ކައުންސިލުން ގަސްތުކޮށްފައި އޮތުމުން ފުޓްބޯޅަ ޓީމަށް، ކައުންސިލް މާލިއްޔާއިން ކުރާ ހަރަދު ކުޑަކޮށްފައިވާ ކަމަށެވެ. އޭނާ ވިދާޅުވީ މިއަހަރު ކުޅުދުއްފުށިން ނެރޭ ޓީމަށް ހަރަދުކުރާނީ ކައުންސިލާއި ޓީމަށް ހެޔޮއެދޭ ފަރާތްތަކާ ގުޅިގެން ކަމަށެވެ.\nއެގޮތުން ކައުންސިލް މާލިއްޔާއިން ފުޓްބޯޅަ ޓީމަށް ކުރާ ހަރަދު ކުޑަކޮށްފައިވީނަމަވެސް ވިޔަފާރިވެރިންނާއި މަޖިލިސް މެމްބަރުން އަދި ޓީމަށް ހެޔޮ ހެދޭ ފަރާތްތަކާއެކު އެހީތެރިކަން ހޯދުމަށް އެފަރާތްތަކާއެކު ވާހަކަދައްކަމުންދާ ކަމަށް އޭނާ ވިދާޅުވި އެވެ.\nލަތީފް ވިދާޅުވީ ޓީމަށް ހެޔޮ އެދޭ ފަރާތްތަކާއެކު ދެއްކި ވާހަކަތަކުން ވަރަށް އެދެވޭ ޖަވާބުތަކެއް މިހާރުވެސް ލިބިފައިވާ ކަމަށާއި ކައުންސިލުން ކުރާ ހަރަދު ކުޑަ ނަމަވެސް ޓީމަށް ހެޔޮ އެދޭ ފަރާތްތަކުގެ އެހީއާއެކު މިއަށްވުރެ ރަނގަޅު ހޭދައެއްކުރަން ފުރުސަތު ލިބިގެންދާނެކަމަށް އުންމީދުކުރާ ކަމަށެވެ.\nމިނިވަން ޗެމްޕިއަންޝިޕްގައި ވާދަކުރާ ކުޅުދުއްފުށީގެ ޓީމްގެ ޕްރެކްޓިކްސްތައް މިހާރު ވަނީ ފަށާފަ އެވެެ.\nސަރުމީލާ 11 މަސް ކުރިން\nތިވަރުވެސް ބޮޑު މިތާ ފުޓުބޯޅައިން އެއްވެސް އާމްދަނީއެއް ނުލިބޭއިރު ގާތުން ހަރަދު ކުރުމަކީ އިސްރާފެއް! ކުޅޭބަޔަކު އަމިއްލަ ޔައް ހަރަދު ކުރީމަނިބުނީ ކާކުތަބުނީ މުބާރާތުގަ ބައިވެރިވާށޭ!\nname 11 މަސް ކުރިން\nthis varu ves maa bodu\nފެއިލްޑް ކައުންސިލް 11 މަސް ކުރިން\nތި ކައުންސިލް ތި ބޭކާރު ބަޔެއް، މިއަހަރުވެސ މި ކޮޅަށް އަންނަން އޮތް އެތްލެޓިކްސް މީޓް ނުބޭއްވުނީ ކައުންސިލްގެ އެއްބާރުލުން ނުލިބުނީމަ، މިރަށުން މި އެންމެ ގިނަ އެތްލީޓުން އުފެދޭ އެއް ރަށް، މިރަށުގެ ކުދިން މިދާން ޖެހެނީ ބޮޑު ހަރަދު ކޮއްފާ ކޮންމެ ފަހަރަކު ވެސ މާލެ،ނޫނޫ އެހެން ރަށަކަށް، ބަޖެޓް އެއް ނެތޭ ފޯކޭ ކިޔާނެ ކަމެއް ނެތް، ތި 150000 ރުފިޔާއިން މިލަންދޫގަ އޮތް އެތްލެޓިކްސް މީޓް ގެނެވުނީސް


Male' vashai thaaru alhai, maguthakah bodu badhaluthakeh genannee | Mihaaru\nމާލެ މަތިން ނަގާފައިވާ ފޮޓޯއެއް: ބޮޑުތަކުރުފާނު މަގު ވަށައިގެން ތާރު އެޅުމުގެ މަސައްކަތް މި އަހަރު ފަށާނެ ކަމަށް މިނިސްޓަރު ވިދާޅުވި. --ފޮޓޯ: ނިޝާން އަލީ/ މިހާރު\nމާލެ ވަށައި ތާރު އަޅައި، މަގުތަކަށް ބޮޑެތި ބަދަލުތަކެއް ގެންނަނީ\n17 ޖުލައި 2016 - 12:49 51 comments\nހައުސިން މިނިސްޓަރު ޑރ. މުހައްމަދު މުއިއްޒު ބުރާސްފަތި ދުވަހު "މިހާރު" އަށް ވިދާޅުވީ މާލެ ވަށައި ތާރުއެޅުމަކީ ބްރިޖާއެކު މާލެ އިން ފެންނާނެ ހިތްގައިމު އެއް މަންޒަރު ކަމަށެވެ. ތާރުއެޅުން ބަޔަކާ ހަވާލުކުރަން މިހާރު ކުރިއަށްދަނީ އިވެލުއޭޝަންގެ މަސައްކަތެވެ.\nމިނިސްޓަރު ވިދާޅުވި ގޮތުގައި އިވެލުއޭޝަން ނިންމައި އެ މަސައްކަތް ވަރަށް އަވަހަށް ބަޔަކާ ހަވާލުކުރާނެ އެވެ. އެ މަސައްކަތަށް ކުރިމަތިލާފައި ކުންފުނިތަކުގެ ނަމެއް މިނިސްޓަރު ވިދާޅެއް ނުވެ އެވެ.\n"ތާރުއެޅުމަށް މި އަހަރު ތެރޭގައި ބަޔަކާ ހަވާލުކުރުން އެއީ އަޅުގަނޑުމެންގެ އުއްމީދެއް،" މުއިއްޒު ވިދާޅުވި އެވެ.\nވެހިކަލްތަކުން މަޖީދީ މަގު ތޮއްޖެހިފައި: މަޖީދީ މަގު ލެވެލްކޮށް އަލުން ގާއެތުރުމުގެ މަސައްކަތް އަންނަ މަހު ފަށާނެ. --ފޮޓޯ: މުހައްމަދު ޝަރުހާން/ މިހާރު\nގާތްގަނޑަކަށް 5.5 ކިލޯމީޓަރުގެ ބޮޑުތަކުރުފާނު މަގުގައި ތާރުއެޅުމުގެ ޕްލޭން މިނިސްޓްރީން މިހާރު އަންނަނީ އެކުލަވާލަމުންނެވެ. އޭގެތެރޭގައި ސާވޭކުރުމާއި ދެން ކުރަން ޖެހޭ ޓެކްނިކަލް ކަންކަން ހިމެނެ އެވެ.\nމާލެ ވަށައިގެން ތާރުއެޅުމުގެ ކުރިން ވެސް މިނިސްޓްރީގެ ވިސްނުމަކީ ބޮޑެތި މަގުތައް ލެވެލްކޮށް ގާ އެތުރުމެވެ. އެ މަސައްކަތް އަންނަ މަހު ފަށަން ނިންމާފައިވާ ކަމަށް މުއިއްޒު ވިދާޅުވި އެވެ.\n"ފުރަތަމަ މަޖީދީ މަގު. އެއަށް ފަހު ދެން ހުރި މަގުތައް،" މިނިސްޓަރު ވިދާޅުވި އެވެ.\nމަޖީދީމަގަކީ އަބަދުވެސް ކާރޫބާރު ބޮޑު މަގެއްކަން ފާހަގަކުރައްވައި މިނިސްޓަރު ވިދާޅުވީ އެތަނުގެ މަސައްކަތް ކުރިއަށް ގެންދަން ރާވާފައިވާ ޕްލޭން ވަރަށް އަވަހަށް އާއްމުންނަށް ހާމަކުރާނެ ކަމަށެވެ. އެ މަސައްކަތް ކުރިއަށް ގެންދާނީ އާއްމުންނަށް ދަތިނުވާނެ ގޮތަކަށް، މަސައްކަތްތައް ބަހާލައިގެން ކަމަށް ވިދާޅުވި އެވެ.\n"މިފަހަރު މަގު ހަދާއިރު ބޮޑު ބަދަލެއް އަންނާނެ. މަގުތައް ލެވެލްކޮށް ފެން ހިންދުމުގެ ނިޒާމް ބަދަލުކޮށް، ޕޭވްމަންޓް ވެސް ބަދަލުވާނެ،" މިނިސްޓަރު ވިދާޅުވި އެވެ.\nމުއިއްޒު "މިހާރު"އާ ވާހަކަ ދައްކަވަނީ. --ފޮޓޯ: ނިޝާން އަލީ/ މިހާރު\nއަލުން ހަދަން ޖެހޭ ގިނަ މަގުތަކެއް ހުރުމާއެކު އޭގެ ތެރެއިން ވަރަށް ގިނަ މަގުތައް ރަނގަޅު ފެންވަރަކަށް ބަދަލުކޮށް، މިހާރުގެ ޝަކުވާތަކަށް ދެ އަހަރުގެ ތެރޭގައި ނިމޭނެ ކަމަށް މިނިސްޓަރު ލަފާކުރައްވަ އެވެ.\nމާލޭގެ މަގުތައް ހެދުމުގެ މަޝްރޫއަކީ، މިނިސްޓަރު ވިދާޅުވި ގޮތުގައި، އެކި ރަށްތަކުގައި ކުރިއަށް ގެންދާ މަޝްރޫއުތަކާ އަޅާބަލާއިރު ކުޑަ ޕަސެންޓެކެވެ. ބޮޑެތި ރަށްތަކާއި ކުދި ރަށްތަކުގައި ވެސް ތާރުއަޅައިގެންނާއި ގާ އަތުރައިގެން މަގު ހެދުމުގެ ބޮޑު މަޝްރޫއެއް ކުރިއަށް އެބަދާ ކަމަށް މިނިސްޓަރު ވިދާޅުވި އެވެ.\n"އަތޮޅު ތެރޭގައި 19 ރަށެއްގެ މަގު ހެދުމުގެ މަޝްރޫއު ކުރިއަށް އެބަދޭ،" މިނިސްޓަރު ވިދާޅުވި އެވެ.\nއިތުރު ލިޔުންތައް މާލެ ހައުސިން މިނިސްޓަރު މަގު ހެދުން ކުރީގެ މިނިސްޓަރު ޑރ. މުހައްމަދު މުއިއްޒު މާލެ-ހުޅުމާލެ ބްރިޖު ސީސީސީސީ ސެކަންޑް ހާބަ އިންޖިނިއަރިން


October 01, 2020 8\nދިރާގު: ޑިޖިޓަލް ތަޖުރިބާ ފަހިކޮށްދިން ކުންފުނި\nމުއާޞަލާތީ ޚިދުމަތަކީ ޤައުމުތަކުގެ ތަރައްޤީގެ އެންމެ މުހިންމު އެއް ތަނބެވެ. މިއީ މިހާރު އަޅުގަނޑުމެންގެ ދިރިއުޅުމުގެ އެންމެ މުހިންމު އެއް އަސާސްކަމަށް ހަމަ ޔަޤީނުންވެސް ވެފައިވާ ޚިދުމަތެކެވެ. މިޒަމާނުގައި މި ޚިދުމަތާ ނުލައި އިޤުތިޞާދީ އަދި އިޖުތިމާޢީ ކުރިއެރުން ހޯދުމަކީ މުސްތަހީލު ކަމަކަށްވަނީ ވެފައިއެވެ.\nޑިޒްނީ: ކުޑައިރުން ފެށިގެން ދިވެހިންނާ ގުޅިފައި!\nއަހަރެމެން ކުޑައިރު، އެންމެ އުފާވާ ގަޑިއަކީ ކާޓޫނު ބަލާ ގަޑި އެވެ. އަދި އެ މީހަކު އެންމެ ޝައުގުވެރިވާ ކާޓޫން ނުވަތަ ފިލްމެއް އަންނަ ގަޑިއަށް ގޭގެ ހުރިހާ ކޮއްކޮމެން، ދައްތަމެން އަދި ބޭބެމެންނާ އެކު ޓީވީ ބަލަން އެ ގަޑިއަކަށް އިންތިޒާރު ކުރެ އެވެ.\nOctober 01, 2019 25\nދިރާގު: 31 އަހަރު، ތަރައްގީގެ މުހިންމު ބައިވެރިއެއް\nމުއާސަލާތީ ހިދުމަތަކީ ތަރައްގީގެ އެންމެ މުހިންމު އެއް ތަނބެވެ. މި ޒަމާނުގައި މި ހިދުމަތާ ނުލައި އިގްތިސާދީ އަދި އިޖުތިމާއީ ކުރިއެރުން ހޯދުމަކީ ނާދިރު ކަމެކެވެ. ރާއްޖެއަކީ ކުދި ޖަޒީރާ ރަށްތަކެއްގެ މައްޗަށް އެކުލެވިފައިވާ އަދި ދުނިޔޭގެ ނިސްބަތުން މަދު މީސްކޮޅެއް ދިރިއުޅޭ ގައުމެކެވެ. އެހެންވެ، މުއާސަލާތީ ހިދުމަތް...\nދިރާގު ރޯޑް ރޭސް، އިޖްތިމާއީ ރޮނގުން ވިދާލައިފި\nއިޖުތިމާއީ ހަރަކާތްތަކަށް ބިނާކޮށް، އެސޯސިއޭޝަން އޮފް އިންޓަނޭޝަނަލް މެރެތޮންސް އެންޑް ޑިސްޓެންސް (އެއިމްސް) އިން ދޭ ބައިނަލްއަގުވާމީ ސޯޝަލް އެވޯޑްގެ މިދިއަ އަހަރުގެ ގަދަ ތިނެއްގައި ދިރާގު މޯލްޑިވްސް ރޯޑް ރޭސް ހިމެނިއްޖެ އެވެ.\nJune 08, 2017 22\nކަނޑުތަކަށް އެޅޭ ޕްލާސްޓިކް ނައްތާލުން\nދުނިޔޭގެ ކަނޑުތަކާ ބެހޭ ދުވަހުގެ މުނާސަބަތުގައި ދިރާގުގެ މެނޭޖްމަންޓާއި ހުރިހާ މުވައްޒަފުން އަދި އަޅުގަނޑުގެ އަމިއްލަ ނަމުގައި މިނިސްޓަ އޮފް އެންވަޔަރަންމަންޓަށާއި އެ ދާއިރާގައި މަސައްކަތްކުރާ ހުރިހާ ފަރާތްކަށް ތަހުނިޔާ އަރިސްކުރަމެވެ. ދިރާގުގެ އިޖްތިމާއީ ޒިންމާގެ ދަށުން ކަނޑުތައް ހިމާޔަތްކުރުމާ ގުޅޭ ގޮތުން ހޭލުންތެރިކަން...


ދެ ރިސޯޓަކުން ކޮވިޑް-19 އަށް ޝައްކު ކުރެވޭ3މީހަކު ޓެސްޓު ކުރަނީ – Dhen.mv\nދެ ރިސޯޓަކުން ކޮވިޑް-19 އަށް ޝައްކު ކުރެވޭ3މީހަކު ޓެސްޓު ކުރަނީ\nދެން އެމްވީ March 17, 2020 - 11:07 pm\nރިއު ހޮޓެލްސް އެންޑް ރިސޯޓް މޯލްޑިވްސް އާއި ފުރަވެރި ރިސޯޓުން ކޮވިޑް-19 އަށް ޝައްކުކުރެވޭ ތިން މީހަކު ފެނިގެން ޓެސްޓު ކުރުމުގެ މަސައްކަތް ފަށައިފިއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނީ ރައްކާތެރިކަމުގެ ގޮތުން ޢަމަލު ކުރަމުންދާ އުޞޫލުގެ ދަށުން، ރިއު ހޮޓެލްސް އެންޑް ރިސޯޓް މޯލްޑިވްސްގައި، ކޮވިޑް-19 އަށް ޝައްކުކުރެވޭ އަލާމާތްތައް ހުރެގެން، ބިދޭސީއެއްގެ ސާމްޕަލް ނަގާ ޓެސްޓްކުރުމުގެ މަސައްކަތް ކުރިއަށްދާ ކަމަށެވެ.\nމީގެ އިތުރުން ފުރަވެރި ރިސޯޓުން ވައިރަހަށް ޝައްކުކުރެވޭ ދެ ބިދޭސީއެއް ސާމްޕަލް ނަގައި ޓެސްޓު ކުރެވެމުންދާ ކަމަށް އެޗްޕީއޭއިން ބުނެއެވެ.\nއެޗްޕީއޭއިން ބުނީ ޓެސްޓްގެ ނަތީޖާ ލިބެންދެން އެ ތިން މީޙުން ހޯމް އައިސޮލޭޝަނަށް އަދި އެ ދެ ރިސޯޓު ވަނީ މޮނިޓަރިންގްއަށް ލެވިފައި ކަމަށެވެ.\nމީގެ ކުރިން ވަނީ ލަންކާއަށް ދަތުރުކޮށްފައިވާ ޅ. ހިންނަވަރު މީހަކާއި ދ. ކުޑަހުވަދޫ އާއި އއ. އުކުޅަހުން އިންޑިއާގެ ޓްރެވެންޑްރަމަށް ދަތުރުކޮށްފައިވާ ދެ މީހަކާއި ރ. ފައިނުން އިންޑިއާގެ ކޮޗިންއަށް ދަތުރުކޮށްފައިވާ މީހެއް ވައިރަހުގެ އަލާމާތްތައް ހުރުމުން ސާމަޕަލް ނަގައި ޓެސްޓުކުރަމުންދާ ކަމަށް ސަރުކާރުން ބުނެފައެވެ.\nމީގެއިތުރުން މާލޭގައި ހުރި ދެ މީހެއްގެ ވެސް ސާމްޕަލް ނަގައި އެ ދެ މީހުން ވަނީ ގޭގައި އެކަހެރިކޮށްފަ އެވެ. އެތަނުން އެކަކަކީ އިންޑިއާއިން އައި މީހެކެވެ. އަނެއް މީހާއަކީ ލަންކާއިން އައި މީހެކެވެ.\nމިހާތަނަށް ރާއްޖެއިން 13 މީހަކު ކޮރޯނާއަށް ވަނީ ޕޮޒިޓިވް ވެފައެވެ. އޭގެ ތެރޭގައި މުޅިންވެސް ހިމެނެނީ ބިދޭސީންނެވެ.\nއެއީ ކުރެއްދޫ ރިސޯޓުން ޕޮޒިޓިވްވި ފަސް މީހަކާއި، "އައިލެންޑް ސަފާރީ 1" ނަމަކަށް ކިޔާ ސަފާރީން ޕޮޒިޓިވްވި ދެ މީހަކާއި، ސޭންޑީޒް ބަތަލާއިން ދެ މީހަކާއި، ކުރަމަތި ރިސޯޓުން ދެމީހަކާއި އަނަންތާރާ ދިގު ރިސޯޓުން ޕޮޒިޓިވްވި ދެ މީހެކެވެ.\nދަރިއަކު ބައްޕައާއި މެދު ކަންތައް ކުރި ގޮތުގެ ޙާދިސާއެއް: ރަސޫލުﷲ (ޞޢޥ)ގެ ލޯފުޅުން ކަރުނަފޮދު އޮހި ތުނބުޅިފުޅު ކަރުނުން ތެތްމާލި\nއެމްޑީ ފޮއިސަލް ސަރުކާރު ހޯދުމަށް ފުލުހުން އާންމުންގެ އެހީއަށް އެދިއްޖެ


Hurihaa mechakun molhuve teem stoan kulhudhuhfushee baibalaa chelenjge chempiankan hoadhaifi\nހުރިހާ މެޗަކުން މޮޅުވެ ޓީމް ސްޓޯން ކުޅުދުއްފުށީ ބައިބަލާ ޗެލެންޖްގެ ޗެމްޕިއަންކަން ހޯދައިފި އެވެ.\nއެއް އަހަރުގެ މެދުކެނޑުމަކަށްފަހު މި އަހަރު ބޭއްވުނު ބައިބަލާ ޗެލެންޖްގެ ޗެމްޕިއަންކަން ސްޓޯން ހޯދީ ނިއުއޭޖް އާ ބައްދަލުކޮށްގެންނެވެ. މިއީ ފާއިތުވެ ދިޔަ ހަތަރު ބައިބަލާ ޗެލެންޖުގެ ތެރެއިން ނިއުއޭޖް ފައިނަލުން ބަލިވި ތިންވަނަ ފަހަރުކަން ފާހަގަކޮށްލެވެ އެވެ.\nގުރު ދިމާވެގެން ނިއުއޭޖުން އެތެރެ ގޭމުން ފުރަތަމަ ކުޅެ އެ ގޭމް 9-6 އިން ކާމިޔާބު ކުރިއިރު ސްޓޯން އިން އެތެރެ ގޭމް ކާމިޔާބު ކުރީ 16-8 އިންނެވެ. ސްޓޯން އިން މެޗު ކާމިޔާބު ކުރީ ގަދަހިފުމަށް ގޮސްގެންނެވެ. މި މެޗުގެ ގަދަ ހިފުމުގައި ތިން ހިފުންވެސް ކާމިޔާބުކުރީ ބޭރުން ކުޅެން އެރި ކުޅުންތެރިޔާ އެވެ.\nމި ދެ ޓީމް ގުރޫޕް ސްޓޭޖުގައި ކުޅުނު މެޗުގައި ދެ ޓީމުންވެސް ބޭރު ގޭމް ކާމިޔާބުކުރިއިރު އެ މެޗުވެސް ގަދަ ހިފުމަށް ގޮސްގެން ކާމިޔާބުކުރީ ސްޓޯން އެވެ.\nމި މުބާރާތުގައި ޖުމްލަ5ޓީމް ވާދަކޮށްފައިވާއިރު މި މުބާރާތުގައި މުޅިން އަލަށް ވާދަކުރި ސްޓޯން ފައިނަލަށް ދިޔައީ 10 ޕޮއިންޓާއެކު އެވެ. ނިއުއޭޖަށް9ޕޮއިންޓް ލިބުނުއިރު ހިރަފުހަށް ލިބުނު6ޕޮއިންޓެވެ. މަންގަނޑަށް5ޕޮއިންޓް ލިބުނުއިރު ޖެމްރޮކަށް އެއްވެސް ޕޮއިންޓެއް ލިބިފައެއް ނުވެ އެވެ.\nމުބާރާތުގެ މިސްޓަރ ބައިބަލާއަކަށް ޓީމް ސްޓޯންގެ ސިރާޖު މުހައްމަދު ހޮވުނުއިރު، ބެސްޓް އެޓޭކާ އަކަށް ހޮވިފައިވަނީ ނިއުއޭޖްގެ ޝަމްނޫޒް މުހައްމަދު (ޝައްމެ) އެވެ. އަދި އެންމެ މޮޅު ޑިފެންސް ކުޅުންތެރިޔަކަށް ހޮވިފައިވަނީ އެންމެ ފަހުން2އަހަރުވެސް މިސްޓަރ ބައިބަލާގެ މަގާމު ހޯދި ޝިރާން އަބްދުﷲ (ޝިރާންޓެ) އެވެ. މިއީ ބެސްޓް ޑިފެންސްގެ މަޤާމު ޖެހިޖެހިގެން ޝިރާންޓެ ހޯދި ތިންވަނަ ފަހަރެވެ. މި ތިން ކުޅުންތެރިންގެ އިތުރުން ބެސްޓް5ގެ ގައި ދެން ހިމެނުނީ ޓިމް ސްޓޯންގެ އަމްޖަދު ހަސަން (އަމްޖޭ) އަދި ޒައިދު މުހައްމަދު (ޒައީ) އެވެ.\nމިއީ ޗެމްޕިއަން ޓީމަށް 20000 ރުފިޔާ އަދި މިސްޓަރ ބައިބަލާ އަށް 5000 ރުފިޔާ ހުށަހެޅިފައިވާ މުބާރާތެކެވެ.


Addu Accident Gai Niyaavi Meehaage Hashigandu Othee "Chis Chis" Vefai - Vaguthu\nއައްޑޫ އެކްސިޑެންޓްގައި ނިޔާވި މީހާގެ ހަށިގަނޑު އޮތީ "ޗިސްޗިސް" ވެފައި\nރޭ އައްޑޫ ސިޓީގައި ހިނގައިދިޔަ ނުރައްކާތެރި އެކްސިޑެންޓުގައި ނިޔާވި ހިތަދޫ، ނޫމުގުމާގޭ، މުހައްމަދު ރަމްޝް ރިޔާޒް، 28، ގެ ހަށިގަނޑު ފެނުނު އިރު އޮތީ ޗިސްޗިސް ވެފައި ކަމަށް ބުނެފިއެވެ.\nރޭގެ އެކްސިޑެންޓު ހިނގާފައި ވަނީ ލިންކް ރޯޑްގެ ކުނިކޮށި ހުންނަ ސަރަހައްދުގައެވެ. އެކްސިޑެންޓު ހިނގާފައި ވަނީ ބާރު ސްޕީޑުގައި ދުއްވަމުން އައި ކާރެއްގެ ކުރީ ކޮޅުުގައި ރަމްޝް ދުއްވަމުން އައި ސައިކަލު ޖެހުމުންނެވެ. އެކްސިޑެންޓުގައި ރަމްޝް ވަނީ ކާރުގެ ދަށުވެފައެވެ.\nހިތަދޫ ރީޖަނަލް ހޮސްޕިޓަލް (އެޗްއާރްއެޗް) ގެ ސީނިއާ ކޮމިއުނިޓީ ހެލްތު އޮފިސަރު މުހައްމަދު ނަޖީބް، ރަމްޝްގެ ހަށިިގަނޑު ހޮސްޕިޓަލަށް ގެންދިޔަ އިރު އޮތް ގޮތް ސިފަ ކުރަމުން ވިދާޅުވީ އޭނާގެ ހަށިގަނޑު އޮތީ "ޗިސްޗިސް" ވެފައި ކަމަށެވެ. އަދި ހަށިގަނޑު އޮތް ހާލު ވެސް ކިޔައިދޭން ދަތި ކަމަށް ވިދާޅުވިއެވެ.\nމައުލޫމާތު ލިބިފައިވާގޮތުގައި ކާރު ދަށުވެ ރަމްޝްގެ އަތާއި ފަޔާއި ކަނދުރާވެސް ވަނީ ލެނބި ބިދިފައެވެ. އޭނާގެ ހަށިގަނޑުވެސް އޮތީ ޗިސްވެފައެވެ. ލައިގެން ހުރި އަންނައުނުތައް ވެސް ހަލާކުވެ ބޭލިފައި އޮތް އިރު އޭނާގެ ހަށިގަނޑުގެ އައުރަ ނިވާ ކުރީވެސް އާންމުންގެ ބަޔެކެވެ.\nރޭ ހިނގައި ދިޔަ މި އެކްސިޑެންޓަކީ މުޅި ރާއްޖޭގައިވެސް އެކްސިޑެންޓެއްގައި މީހަކަށް އެންމެ ބޮޑެތި އަނިޔާތަކެއް ލިބުނު އެއް އެކްސިޑެންޓުގެ ގޮތުގައި ގިނަ ބަޔަކު ސިފަ ކުރެއެވެ.\nއުމުރުން އެންމެ 28 އަހަރުގައި ރަމްޝް ދުނިޔެއާއި ވަކިވެގެން ދިޔަ އިރު އޭނާގެ އަންބަކާއި ދަރިއަކުވެސް ހުރެއެވެ.\nމާޗް 11, 2018 14:12\nރަމްޝްއަށް ސުވަރުގޭގެ ދާއިމީ ރަހުމަތް ލައްވަަށި?\nމާޗް 11, 2018 14:19\nއަސަރުން ފުރިގެންވާ މަރެއް\nމާޗް 11, 2018 16:19\nމާޗް 14, 2018 13:00


4 Aharuge Kujjaku Niyaavee Umrah Vumah Fahu Enburi Ai Dhathuru Matheegai - Vaguthu\nހަތަރު އަހަރުގެ ކުއްޖަކު ނިޔާވީ އުމްރާވުމަށް ފަހު އެނބުރި އައި ދަތުރުމަތީގައި\nމާތްވެގެންވާ ކައުބަތުﷲ ގެފުޅުގައި އުމްރާގެ އަޅުކަން އަދާކުރުމަށްފަހު އެނބުރި ޤައުމަށް ދިޔަ ދަތުރުމަތީގައި ކުޑަކުއްޖަކު ނިޔާވެއްޖެއެވެ. މަތިންދާބޯޓުގައި ދަތުރުކުރަމުން ދަނިކޮށް ނިޔާވެފައިވަނީ އަވަށްޓެރި އިންޑިޔާގެ ކެރެލާގެ އަވަށެއްކަމުގައިވާ ކޮޒިކޯޑަށް ނިސްބަތްވާ އުމުރުން ހަތަރު އަހަރުގެ ކުއްޖެކެވެ.\nމެދުއިރުމަތީގެ ނޫހެއްކަމުގައިވާ "ޚަލީޖް ޓައިމްސް" އިން ބުނެފައިވާ ގޮތުގައި ޔަހުޔާ ޕުތިޔަޕުރަޔިލް ނަމަކަށް ކިޔާ މި ކުއްޖާ މަތިންދާބޯޓު މަތީގައި ނިޔާވެފައިވަނީ ފިޓު ޖެހުމުގެ ސަބަބުންނެވެ.\n"ޙަލީޖް ޓައިމްސް" އިމް އިތުރަށް ބުނެފައިވާ ގޮތުގައި ޔަހުޔާ ނިޔާވެފައިވަނީ މި ހަފްތާގެ ހޯމަ ދުވަހުގެ މެންދުރުފަހުގެ ވަގުތުގައެވެ. އެނޫހުން އިތުރަށް ބުނެފައިވާ ގޮތުގައި މަތިންދާބޯޓު ދަތުރު ކުރަމުންދިޔައީ ސައުދީ އަރަބިޔާގެ ޖިއްދާ އިން ފުރައިގެން އިންޑިޔާގެ ކޮޒިކޯޑަށެވެ. އެހެންނަމަވެސް، ކުއްޖާ ނިޔާވުމުގެ ސަބަބުން ބޯޓުވަނީ އެމަޖެންސީގައޮ އަބޫ ދާބީގައި ޖައްސާފައެވެ.\nރިޕޯޓުތައް އިތުރަށް ބުނާގޮތުން ކުއްޖާއަށް ފިޓު ޖެހެން ފަށާފައިވަނީ ބޯޓު ނައްޓާލިތާ 45 މިނެޓުގެ ތެރޭގައެވެ. އަދި ފިޓު ޖެހެން ފެށިތާ މާ ގިނައިރުތަކެއް ނުވަނީސް ޔަހުޔާ ނިޔާވިކަމަށްވެސް ރިޕޯޓުތައް ބުނެފައިވެއެވެ.\nމިކަމާ ގުޅިގެން ކުއްޖާގެ ބޮޑުބޭބެ ބުނެފައިވަނީ ދަތުރަށް ފެށިއިރުވެސް ކުއްޖާ ހުރީ ހުން އައިސްފައިކަމަށެވެ. އަދި، ކުއްޖާ ނިޔާވީ މަންމަގެ އުނގުމަތީގައި އޮއްވާކަމަށްވެސް ބުނެފައިވެއެވެ. މިކަމަކީ އާއިލާއަށް ލިބުނު ފޫނުބެއްދޭވަރުގެ ބޮޑު ހިތާމައެއްކަމަށްވެސް ބޮޑުބޭބެ ބުނެފައިވެއެވެ.\nޔަހުޔާއަކީ އޭނާގެ މަންމައާއި ބައްޕަ ހުންނަ ތިން ކުދިންގެ ތެރެއިން އެންމެ ހަގު ކުއްޖާއެވެ. އަދި، ޔަހުޔާއަކީ ނުކުޅެދުންތެރިކަމެއް ހުންނަ ކުއްޖަކަށްވާއިރު އެއް ތަނުން އަނެއް ތަނަށް ދިއުމުގައި ފުރޮޅުލީ ގޮނޑީގެ އެހީތެރިކަމަށް އޭނާ ބޭނުންވެއެވެ.\nނޮވެމްބަރު 15, 2018 23:31\nޢިންނާލިއްލާހި ވައިންނާ އިލައިހި ރާޖިއޫން\nޢެމަރްހޫމަށް ސުވަރުގޭގެ މަަތިވެރި ނިއުމަތް މިންވަރު ކުރައްވާށި\nނޮވެމްބަރު 17, 2018 11:00


Fathuheege campaign ah Yameen Marottaai Foakaidhoo ah vadaigenfi | Jazeera\tފަތުހީގެ ކެމްޕޭނަށް ޔާމީން މަރޮއްޓާއި ފޯކައިދުއަށް ވަޑައިގެންފި - Jazeera\nކުރީގެ ރައީސް ޔާމީން\nފަތުހީގެ ކެމްޕޭނަށް ޔާމީން މަރޮއްޓާއި ފޯކައިދުއަށް ވަޑައިގެންފި\nމަރިޔަމް ނިމާ ހަސަން January 15, 2022 275 views0\nރައީސް ޔާމީން ފޯކައިދުއަށް ވަޑައިގެންނެވުން\nޕީޕީއެމްގެ ފަރާތުން ކޮމަންޑޫ ދާއިރާގެ ބައި-އިލެކްޝަނަށް ކުރިމަތިލާ ކެންޑިޑޭޓް މޫސާ ފަތުހީގެ ކެމްޕޭނަށް ކުރީގެ ރައީސް އަބްދުﷲ ޔާމީން ށ. ފޯކައިދުއަށާއި އެދާއިރާގައި ދެން ހިމެނޭ މަރޮށްޓަށް މިއަދު ވަޑައިގެންފިއެވެ.\nއެދަތުރުފުޅުގައި ޔާމީން މިވަގުތު ހުންނެވީ ފޯކައިދޫގައެވެ. އަދި މިއަދުގެ މެންދުރު ވަގުތެއްގައި އެމަނިކުފާނު ވަނީ މަރޮއްޓަށް ވަޑައިގެންފައެވެ.\nމިއަދު ހަވީރު ޔާމީން ފޯކައިދުއަށް ވަޑައިގެންނެވުމުން، އެމަނިކުފާނަށް މަރުހަބާ ކިޔުމަށް އެރަށު ބަނދަރުމައްޗަށް ގިނަ އަދަދެއްގެ ޕީޕީއެމް ސަޕޯޓަރުންތަކެއް ވަނީ އެއްވެފައެވެ. އަދި އެމަނިކުފާނަށް ވަނީ ފިޔާތޮށި ކުލައިގެ ދޫލައަކުން މަރުހަބާ ކިޔާފައެވެ.\nއެމަނިކުފާނު މިއަދު މަރޮށްޓަށް ވަޑައިގެންނެވުމުން އެރަށުންވެސް އެމަނިކުފާނަށް ވަނީ ހޫނު މަރުހަބާއެއް ކިޔާފައެވެ. ދާއިރާގެ ތިން ރަށަށް މިހާރު ޒިޔާރަތްކުރައްވާފައިވާ ޔާމީން ދެން ވަޑައިގަންނަވާނީ މާލެއަށެވެ.\nށ. ފޯކައިދޫއަށް ރައީސް ޔާމީން ވަޑައިގަތުމުން އެމަނިކުފާނަށް ހޫނު މަރުހަބާއެއް އެރަށުގެ ރައްޔިތުން ދަނީ ވިދާޅުވަމުން#Tick2#VoteFathuhy#VoteRukah#MeeMageyRaajje#IndiaOut pic.twitter.com/kJgIeaFdkE\n— Progressive Party of Maldives (@ProgressPartyMV) January 15, 2022\nއެމަނިކުފާނުގެ ދަތުރުފުޅު ފެއްޓެވީ އެދާއިރާގެ އެންމެ ބޮޑު ރަށްކަމުގައިވާ ކޮމަންޑުއިންނެވެ. އެރަށަށް ވަޑައިގެން އެރަށުގައި އޮތް ޖަލްސާއެއްގައި ޔާމީން ވަނީ ޕީޕީއެމްގެ ސަރުކާރެއްގައި ކޮމަންޑޫ ކައިރިން ދެކުނަށް އޮންނަ ދިގުވެލިދޫގައި އެއާޕޯޓެއް އަޅުއްވައިދެއްވާނެކަމަށް ވައުދުވެވަޑައިގެންފައެވެ.\nޔާމީންގެ ޕީޕީއެމްގެ އިތުރުން ވެރިކަންކުރާ މައި ޕާޓީ އެމްޑީޕީން އަދި އެ ދާއިރާއަށް ދެން ވާދަކުރަ އެމްއެންޕީންވެސް ދަނީ ބައި-އިލެކްޝަނަށް ވަރުގަދަޔަށް ކެމްޕޭން ކުރަމުންނެވެ.\nކޮމަންޑޫ ދާއިރާގެ ބައި އިލެކްޝަން ތާވަލުކޮށްފައިވަނީ އަންނަ މަހުގެ ފަސްވަނަ ދުވަހަށެވެ. އެ ދާއިރާގެ މަޖިލިސް ގޮނޑި ހުސްވީ އެދާއިރާއަށް އެމްޑީޕީގެ ފަރާތުން އިންތިހާބުވި ހުސެއިން ވަހީދު އަވަހާރަވުމާއި ގުޅިގެންނެވެ. އެ ބައި-އިލެކްޝަނުގައި ހަ ވޯޓު ފޮއްޓެއް ބެހެއްޓުމަށް ވަނީ ހަމަޖެހިފައެވެ.\nއެ ދާއިރާއަށް ތިން ޕާޓީއަކުން ވާދަކުރާއިރު، ކޮމަންޑޫ ދާއިރާއަށް އެމްޑީޕީގެ ފަރާތުން ވާދަކުރައްވާނީ ށ. ފޯކައިދޫގެ ކައުންސިލްގެ ރައީސްކަން ގިނަ ދުވަސްތަކެއްވަންދެން ކުރެއްވި މުހައްމަދު ރާޝިދެވެ. އެމްއެންޕީގެ ފަރާތުން ވާދަކުރައްވާނީ ތައުލީމީ ދާއިރާގައި ގިނަ މަސައްކަތްތަކެއް ކުރައްވާފައިވާ އަބްދުލް ހަންނާން އިދުރީސްއެވެ. އަދި އިދިކޮޅު ކޯލިޝަނުންގެ ފަރާތުން އެ އިންތިހާބުގައި ވާދަކުރައްވަނީ، ހޯމް މިނިސްޓްރީގެ ކުރީގެ ޑެޕިއުޓީ މިނިސްޓަރު މޫސާ ފަތުހީއެވެ.\nކޮމަންޑޫ ދާއިރާގެ ބައި-އިލެކްޝަން


Kaiveni Kurevunee Beyvafaatheri Akaai Kan Engunee Kaiveni Party Ge There In - Vaguthu\nކައިވެނި ކުރެވުނީ ބޭވަފާތެރިޔަކާއި ކަން އެނގުނީ ކައިވެނި ޕާޓީ ތެރެއިން\nކައިވެނި ޕާޓީގައި ޕްރެޒެންޓޭޝަން ދިން ވަގުތު ނަގާފައިވާ ފޮޓޯއެއް\nސިންގަޕޫރުގެ ދެޒުވާނުން ކައިވެނިކޮށް ކައިވެނި ޕާޓީ ކުރިއަށް ދަނިކޮށް ކައިވެނި ކުރެވުނީ ބޭވަފާތެރިޔަކާއި ކަން ފިރިމީހާ އަށް އެނގި ކައިވެނި ރޫޅޭ ހިސާބަށް ހިނގައްޖެއެވެ.\nމީޑިއާ ރިޕޯޓްތައް ބުނާ ގޮތުގައި ކައިވެނި ޕާޓީގެ ވަކި ހިސާބަކުން ދެމަފިރިން ހަމަޖައްސާފައި އޮތީ އެމީހުންގެ ލޯބީގެ ގުޅުމާއި ބެހޭ މަޖާ ވީޑިއޯތަކާއި ފޮޓޯތައް ޕާޓީއަށް ގޮސް ތިބި މީހުންނަށް ދައްކާލާށެވެ. ޕްރެޒެންޓޭޝަނެއްގެ ގޮތުގައި އެކަން ކުރަން ފިރިމީހާ ސްޓޭޖަށް އަރާ ޕްރެންޒެންޓޭޝަން ދައްކަން ފެށިއިރަށް ފެނުނީ ވީޑިއޯ އެކެވެ.\nއެވީޑިއޯ އިން ފެނުނީ އޭގެ 30 ވަރަކަށް މިނެޓް ކުރިން އޭނާ ކައިވެނި ކުރި އަނބިމީހާ އެދުވަހުގެ ހެނދުނު އެމީހުންގެ ކައިވެނި ކުރި ހޮޓަލަށް އެހެން ފިރިހެނަކާއި އެކު ވަންނަ މަންޒަރެވެ.\nއެހައި ހިސާބުން މައްސަލަ ގޯސްވެ އިތުރަށް ބެލި ބެލުމަށް އެނގުނީ އަނބިމީހާގެ ސިއްރު ލޯބިވެރިޔަކު ހުންނަ ކަމެވެ. އެލޯބިވެރިޔާ އާއި އަނބިމީހާ އެދުވަހު ހެނދުނު ހޮޓަލުން ބައްދަލުކޮށް ދެމީހުން ވަނީ ކޮޓަރީގައި ވެސް އެދުވަހު ވަގުތު ހޭދަކޮށްފައެވެ.\nމިކަން އެނގުމާއި އެކު ފިރިމީހާ ބޭނުންވީ އޭނާގެ އަނބިމީހާ ވަރި ކުރާށެވެ. ނަމަވެސް ސިންގަޕޫރުގެ ޤާނޫނު އޮންނަ ގޮތުން ވަގުތުން ވަރިއެއް ނުކުރެވެއެވެ. ވަރި ކުރުމުގެ ކަންތައްތައް ކުރިއަށް ގެންދަން ޖެހެނީ ކޯޓުންނެވެ. އެހެންކަމުން ފިރިމީހާ މިހާރު ވަނީ މައްސަލަ ކޯޓަށް ހުށަހަޅާފައެވެ.\nތިވާނީ ފިރިހެން މީހާއަށް އެނގިގެން ކުރީ ބައިގައި ޕްލޭން ކުރެވިގެން ކުރި ކަމަކަށެވެ. ކައިވެނި ކުރަން ނިންމި ފަހުން އަންހެނާގެ ބޭވަފާތެރިކަން އެނގުމުން ކައިވެނި ހަމަޖެހިފައި އޮތުމުން ކުރީއެވެ. ނަމަވެސް ތި ޕްރެޒެންޓޭޝަނަކީ އަންހެން މީހާ އެންމެނަށް ދައްކާލަން ފިރިހެން މީހާ ކުރި ކަމެކެވެ.\nއޭޕްރީލް 28, 2018 00:42\nޟަރިޔަމް އުޅޭގޮތްދޯ އެއީ


Messi Ge Agubodu Contract Leak Vi Massalaiga Barca Rulhigadha Vejje - Vaguthu\nމެސީގެ އަގުބޮޑު ކޮންޓްރެކްޓް ލީކުވި މައްސަލައިގައި ބާސާ ރުޅިގަދަވެއްޖެ\nއާޖެންޓީނާގެ ކެޕްޓަން ލިއޮނަލް މެސީއާއެކު ބާސާއިން ހަދާފައިވާ 555 މިލިއަން ޔޫރޯގެ ބިޔަބޮޑު އެއްބަސްވުން ފަޅާއެރި މައްސަލަ ހޫނުވެ، އެކަން ކުރި މީޑިއާއަށް ދައުވާކުރަން ބާސެލޯނާއިން ނިންމައިފިއެވެ.\nމި އެއްބަސްވުމަކީ 2017 ވަނަ އަހަރު މެސީއާއި ބާސެލޯނާއާއި ދެމެދު ވެފައިވާ އެއްބަސްވުމެކެވެ. މި އެއްބަސްވުމުގެ ކޮޕީއެއް ލީކުކޮށްލާފައިވަނީ ސްޕެއިންގެ ނޫހެއް ކަމަށްވާ "އެލް މުންޑޯ" އިންނެވެ. މި ނޫހަކީ ސްޕެއިންގެ ކުޅިވަރު ހަބަރުތައް ގެނެސްދޭ އިތުބާރުހުރި ފަރާތެކެވެ. މ\nމި އެއްބަސްވުމުގައި ވާގޮތުން މިއަހަރުގެ ޖޫންގައި މެސީއާއެކު ބާސާގެ ކޮންޓްރެކްޓް ހަމަވާއިރު، އިތުރު ބޯނަސްއަކާއެކު އެހެނިހެން ގޮގްތޮތުން ިލބޭ އާމްދަނީއާއެކު އަހަރެއްގެ ތެރޭގައި މެސީއަށް 138 މިލިއަން ޔޫރޯ ލިބެއެވެ. އެއްބަސްވުން ހަމަވާން ކުޑަތަންވެފައިވާ އިރު، މިހާތަނަށް މި އެއްބަސްވުމުގެ ދަށުން 510 މިލިއަން ޔޫރޯ މެސީއަށް ލިބިފައިވެއެވެ.\nމެސީއަށް ބޮޑު މުސާރައެއް ދޭއިރު ބާސެލޯނާ އޮތީ ކަރުތާފެނުގައެވެ. އެ ކުލަބުގެ ދަރަނި ބޮޑުވެ، ކުޅުންތެރިންތަކެއް ވިއްކާލައިގެން އެތަން ފޫބެއްދުމަށް މީގެކުރިން އެ ކުލަބުން މަސައްކަތްތަކެއް ކޮށްފައިވެއެވެ. ކޮވިޑްގެ ހާލަތުގެ ތެރޭގައި ކުލަބް ވަރަށް ބޮޑަށް އަޑިއަޅާލައިގެން ދިޔައިރު، ކުލަބުގެ ދަރަނި މިހާރު އުޅެނީ 1.2 ބިލިއަން ޔޫރޯގައެވެ. މި އަދަދު އިތުރުވުން އެކަށީގެންވެއެވެ.\nއެއްބަސްވުން ލީކުވި މައްސަލައިގައި ބާސާއިން ނެރުނު ނޫސްބަޔާނުގައި ބުނެފައިވަނީ މިއީ ވަރަށް ދަށުދަރަޖައިގެ އަމަލެއް ކަމަށާއި މި އެއްބަސްވުން ލީކުވުމުގައި ބާސާގެ އެއްވެސް ދައުރެއް ނޯންނާނެކަމުގެ ޔަގީންކަން އެބައޮތް ކަމަށެވެ.\n"މި އެއްބަސްވުމަކީ މެސީއާއި ބާސާއާއި ދެމެދު ވެފައިވާ ސިއްރު އެއްބަސްވުމެއް، މި ޕްރޮފެޝަނަލް އެއްބަސްވުން ހާމަކުރުމުގައި ބާސާގެ އެއްވެސް އަތެއް ނުވާނެކަމުގެ ޔަގީންކަން އަރުވަން، މި ހަޑިހުތުރު އަމަލުގެ ސަބަބުން ކުލަބުގެ ނަން ކިލަނބުވެފައިވޭ، އެހެންކަމުން އެ ފަރާތަށް ކުލަބުން ގާނޫނީ ފިޔަވަޅު އަޅަން ނިންމާފައިވާ ވާހަކަ ދަންނަވަން" ބާސާއިން ނެރުނު ބަޔާނުގައި ބުނެފައިވެއެވެ.\nމެސީއާއެކު އިތުރު އެއްބަސްވުމަކަށް ދިއުމަށް ބާސާއިން އަންނަނީ ތައްޔާރުވަމުންނެވެ. ނަމަވެސް ބެލެވޭގޮތުގައި މިއަހަރު އެއްބަސްވުން ހަމަވުމަށްފަހު އިތުރު އެއްބަސްވުމަކަށް ނުގޮސް، ކުލަބް ދޫކޮށްލާނެ ކަމަށް ބެލެވެއެވެ.\nމެސީގެ ފުރަތަމަ ކޯޗުގެ ބަސް: "ކުޅޭތަން ފެންނަ ކޮންމެ ފަހަރަކު އުފަލުން ރޮވޭ"\nދެފަރާތުގެ ސިއްރު އެއްބަސްވުމެއް ލީކްވެފައިވަނީ ކުލަބުގެ ތެރެއިން. މަތިޖަހަން އުޅުނަސް ރެކެވޭނެ ގޮތެއް ނޯންނާނެ. ނޫހަކަށް މިފަދަ މަޢުލޫމާތެއް ލިބިއްޖެނަމަ ޝާޢިޢު ކުރުމަކީ އެނޫހަކަށް ލިބިގެންވާ ހައްޤެއް. އަދި އަމުދުން ދޮގު މަޢުލޫމާތެއް ނުހިމެނޭ ސައްޙަ އެއްބަސްވުމެއް އޮޅުވާލުމެއްނެތި ހާމަކުރުމުމުން އެނޫހަކަށް ތަޢުރީފް ހައްޤު.


Tharaaveeh Namaadhu: Phone Balaigen ves Kurevidhaane ތަރާވީޙް ނަމާދު: ފޯނު ބަލައިގެންވެސް ކުރެވިދާނެ – Ilm Tharaaveeh Namaadhu: Phone Balaigen ves Kurevidhaane\nތަރާވީޙް ނަމާދު: ފޯނު ބަލައިގެންވެސް ކުރެވިދާނެ\nބައެއް ބޭފުޅުންނަށް މިސްކިތުގެ ޖަމާޢަތުގައި ތަރާވީޙް ނަމާދާއި ދަމު ނަމާދު ކުރުމުގެ ފުރުސަތެއް ނުލިބެއެވެ. ބައެއް ފަހަރު އެއީ ބަލި ޙާލަތުގެ ސަބަބުންނެވެ. ނުވަތަ ދިރިއުޅުމުގެ މަސްޢޫލިއްޔަތްތަކުގެ ސަބަބުންނެވެ. އަދި މިނޫންވެސް އެކި ސަބަބުތަކާ ހުރެއެވެ.\nއަޅުގަނޑުމެން އެންމެން ވެސް ﷲ އަށް ކުއްތަންވެ، ދިގުކޮށް ނަމާދުކުރަން ބޭނުންވެއެވެ. ގިނަ ވަގުތު ރުކޫޢު ކުރަން ބޭނުންވެއެވެ. ސަޖިދައިގައި ގިނަ ވަގުތު މާތްﷲ އަށް ދުޢާކުރަން ބޭނުންވެއެވެ. ނަމަވެސް އޮތީ އެންމެ މައްސަލައެކެވެ. ދިގު ސޫރަތްތައް ހިތަކުން ނޭނގެއެވެ. އެއްގޮތަކަށް ވެސް ކަންބޮޑުނުވާށެވެ!\nރޭ އަޅުކަން ދިގުކޮށް ތިޔަބޭފުޅުންގެ ގެތަކުގައި ވެސް ކުރެވިދާނެއެވެ. ކީރިތި ޤުރްއާނުން ދިގު ސޫރަތްތަކެއް ހިތުން ނޭނގޭ ކަމަށްވާނަމަ ނަމާދުގައި ކޮޅަށް ހުންނަ ވަގުތު ޚަތިމް ހިފައިގެން ނުވަތަ ފޯނުން ބަލައިގެން ޤުރްއާން ކިޔެވިދާނެވެ. މިއީ ހުއްދަ ކަމެއް ކަމަށް އާއިޝާ رضي الله عنها ކިބައިން ޘާބިތުވެއެވެ. އެކަމަނާ ގެންގުޅުއްވި އަޅުފިރިހެން ކުއްޖެއްކަމަށްވާ ޒަކްވާން އެކަމަނާއާގެން ރަމަޟާން މަހު އިމާމްވެ ނަމާދު ކުރައްވައެވެ. އަދި މިފަދައިން ނަމާދު ކުރައްވާއިރު އެކަލޭގެފާނު ނަމާދު ކުރައްވަނީ މުޞްޙަފް ބައްލަވައިގެންނެވެ.\nމިފަދައިން މުޞްޙަފް ބަލައިގެން ނަމާދުކުރުމަކީ އެއްވެސް މައްސަލެއް ނޫންކަމުގައި އައްޝައިޚް އިބްން ބާޒް އަދި އައްޝައިޚް އުޘައިމީން ވިދާޅުވެލައްވައެވެ. އަދި މިފަދައިން ނަމާދުކުރާއިރު ކުރާ ޙަރަކާތްތަކުގެ ސަބަބުން ނަމާދަށް އަސަރެއް ނުކުރާނެއެވެ. ސަބަބަކީ އެ ޙަރަކާތްތަކަކީ މަޞްލަހަތަކަށްޓަކައި ކުރެވޭ ޙަރަކާތްތަކެއް ކަމުގައި ވާތީއެވެ.\nމާތް ﷲ އަޅަމެންގެ ފާފަތައް ފުއްސަވާދެއްވައި ރަޙްމަތް ލައްވާށި! އާމީން!


COVID-19 : Netherlands In Ithuru 166 Meehun Maruvejje - Vaguthu\nނެދަލޭންޑްސް އިން އިތުރު 166 މީހަކު މަރުވެއްޖެ\nދުނިޔޭގެ އެކި ހިސާބުތަކުގައި ނުރައްކާތެރި ވައިރަސް ކޮވިޑް-19 ފެތުރެމުން އަންނަ މި ދަނޑިވަޅުގައި ނެދަލޭންޑުން އަނެއްކާވެސް ގިނަ އަދަދެއްގެ ބަޔަކު މަރުވެއްޖެއެވެ.\nފާއިތުވެދިޔަ 24 ގަޑިއިރުގެ ތެރޭގައި އެ ގައުމުން ޖުމްލަ 166 މީހަކު ވަނީ މަރުވެފައެވެ. މިއާއިއެކު ވައިރަހުގެ ޝިކާރަ އަކަށްވެ އެ ގައުމުން މަރުވި މީހުންގެ ޖުމްލަ އަދަދު ވަނީ 1،339ށް އިތުރުވެފައެވެ.\nނެދަލޭންޑުގައި ވައިރަސް ފެތުރެން ފެށީ އެ ގައުމުގެ މީހަކު އިޓަލީ އަށް ގޮސް އެނބުރި ގައުމަށް އައި ފަހުން ކަމުގައިވާއިރު، އޭގެ ފަހުން ކޮންމެ ދުވަހަކުވެސް އެ ގައުމުން އެތައް ބަޔަކު ދަނީ މުޅިން އަލަށް ވައިރަހަށް ފައްސިވެ، މަރުވެސް ވަމުންނެވެ.\nއެ ގައުމުގައި ވައިރަހުގެ ޝިކާރަ އަކަށްވެ އެންމެ ގިނަ އަދަދެއްގެ ބަޔަކު މަރުވެފައި ވަނީ ހުސްވި މާރިޗު މަހުގެ 31 ވަނަ ދުވަހުއެވެ. އެ ދުވަހު އެކަނިވެސް ނެދަލޭންޑުން ޖުންލަ 175 މީހެއްގެ ފުރާނަ ވަނީ ވައިރަހަށް ގެއްލިފައެވެ.\nފާއިތުވެދިޔަ 24 ގަޑިއިރު ތެރޭ އެ ގައުމުން މުޅިން އަލަށް 1،083 މީހަކު ވައިރަހަށް ފައްސިވެފައި ވާއިރު، ފާއިތުވެދިތަ2ދުވަސް ފައްސިވި މީހުންގެ އަދަދު ދަށްވެފައި އަނެއްކާވެސް މިއަދު މިވަނީ އިތުރުވެފައެވެ. މިހާރު އެ ގައުމުން ޖުމްލަ 14،697 މީހަކު ވަނީ ވައިރަހަށް ފައްސިވެފައެވއ. އަދި އެ ގައުމުގައި ފައްސިވާ މީހުންގެ ތެރެއިން ރަނގަޅު ކުރެވިފައި ވަނީ ދުނިޔޭގެ ނިސްބަތުން ބަލާއިރު ވަރަށްވެސް މަދު ބައެއްކަން ފާހަގަކޮށްލެވެއެވެ.


Hendhunu sai nubonyaa vaanee mihen!\nހެނދުނު ސައި ނުބޮންޏާ ވާނީ މިހެން!\nސައެއް ނުބޮވޭނެ އެވެ. ގަޑި ޖެހެނީ އެ އެވެ. ވަރަށް ލަސްވެ އެވެ. އޮފީހަށް ގޮއްސަ ސައިބޯނީ އެވެ. މިއީ ކޮންމެ ދުވަހަކު ހެނދުނު އޮފީހަށްދާން ގެއިން ނުކުންނަމުން އަންނާނެ ޑައިލޮގްކޮޅެކެވެ. އެކަމަކު އެކަމަށް އަމަލީ ސިފައެއް އަންނަ ދުވަހެއް އިނގިލިން ގުނޭހާ މަދުވާނެ އެވެ. ކިތައް މީހުން މިދޮގު ހަދާނ ހެއްޔެވެ؟\nއެނގެ އެވެ. އެހެން ބުނަނީ ދޮގު ހެދުމުގެ ނިޔަތުގައެއް ނޫނެއެވެ. އެކަމަކު އޮފީހަށް ވަނުމާއެކު ދުވަހުގެ މަސައްކަތްތަކާއި ޝެޑިއުލް އައިސް ހަފަރާތުން މީހާ ފިއްތާލަނީ އެވެ. ކިތަންމެ ބަނޑުހައިވެފަ ހުއްޓަސް އެކަން ހަނދާނުން ފޮހެވިގެން ދަނީ އެއްވެސް ވަރަކަށް އެކަމުގެ އިހުސާސް ނުވާ މިންވަރަކަށެވެ.\nމިއީ ސިއްހަތަށް އިންތިހާއަށް ގެއްލުން ލިބޭ ކަމެއްކަން އެންމެނަށްވެސް އެނގެ އެވެ. މިކަމާބެހޭ ހާއްސަ ދިރާސާއެއް ދާދި ފަހުން އެމެރިކާއިން މިވަނީ ކޮށްފަ އެވެ. އެމެރިކަން ހާޓް އެސޯސިއޭޝަން ޖާނަލް ސާކިއުލޭޝަނުން ހެދި މިދިރާސާއިން ދެއްކި ނަތީޖާއަކީ އެކަމާ ދޭތެރޭ ތިއިން ކޮންމެ މީހަކުވެސް ވިސްނާލުން މުހިންމު ނަތީޖާ އެކެވެ. ހާއްސަކޮށް މެދު އުމުރުގެ މީހުންނެވެ. އޭގައި ބުނަނީ ހެނދުނު ރަނގަޅަށް ސައި ނުބޯ މެދުއުމުރުގެ މީހުންނަށް ހާޓް އެޓޭކް ޖެހުމުގެ ފުރުސަތު އިންތިހާއަށް ބޮޑު ކަމަށެވެ. ނުވަތަ ހިތުގެ ކޮންމެސް ނުރައްކާތެރި ބައެއް ޝިކާރައަކަށްވެ މަރުވާ ކަމަށެވެ.\nހަމައެކަނި މެދު އުމުރުގެ މީހުންނެއް ނޫނެވެ. މިއީ ޒުވާނުންނާއި ކުޑަކުދިންނަށް ނަފްސާނީ މައްސަލަތަކެއް ޖެހުމަށް މެދުވެރިވާ ކަމަކަށްވެ އެވެ.\nމިކަމާއި ބެހޭގޮތުން ޑައިޓީޝަން ޑރ. ލީސާ މޮސޮކޮވިޒް ވިދާޅުވަނީ ހެނދުނުގެ ނާސްތާއަކީ ހިތުގެ ދުޅަހެޔޮކަން ރަނގަޅުކުރަން އެންމެ ބޮޑު އެހީތެރިކަމެއްދޭ އެއް ވަގުތު ކަމަށެވެ. އަދި މި ނާސްތާއަށް ހޯލް ގްރެއިން ސީރިއަލް އާ އޯޓްސް ބޭނުން ކުރާނަމަ ބްލަޑް ޕްރެޝަރު އަދި ކޮލެސްޓްރޯލް ދަށްކޮށްދޭނެ ކަމަށެވެ. ހެނދުނު ސައި ނުބޯނަމަ ލިބޭ ގެއްލުންތަކަކީ ހަމައެކަނި މިއެއް ނޫނެވެ.\nއަބަދުވެސް ތިދައްކަނީ ފަލަވާ ވާހަކަ އެވެ. ހެސްކިޔާފަ ގިނައިން ނުކެޔަސް ހަމަ ފަލަވަނީ ދޯ އެވެ. ވިސްލާނާށެވެ. ހެނދުނު ސައި ނުބޮން ދޯ އެވެ. ތި ފަލަވަނީ އެހެންވެ އެވެ. 2003 ވަނަ އަހަރު ޖާނަލް އޮފް އެޕިޑިމިއޮލޮޖީން ކުރި ދިރާސާއެއް ދައްކާ ގޮތުގައި ހެނދުނު ރަނގަޅަށް ސައި ބުއިމަކީ ދުވަހުގެ އެހެން ވަގުތުތަކުގައި ގިނައިން ކެއުމުން ދުރުކޮށްދޭ ކަމެކެވެ. އަދި ހަށިގަނޑުގައި އިންސިއުލިން އާއި ހޯމޯންގެ ކޮންސެންޓްރޭޝަން ދަށްކޮށްދޭ ކަމަށެވެ. އަދި މި ހޯމޯންތަކަކީ ފެޓް ސެލްތައް ފެޓީ އެސިޑްތަކާއި ގުޅި ހަށިގަނޑުގައި ސްޓޯ ކޮށްލާ ހޯމޯންތަކެއް ކަމަށްވެ އެވެ.\nހަމައެކަނި ފަލައެއް ނޫނެވެ. މިއީ ޓައިޕް ޓޫ ޑައިބެޓިސް ޖެހުމަށްވެސް މަގުފަހިކޮށްލާ ކަމެކެވެ. ހާއްސަކޮށް އަންހެނުންނެވެ. އެމެރިކަން ޖާނަލް އޮފް ކްލިނިކަލް ނިއުޓްރިޝަނުން އާންމުކޮށްފައިވާ ދިރާސާއިން ދައްކާގޮތުގައި އަންހެނުންގެ ތެރެއިން ކޮންމެ ދުވަހަކު ސައި ނުބޯ މީހުންނަށް ޓައިޕް ޓޫ ޑައިބެޓިސް ޖެހުމުގެ ފުރުސަތު އެތައް ގުނައެއް އިތުރެވެ. މި ދިރާސާ އަކީ ހަ އަހަރު ވަންދެން ކޮށްފައިވާ ދިރާސާއެކެވެ.\nއަވަހަށް ހަނދާންވެސް ނެތޭ!\nމިއީ ވަރަށް އާންމު މައްސަލައެކެވެ. ކަންކަން މާ އަވަހަށް ހަނދާން ނެތެނީ އެވެ. ހެނދުނު ރަނގަޅަށް ސައި ނުބުއިމަކީ އަވަހަށް ހަނދާން ނެތެން މެދުވެރިވާ ސަބަބެކެވެ. 2005 ވަނަ އަހަރު ޖާނަލް ސައިކޮލިޖީ އެންޑް ބިހޭވިއާ ގައި ޝާއިއުކޮށްފައިވާ ދިރާސާ ރިޕޯޓެއްގައި ބުނަނީ ހެނދުނު އޯޓް މީލް ފަދަ ކާނާ އެކު ހެނދުނު ނާސްތާ ނުދޭ ކުދިން އެއްޗެއްހި ހަނދާން ކުރުމުގައި އުނދަގޫތަކާއި ކުރިމަތިލާ ކަމަށެވެ. އަދި އެކުދިން އަވަހަށް ހަނދާން ނެތޭ ކަމަށެވެ.\nއަދި މިއީ މީހާގެ މޫޑު ބަދަލުކޮށްލާ ކަމަކަށްވެސް ވަނީ ވެފަ އެވެ. ހެނދުނުގެ ސަޔާއި ނުލާ ދުވަސް ފަށައިފިނަމަ އެދުވަހަކީ އެމީހަކަށް އެންމެ ރަނގަޅު ދުވަހަކަށް ގިނަފަހަރަށް ނުވެ އެވެ. ހަމައެކަނި ސައި ބުޔަކަށް ނުވާނެ އެވެ. ސަޔަށް ބޭނުންކުރަންވާނީ ހަށިގަނޑަށް ފައިދާހުރި އެއްޗެއްސެވެ. އެގޮތުން ސެޗުރޭޓެޑް ފެޓް ހިމެނޭ ކާނާ، މިސާލަކަށް ބިހުގެ ހުދުބައި، ތަރުކާރީ އޮމްލެޓެއް އަދި އެވޮކާޑޯވެސް ބޭނުންކުރެވިދާނެ އެވެ. އަދި ފައިބާ ހިމެނޭ ކާނާ ބޭނުންކުރުމަކީ ވަރަށް މުހިންމު ކަމެކެވެ. އުފާވެރި ގޮތަކަށް ދުވަސް ފަށަން ބޭނުން ނަމަ ހެނދުނުގެ ސަޔަށްވުރެ މުހިންމު އަދި ބޭނުންތެރި އެއްޗެއް ނެތެވެ.


vnews - Komme vaththaregge hanguraama akah ves thayyaaru: North Korea\nކޮންމެ ވައްތަރެއްގެ ހަނގުރާމައަކަށްވެސް ތައްޔާރު: އުތުރު ކޮރެއާ\nއުތުރު ކޮރެއާގެ ލީޑަރު ކިމް ޖޮންގް-އުން - ފޮޓޯ: އޭ.އެފް.ޕީ\nއެމެރިކާއާއެކު ކޮންމެ ވައްތަރެއްގެ ހަނގުރާމައަކަށް ދިއުމަށްވެސް ތައްޔާރު ކަމަށް ބުނެ އުތުރު ކޮރެއާއިން އަނެއްކާވެސް އިންޒާރު ކޮށްފިއެވެ.\nއުތުރު ކޮރެއާއިން އދއަށް ކަނޑައަޅާފައި ހުންނަވާ އެމްބަސެޑަރުގެ ނާއިބް ކިމް އިން-ރިއޮންގް ވިދާޅުވެފައިވަނީ، އެމެރިކާއިން އުތުރު ކޮރެއާއަށް މިސައިލް ނުވަތަ ނިއުކްލިއަރ ހަމަލާއެއް ދިނަސް، އުތުރު ކޮރެއާއިން ހަމަ އެފަދަ ހަތިޔާރުން ރައްދުހަމަލާ ދޭނޭ ކަމަށެވެ.\nއުތުރު ކޮރެއާގެ އެމްބަސެޑަރުގެ މި އިންޒާރު އައީ، އެމެރިކާގެ ރައީސް ޑޮނަލްޑް ޓްރަމްޕްގެ ކެތްތެރިކަން އިމްތިހާނު ކުރުމަށް އެމެރިކާގެ ނާއިބް ރައީސް މައިކް ޕެންސް މިއަދު އިންޒާރު ކުރައްވާފައި ވަނިކޮށެވެ.\n"އެމެރިކާއިން އަސްކަރީ ފިޔަވަޅެއް އަޅައިފިނަމަ، އެމެރިކާއިން އިޚްތިޔާރުކުރާ ވައްތަރެއްގެ ރައްދެއް ދިނުމަށް ޑީޕީއާރްކޭ އޮތީ ފުރިހަމައަށް ތާއްޔާރަށް. އަޅުގަނޑުމެން އެންމެ ހަރުކަށި ފިޔަވަޅު އަޅާނަން" ނޫސްވެރިންނާ ވާހަކަ ދައްކަވަމުން އުތުރު ކޮރެއާގެ ޑެޕިއުޓީ އެމްބަސެޑަރ ކިމް އިން-ރިއޮންގް ވިދާޅުވިއެވެ.\nޑެޕިއުޓީ އެމްބަސެޑަރ ކިމް އިން-ރިއޮންގް ވިދާޅުވީ، އެމެރިކާއިން އަސްކަރީ ހަމަލާއެއް ދީފާނެކަމުގެ އިންޒާރު ދިނުމާ ގުޅިގެން އުތުރު ކޮރެއާއިން މިހާރު ދިފާއީ ފިޔަވަޅުވެސް އަޅާފައިވާ ކަމަށެވެ. އެގޮތުން، ނިއުކްލިއަރ އަދި ބެލިސްޓިކް މިސައިލުން ހަމަލާ ދޭންވެސް ތައްޔާރަށް އޮތްކަމުގެ އިޝާރާތެއް އޭނާވަނީ ކުރައްވާފައެވެ.\nނިއުކްލިއަރ ބޯ އުފުލުމުގެ ގާބިލްކަން ލިބިފައިވާ ދުރުރާސްތާ ބެލިސްޓިކް މިސައިލް ތަރައްގީ ކުރުމަށް އުތުރު ކޮރެއާއިން މަސައްކަތް ކުރާ ކަމަށް ދުނިޔޭގެ ބޮޑެތި ބާރުތަކުން ގަބޫލު ކުރެއެވެ. މިއީ، އެމެރިކާގެ ސިއެޓްލްއާ ހަމައަށް ފޯރާނެ މިސައިލަށް ވާނެއެވެ. ދުރުރާސްތާ ބެލިސްޓިކް މިސައިލް ތަރައްގީ ކުރުމުގެ މަސައްކަތުގެ ތެރެއިން އުތުރު ކޮރެއާއިން މިހާތަނަށްވަނީ5ނިއުކްލިއަރ ޓެސްޓް ކޮށްފައެވެ.\nއުތުރު ކޮރެއާއިން އިއްޔެ އުދުއްސާލި މިސައިލެއް ގޮވާފައިވާއިރު، އުތުރު ކޮރެއާއިން އިތުރު މިސައިލެއް ޓެސްޓްކޮށްފިނަމަ އެމެރިކާ ދެން މަޑުން ނޯންނާނެ ކަމުގެ އިންޒާރު އެމެރިކާގެ ނާއިބް ރައީސް މައިކް ޕެންސް މިއަދު ދެއްވާފައި ވެއެވެ.\nއެމެރިކާގެ ރައީސް ޓްރަމްޕްގެ އަމުރުފުޅަށް ކަނޑުމަގުން ހަމަލާދޭ އެމެރިކާ ސިފައިންގެ އެންމެ ޒަމާނީ މަނަވަރުތައް މިހާރުވަނީ ކޮރެއާ ކަނޑަށް ގޮސްފައެވެ. އުތުރު ކޮރެއާގެ ޑެޕިއުޓީ އެމްބަސެޑަރ ކިމް ވިދާޅުވީ، މަނަވަރުތައް ކޮރެއާ ސަރަހައްދަށް ފޮނުވުން، އެމެރިކާއިން އުތުރު ކޮރެއާއަށް އަރައިގަތުމަށް ކެތްމަދުވެފައިވާ މިންވަރު ހާމަވާ ކަމަށެވެ. އަދި އެކަން ވަރަށް ސީރިއަސް މަރްހަލާއަކަށް ގޮސްފައިވާ ކަމަށްވެސް އޭނާ ވިދާޅުވިއެވެ.\nއެމެރިކާއިން އަޅާ ފިޔަވަޅެއްގެ ސަބަބުން ދިމާވާ ހުރިހާ މުސީބާތެއްގެ ޒިންމާވެސް އުފުލަންޖެހޭނީ އެމެރިކާއިންކަން ހަނދާން ކޮށްދޭކަމަށްވެސް ޑެޕިއުޓީ އެމްބަސެޑަރ ކިމް ވިދާޅުވިއެވެ.


IGMH Dialysis Unite – Average koh dhuwaalaku 50-60 meehun hidhumaiy hoadhaa – އަޙްމަދު ރިޟުވާން\nއެވެރެޖްކޮށް ދުވާލަކު ގާތްގަނޑަކަށް2ލީޓަރު ފެން ކުޑަކަމުދާތަކެތީގެ ގޮތުގައި ކިޑްނީއިން އުފައްދާ، ބްލެޑާއިން ބޭރުކޮށްދެއެވެ. ކިޑްނީގައި ކުދިކުދި މިލިޔަނެއްހާ “ނެފްރޯންސް” ނުވަތަ ފުރޭނި ހުރެއެވެ. ނުސާފުލޭ ކިޑްނީއަށް އައުމުން މި ނެފްރޯންސްތަކުން އެތަކެތި ފުރާނާ، ބޭނުންވާތަކެތި ބެހެއްޓުމަށްފަހު، ދެން ހުރި ތަކެތި ވަކިކޮށްލައެވެ. މީގެ އިތުރުން، ކިޑްނީއިން ލޭގެ ޕްރެޝަރ ކޮންޓްރޯލްކުރާ ހޯމޯންއާއި އަދި ބައެއް އެހެނިހެން ހޯމޯންވެސް އުފައްދައެވެ.\nކިޑްނީ ފެއިލްވުމުގެ މައްސަލައަކީ ރާއްޖޭގައިވެސް މިހާރު ކަންބޮޑުވާ މިންވަރަށް ފާހަގަކުރެވެމުންދާ މައްސަލައެކެވެ. ތަފާސް ހިސާބުތައް ދައްކާގޮތުން 185 މީހުން ކިޑްނީ ފެއިލްވުމުގެ ސަބަބުން ހަމައެކަނި އައި.ޖީ.އެމް.އެޗްގެވެސް މިވަގުތު ޑައިލިސިސްގެ ޚިދުމަތް ހޯދަމުންގެންދެއެވެ. ކިޑްނީ ފެއިލްވުމަށް މައިގަނޑުގޮތެއްގައި މެދުވެރިވާ ދެ ސަބަބަކީ ހަކުރު ބައްޔާއި، ލޭގެ ޕްރެޝަރ މައްޗަށް ދިއުމެވެ.\nކިޑްނީ ދެގޮތަކަށް ފެއިލްވެދާނެއެވެ. ފުރަތަމަ ގޮތަކީ، އެކިޔުޓް ކިޑްނީ ފެއިލިއަރ ނުވަތަ ވަގުތީގޮތުން ކިޑްނީ ފެއިލްވުމެވެ. މިހެން ދިމާވަނީ ބައްޔެއްގެ ސަބަބުން ނުވަތަ ހަށިގަނޑުގެ ތެރެއަށް ދާ ވިހައެއްގެ ސަބަބުން ކިޑްނީއަށް ބާރުބޮޑުވުމުންނެވެ. ދެވަނަ ގޮތަކީ ކްރޮނިކް ކިޑްނީ ފެއިލިއަރ ނުވަތަ ދާއިމީގޮތަކަށް ކިޑްނީ ފެއިލްވުމެވެ. މިއީ މަޑުމަޑުން ކިޑްނީ ފެއިލްވަމުންގޮސް ކިޑްނީ އެއްކޮށް ފެއިލްވުމެވެ.\nކިޑްނީ ފެއިލްވުމުން ފެންނަ ބައެއް ޢަލާމާތްތަކުގެ ތެރޭގައި ކުޑަކަމުދާ އެއްޗިއްސަށް ބަދަލުއައިސް، ކުޑަކަމުދާ އެއްޗެހީގައި ލޭގެ ކުލަ ހުރުމާއި، ގައިގެ އެތަންމިތަން ހިރުވުމާއި، މާބޮޑަށް ވަރުބަލިވުން ހިމެނެއެވެ. ހަމައެހެންމެ އަތާއި ފަޔާއި މޫނު ދުޅަވުމާއި، ނޭވާ ކުރުވުމަކީވެސް މިކަމުގެ ޢަލާމާތެކެވެ. މިފަދަ ޢަލާމާތްތައް ކުއްލިއަކަށް ފެންނާކަށް ނުފަށަފާނެއެވެ. އަދި ބައެއް ޙާލަތްތަކުގައި ކިޑްނީ ފެއިލްވެފައިވާކަން އެތައް ދުވަހެއްފަހުންވެސް އެނގުން އެކަށީގެންވެއެވެ.\nކިޑްނީ މުޅިން ފެއިލްވެއްޖެނަމަ އިޚްތިޔާރުކުރުން އޮތީ ދެ ފަރުވާއެކެވެ. އެއީ ޑައިލިސިސްހެދުން ނުވަތަ ކިޑްނީ ޓްރާންސްޕްލާންޓް ކުރުން ނުވަތަ ކިޑްނީއެއް ލެއްވުމެވެ. ޢާއްމުގޮތެއްގައި ޑައިލިސިސް ހަދަންޖެހެނީ ކިޑްނީގެ މަސައްކަތް %15 އަށް ނުވަތަ އެއަށްވުރެ ދަށަށް ދިއުމުންނެވެ.\nރާއްޖޭގައި ޑައިލިސިސްގެ ޚިދުމަތަކީ މީގެކުރިން ލިބެންނެތް ޚިދުމަތެކެވެ. މިޚިދުމަތް ހޯދުމަށް އަވައްޓެރި ޤައުމުތަކަށް ދަތުރުކޮށް، މިކަމަށް ވަރަށް ބޮޑު ޚަރަދެއްވެސް ކުރަންޖެހެއެވެ. އަދި އެތައް ދުވަހެއް ޤައުމުން ބޭރުގައި ހޭދަކޮށް ދަތި ދުވަސްތައް ހޭދަކުރަންޖެހެއެވެ. ނަމަވެސް ރާއްޖޭގައިވެސް ޑައިލިސިސްގެ ޚިދުމަތް ފަސޭހަކަމާއެކު ހޯދޭނޭ އިންތިޒާމް މިހާރު މިވަނީ ހަމަޖެހިފައެވެ. އައި.ޖީ.އެމް.އެޗްގައި ޤާއިމުކޮށްފައިވާ ޑައިލިސިސް ސެންޓަރުން ދުވާލެއްގެ މައްޗަށް އެވެރެޖްކޮށް 50 އާއި 60 ދެމެދުގެ އަދަދެއްގެ މީހުން މި ޚިދުމަތް ހޯދައެވެ. ޑައިލިސިސްގެ ފަރުވާ ލިބިގަންނަ މީހާ ސަމާލުކަން ދޭންވީ، ޞިއްޙީ ފަރުވާ ދެއްވާ ބޭފުޅުންގެ ލަފަޔާއި، އިރުޝާދާ އެއްގޮތަށް އޭނާގެ ދިރިއުޅުމުގެ ވައްޓަފާޅި މިފަރުވާޔާ ގުޅޭގޮތަށް ބައްޓަން ކުރުމަށެވެ.